### dvitīyo’dhyāyaḥ

## saṁskṛta-vāṅmaye rasa-vivekaḥ

#### kāvya-śāstre rasa-siddhāntasyodgamaḥ

sāmānyato rasasya kāvya-śāstrīyaṁ svarūpaṁ bharata-muner nāṭya-śāstrāśrayād eva svīkriyate | yadyapi bharata-muneḥ pūrvam api kāvya-śāstra-paramparāsīt tasyāṁ rasa-vivecanaṁ ca saṁjātam abhūd iti nāṭya-śāstrāvalokanena jñāyate | rājaśekharasya kāvya-mīmāṁsānusāreṇa bhagavatā brahmaṇā kāvyaṁ viṣaya-bhedena aṣṭādaśa-śiṣyebhyo vyākhyātam | taiś ca sva-sva-viṣaye lakṣaṇa-granthā viracitā | yathā—

tatra kavi-rahasyaṁ sahasrākṣaḥ samāmnāsīt | auktikam ukti-garbhaḥ | rīti-nirṇayaṁ suvarṇa-nābhaḥ, ānuprāsikaṁ pracetāyanaḥ, yamakaṁ yamaḥ, citraṁ citrāṅgadaḥ, śabda-śleṣaṁ śeṣaḥ, vāstavaṁ pulastyaḥ, aupamyaupakāyanaḥ, atiśayaṁ parāśaraḥ, artha-śleṣam utathyaḥ, ubhayālaṅkārakaṁ kuberaḥ, vainodikaṁ kāmadevaḥ, rūpakaṁ nirūpaṇīyaṁ bharataḥ, rasādhikārikaṁ nandikeśvaraḥ, doṣādhikārikaṁ dhiṣaṇaḥ, guṇaupādānikam upamanyuḥ, aupaniṣadakaṁ kucamāraḥ ||[[1]](#footnote-2)

iti praṇānena bharata-muniḥ kevalaṁ nāṭya-śāstra-praṇetābhūt, rasādhikaraṇa-praṇetā tu nandikeśvara āsīt | bharata-munināpi nāṭya-śāstrāvasāne nandikeśvarasya nāma smṛtam | abhinava-bhāratyām api nandikeśvara-matena raṅga-vidhir darśitaḥ | yadyapi nandikeśvara-racitaṁ rasa-śāstraṁ tena nopalabdham, tathāpi kīrtidhara-nāmnācāryeṇopalabdha-siddhāntādhāreṇa tat pradarśitam | kāvya-mīmāṁsānusāreṇa nandikeśvara eva mukhyato rasācāryo babhūva | parantu rūpaka-nirūpaṇa-prasaṅge bharata-munināpy abhinaye rasa-vivecanā kṛtā | phalato rasasya dve parampare jāte, nandikeśvarasya bharatasya ca | sāmprataṁ nandikeśvarasya kāpi kṛtir nopalabhyate, tasmāt sā paramparā viluptā jātā | bharatasya paramparādyāpy ajasra-dhārayā pravahati nandikeśvara-paramparāyā udbhavaḥ sadā-śivasya rasābhinaya-paddhatyā babhūva | bharatasya paramparā brahmaṇo nāṭya-vedāj jātety api matam upalabhyate |

ābhyāṁ bharata-nandikeśvarayoḥ paramparābhyāṁ vyatiriktā tṛtīyā paramparā bhāva-prakāśana-granthe śāradā-tanayenollikhitā | asyāḥ paramparāyāḥ pravartako vāsukiḥ, nārado vyāsaś cācāryau |[[2]](#footnote-3) brahmaṇā pravartitāyā bharata-paramparāyā rasa-saṅkhyā-mātre vaiśiṣṭyam | bharata-paramparāyām aṣṭau rasāḥ | vāsuki-paramparāyāṁ naveti | bharata-muninā śānta-raso nāṭye na svīkṛtaḥ, paraṁ tu vāsukinā śānto’pi rasa-gaṇanāyām ānītaḥ | atrānuvaṁśyau ślokau bhavataḥ [nā.śā. 6.32] ity-ādi-nāṭya-śāstre pūrva-pramāṇoddharaṇenāpi spaṣṭaṁ yad bharata-muneḥ pūrvaṁ rasa-siddhāntasya sthāpanā jātāsīt | śāradā-tanayena bhāva-prakāśa-granthasya tṛtīyādhikāre nāṭya-śāstra-viṣaye bharata-muner gurutvena nandikeśvaro varṇitaḥ | evaṁ bharata-muner nāṭya-śāstrāt pūrvaṁ rasaḥ kāvya-śāstrīya-siddhānte pratipādita āsīd ity avagamyate, paraṁ tu sāmprataṁ nāṭya-śāstram eva rasa-viṣaye sarva-prācīnatvenopalabhyate, tad-ādhāre eva ca kāvya-śāstrīya-para-siddhāntaḥ pravartita iti |

bhāratīya-paramparāyāṁ prācīnatamā mānyatamā vā vedāḥ svīkriyante | paravarti-kāle’pi yā racanā jātāḥ, tāḥ svāsu vedānukūlatāṁ tad-anugāmitāṁ vā pradarśayanti smeti | kālāntare kecid bhinna-matāvalambino’pi jātāḥ | nāṭya-śāstre’pi yāni tattvāni tāni vedebhya eva samānītānīti tatraiva pratipāditam | yathā—

jagrāha pāṭhyam ṛg-vedāt sāmabhyo gītam eva ca |

yajur-vedād abhinayān rasān ātharvaṇād api || [nā.śā. 1.17] iti |

granthārambhe nāṭya-śāstrasya pañcama-vedatvaṁ tan-nimittaṁ ca varṇitam | yata ṛg-ādi-catur-vedānāṁ dvijātiṣv evādhikāras tatra sarva-varṇānāṁ kṛte nirmitam idaṁ nāṭya-śāstraṁ pañcamo vedaḥ—

na veda-vyavahāro'yaṁ saṁśrāvyaḥ śūdra-jātiṣu |

tasmāt sṛjāparaṁ vedaṁ pañcamaṁ sārvavarṇikam || [nā.śā. 1.12] iti |

arthāt ṛg-yajuḥ-sāmātharva-vedebhyaḥ saṅkalanaṁ vidhāya nāṭya-śāstra-nāmnā pañcama-vedaḥ praṇītaḥ | rasān ātharvaṇād apīti rasa-śabdasya bahu-vacana-prayogeṇātharva-vede’py aneka-rasānām astitvam āsīd ity avagamyate | punas tasya rasasya vivecanāyām eva nāṭya-śāstrasya prāthamyaṁ jñātavyam | na ca kevalād ātharvaṇād yāvad-vedāntarebhyo’pīme rasāḥ saṅgṛhītāḥ syur iti pratīyate |

purāṇa-nyāya-mīmāṁsā-dharma-śāstrāṅga-miśritāḥ |

vedāḥ sthānāni vidyānāṁ dharmasya ca te caturdaśa ||

ity uktyā caturdaśa-vidyā-sthānāni parigaṇyante, ānvīkṣikī trayī-vārtā daṇḍa-nītiś ca śāśvatī ity-ādy-uktā catasro vidyā api taiḥ saṅkalitāḥ satyaḥ vidyā-sthānānām aṣṭādaśatāṁ sampādayanti | eṣu ca vidyā-sthāneṣu kutra kutra kena kena rūpeṇa rasasyodgamaḥ tad-vikāso vā saṁsūcyate, kutra kutra ca kena kena rūpeṇa bhakti-rasasyāpi nirdeśaḥ samupalabhyate ity asti tāvad iha gaveṣaṇīyam |

#### vedeṣu rasa-śabdaḥ, ṛgvedaḥ

tatra vedeṣu rasa-śabdo viidhārtheṣu prayuktaḥ | ṛgvede’pi rasa-pada-prayogo bahulo’nekārthakaś ca dṛśyate | yathā—

daśa kṣipo yuñjate bāhū adriṁ

somasya yā śamitārā suhastā |

madhvo rasaṁ sugabhastir giriṣṭhāṁ

caniścadad duduhe śukram aṁśuḥ || [ṛ.ve. 5.43.4]

asmin mantre rasa-śabdaḥ soma-rasa-vācakaḥ | tathā hi sāyaṇācāryeṇa bhāṣye ullikhitaṁ—

atrābhiṣavasya pratipādyamānatvāt somo devatā | yad vā, aindrī | adrim abhiṣava-grāvāṇaṁ daśa-kṣipaḥ daśa-saṅkhyākāḥ kṣepyoṅulayaḥ yuñjate gṛhṇanti | yad vā, parasparaṁ yuktā bhavanti | bāhū apy adhvaryu-sambandhinau adriṁ yuñjāte | madhvaḥ madhurasya somasya rasaṁ giriṣṭhāṁ giri-sthāyinaṁ girivad unnata-pradeśa-sthitaṁ vā sugabhastiḥ śobhanāṅgulir adhvaryuḥ | caniś cadrta āhlādayan | duduhe dogdhi | sa ca aṁśuḥ śakraṁ nirmalaṁ rasaṁ duduhe dugdhe | yad vaikaṁ vākyam | aṁśuḥ vyāptaḥ sugambhasti suhasto’dhvaryuḥ madhvo rasaṁ dudhe dogdhi || iti |

evaṁ puru hi pura-bhujā ity ādiṣu ṛkṣu ye rasa-śabdāḥ, sāyaṇa-mate te soma-rasārtha-vācakāḥ iti |[[3]](#footnote-4)

yo vaḥ śivatamo rasas tasya bhājayateha naḥ |

uśatīr iva mātaraḥ || [ṛg.ve. 10.9.2]

iti prasiddhe mārjanīye mantre rasa-śabdo jalārthako’sti |

he āpaḥ vaḥ, yuṣmākaṁ sva-bhūtaḥ yaḥ rasaḥ śivatamaḥ sukhatamaḥ iha loke’smiṁl loke tasya taṁ rasaṁ naḥ asmākaṁ bhājayata sevayata upayojatety arthaḥ | tatra dṛṣṭāntaḥ—uśatīr iva uśatya iva putra-samṛddhiṁ kāmayamānāḥ mātaraḥ stanya-rasaṁ yathā bhājayanti prāpayanti tadvat || iti sāyaṇācāryaḥ |

tava tye pito rasā rajāṁsy anu viśṭhitāḥ |

divi vātā iva śritāḥ || [1.187.4] ity atra—

he pito ! tava tvat-sambandhinaḥ ye tye te svādv-amlādi-ṣaṭ-rasāḥ rajāṁsi lokān loka-sthānārthān anu ānukūlyena viṣṭhitāḥ vividhaṁ sthitāḥ | vividha-sthitau dṛṣṭāntaḥ—divi dyu-loke’ntarikṣe śritāḥ vātāḥ vāyavaḥ, te yathā vyāptās tadvat ||

iti sāyaṇa-mate’tra rasa-śabdo madhurādi-rasa-vācakaḥ | asyaivāgre, tava te pito dadhataḥ iti ṛkṣu rasa-śabdā api madhurādi-rasa-vācino dṛśyante |

pra śaṁsā goṣv aghnyaṁ krīḍaṁ yac-chardho mārutam |

jambhe rasasya vāvṛdhe || [ṛg.ve. 1.37.5] iti,

atra goṣu marun-mātṛ-bhūta-pṛśni-prabhṛtiṣu dhenuṣv āsthitam | aghnyam ahantavyaṁ krīḍaṁ vihāropetaṁ mārutaṁ maruta-sambandhi śardhaḥ prahasana-śīlaṁ tejo yat asti tat | praśaṁsa he ṛtvik samūha stuhi | rasasya go-kṣīra-rūpasya sambandhi tat-tejaḥ jambhe mukhe udare vā vavṛdhe vṛddhy abhūt |

iti sāyaṇa-bhāṣyānusāreṇa rasa-śabdo’tra go-kṣīra-vācakaḥ | añjanaṁ tyenaṁ madhvau [ṛg.ve. 9.109.20] ity atrāpi dugdha-vācaka eva rasa-śabdaḥ |

yo no rasaṁ dipsati pitvo agne

yo aśvānāṁ yo gavāṁ yas tanūnām |

ripu stena steya-kṛd dabhram

etu ni ṣa hīyatāntanvā tanā ca || [ṛg.ve. 7.104.10]

ity atra he agne yaḥ rākṣasaḥ naḥ asmākaṁ pitvaḥ annasya rasaṁ sāraṁ dipsati, yaḥ ca aśvānām asmadīyānāṁ śarīrāṇāṁ rasaṁ dipsati | ripuḥ bādhakaḥ stenaḥ cauraḥ steya-kṛtdhanasyāpahartā sa sarvo janaḥ dabhraṁ hiṁsām etu prāpnotu | api ca sa bādhakaḥ tanvā svakīyena śarīreṇa tanā ca tanayena ca nihīyatāṁ nihīno bhavatu |

iti rasa-śabdo sārārtha-vācī sa sāro’nnasya, gavāṁ śarīrāṇāṁ vā keṣām api syāt | evaṁ sutambharo yajamānasya sat-patiḥ [ṛg.ve. 5.44.13, 6.47.1] ity-ādiṣv api sārārtha-vācako rasa-śabdaḥ |

evam ṛg-vede upary uktārtheṣu rasa-śabda-prayogo darśitaḥ | paraṁ tu tatraitad-vyatirikto rasa-śabdānāṁ yathā prayogo dṛśyate, yena teṣāṁ kāvya-rasārtho’pi pratipadyate, tasmād asti kāvya-rasasya mūlam ṛg-veda ity upalabhyate | yathā—

rasaṁ te mitro aryamā pibanti varunaḥ kave |

pavamānasya marutaḥ || [ṛ.ve. 9.64.24]

iti mantre ṛṣibhiḥ paṭhitāsu stuty-arthāsu ṛkṣu yo rasaḥ sambhṛtaḥ sa nāma laukika-kāvya-raso na syāt vaidika-kāvya-rasas tu asty eva | sa rasas tāsām ṛcāṁ devatābhyāṁ pavamāna-mātariśvabhyāṁ svādiṣṭhaḥ pavitraś ca vihitaḥ | ata āsām ṛcām adhyetā taṁ svādiṣṭhaṁ pavitraṁ rasaṁ bhuṅkte | arthāt bhojakatva-vyāpāreṇa taṁ rasaṁ bhuṅkte iti spaṣṭam avagamyate | yadyapi bhāṣya-kārir atra pāvamānīya-sūktānāṁ pāṭhakebhyo’nna-viśeṣasya rasasyāsvāda-phalaṁ pradattam, paraṁ tu vastuto, pāvamānīryo adhyeti [ṛg.ve. 9.67.32] ity-ādi-mantrā vāg-rasa evopayuktāḥ | adbhiḥ soma papṛcānasya [ṛg.ve. 9.74.9] ity ādi mantre somopari tasya kaver vyavahāraḥ samāropitaḥ, yasmin sva-pratibhātvāsīd eva | punas tena mahā-kavīnāṁ kāvya-pariśīlanena vyutpattir api prāptā | tasmāt sa devarājasyendrasyāpi rasa-vistārako jātaḥ |

#### yajurvede rasaḥ

namo vaḥ pitaro rasāya namo vaḥ pitaraḥ śoṣāya namo vaḥ pitaro jīvāya [ya.ve. 2.32] ity-ādi-mantre rasa-śabdo vasantartu-vācakaḥ | asmin mantre ṣaḍ-ṛtubhyo namaskriyā vihitā sarva-pradhānyāt sāra-bhūtatvāc ca vasatno rasa-śabdenoktaḥ | tad yathā mahīdharācāryeṇa—

rasādi-śabdena vasantādi-ṣaḍ-ṛtava ucyante | te ca pitṝṇāṁ svarūpa-bhūtāḥ | atas tebhyo namaskaroti—he pitaraḥ ! vo yuṣmākaṁ sambandhine rasāya rasa-bhūtāya vasantāya namaḥ | yato madhv-ādayo rasā vṛkṣeṣu jāyante’to rasa-śabdena vasantaḥ | yuṣmad-rūpāya vasantāya nama ity arthaḥ |

ubbatasye mate’pi mahīdharasyeva rasa-śabdo vasantartu-vācako’sti |

devasya tvā savituḥ prasave’śvinor bāhubhyāṁ pūṣṇo hastābhyām | saṁvapāmi samāpa oṣadībhiḥ samoṣadhayo rasena | [ya.ve. 1.27]

atra rasa-śabdo jala-vācaka eva | mahīdhareṇāpi—

āpaḥ upasarjanī-rūpā oṣadhībhiḥ piṣṭa-rūpābhiḥ sampṛcyantāṁ samyag ekībhavantu | tathā oṣadahayaḥ piṣṭākhyāḥ rasena upasarjanī-bhūta-rūpeṇodakena sampṛcyantām | āpo hi oṣadhīnāṁ rasaḥ || ity ādi vyākhyātam |

apāṁ rasamud vayasāṁ sūrye santaṁ samāhitam | apāṁ rasasya yo rasas taṁ vo hṛhṇāmy uttamam upayāna-gṛhīto’sīndrāya tvāṁ juṣṭaṁ gṛhṇāmy eṣa te yonir indrāya tvāṁ juṣṭatamam ||

ity asya mantrasya devatāpi rasaḥ | tathā rasa-śabdo’tra sārārtha-vācī |

apāṁ rasam | rasa-devatyānuṣṭup | rasaḥ sāraḥ sopāṁ vāyuḥ | eṣa vā apāṁ raso yo’yaṁ pavata iti śrutiḥ | udvayasam | udvataṁ vayo’nnaṁ yasmād vāyos tam udvayasaṁ vāyuṁ sa sūrye santaṁ samāhitam ity anayoḥ padayor vyatyayo’rtha-sambandhāt | sūrye samāhitaṁ santaṁ samāropitaṁ sthāpitaṁ santaṁ gṛhṇāmīti vakṣyamāṇena sambandhaḥ | apāṁ rasasya yo rasas taṁ vo gṛhṇāmy uttamam | apāṁ raso vāyus tasyāpi rasaḥ prajāpatiḥ | sa hi yajña-loka-kālāgni-vāyu-sūrya-ṛg-yajuḥ sāmādi-vapuḥ, taṁ vaḥ śabdenāha—he āpaḥ ! gṛhṇāmi uttamam utkṛṣṭatamam | yad vā, vaḥ śabdo’narthakaḥ | apāṁ rasasya vāyor yo rasaḥ prajāpatis taṁ gṛhṇāmīti tasmin pakṣe yojanā | ity ubbaṭaḥ |

yajurvedasya ekonaviṁśatitame’dhyāye viṁśatitame’dhyāye vā rasa-śabdaḥ surāyāḥ rasatvena prayuktaḥ tad yathā—

dṛṣṭvā parisuto rasaṁ śukreṇa śukraṁ vyapivat payaḥ somaṁ prajāptaiḥ [ya.ve. 19.79]

ity atra mahīdharaḥ—

prajāpatiḥ pariśrutaḥ surāyā rasaṁ dṛṣṭvā śukreṇa śuddhena mantreṇa payaḥ somaṁ ca śukraṁ śuklaṁ śuddhaṁ kṛtvā vyapibat viyujya pītavān | yas te rasaḥ sambhṛtaḥ oṣadhīṣu [ya.ve. 19.33 ity ādi] mantreṣu surā-sambandhena rasa-śabdaḥ prayujyate | ūrkca meṁ sūnṛtā ca me payaś ca me rasaś ca me ghṛtaṁ ca me madhu ca me ity ādi mantre sahacaritāsahacaritayoḥ sahacaritasyaiva grahāṇam iti paribhāsayā yadi dugdha-ghṛta-madhv-ādi-sāhacaryeṇa rasa-śabda āsvāda-vācako bhavitum arhati | kathaṁ na sūnṛtā-śabda-sāhacaryeṇa tasya vāg-rasārthaḥ sambhavati ? evaṁ vāg-rasaḥ kāvya-raso vā yajur-vede’pi pratibhāti ūrk annaṁ ṣūnṛtā priyā satyā vāk | payaḥ dugdham | rasaḥ tatratyaḥ sāraḥ iti mahīdharaḥ ||

#### atharva-vede rasaḥ

sāmnām ṛg-āśritatvāt ṛkṣu ca rasa-śabdārthānāṁ darśatatvān neha sāmāni punar udāhriyante | atharva-vedas tu bharata-muni-mate rasādhāra eva | saṅkhyā-dṛṣṭyā atharva-veda ṛgvedād mantrā nyūnāḥ santu, paraṁ tu rasa-śabdo yāvatsv artheṣu atharvanī prayujyate na tāvatsv artheṣu ṛg-vede | ṛg-vede tu viśeṣataḥ soma-rasārthakaḥ kvacic ca madhurādy-artho anna-go-śarīra-sārārtho vā paryujyate | paraṁ tu ātharvaṇe teṣv artheṣu rasa-śabdasya tāvat prayogo’sty eva, tato‘dhikeṣv api keṣucid ayaṁ dṛśyate | algaṇḍūn hanmi mahatā vadhena dūnā adūnā arasā abhūvan [a.ve. 2.31.3] iti mantre arasāḥ nirjīvāḥ arthāt rasa-śabdo jīvārthakaḥ prāṇārthako vāsti | tad yathā sāyaṇācārya-bhāṣye—

algaṇḍūn śoṇita-māṁsa-dūṣakān jantūn, mahatā prabhūtena, vadhena hanana-sādhanena mantrauṣadhinā hanmi | te ca dūnā mat-kṛtauṣadhādinā paritaptāḥ adūnā aparitaptāś ca ye santi, te sarve arasḥ śuṣkāḥ nirjīvā abhūvan |

evaṁ śarīra-gatā rakta-vīryādayo dhātavo’pi rasa-śabdenātra prayujyate |

yā śaśāpa śapanena yādha mūram ādadhe |

yā rasasya haraṇāya jātam ārebhe tokam attu sā || [a.ve. 6.138.3]

ity atra rasa-śabdārthaṁ raktam āha sāaṇaḥ |

yā aprā yātudhānī ātā apatyam uddiśya rasasya asṛg-ādi-rūpasya śarīra-gatasya haraṇāya apaharaṇāya pānātya ārebhe upacakrame, sā sarvā yātudhānī tokaṁ svakīyaṁapatyam attu bhakṣayatu |

klība klībaṁ tvākaram | vadhre vadhriṁ tvākaram | arasārasaṁ tvākaraṁ [a.ve. 4.27.3] ity-ādi-mantre—

he klība ! dveṣya tvā vām anena karmaṇā klībam akārṣam | he vadhre ! nisarga-ṣaṇḍako vadhriḥ, he tathāvidhaḥ śatro tvā tvāṁ vadhriṁ svabhāvataḥ ṣaṇḍham akaram akārṣam | he arasa ! raso retaḥ | he aretaska śatro tvām arasam aretaskam akaraṁ kārṣam |

iti sāyaṇācārya-bhāṣyeṇa vīryārthako’tra rasa-śabdo vartate | oṣadi-sāra-bhūtārthe, oṣadhi-svarasārthe, viṣa-vīrya-sārārthe, sāmarthyārthe ikṣvādi-rasārthe, pṛṣṭikarānnārthe, vṛṣṭi-jalārthe, jala-sārārthe, gorasa-(dugdha-dadhi-ghṛta)-madhu-guḍādy-arthe soma-rasārthe’pi ca rasa-śabdo’rtharva-ved upalabhyate |

dvitīya-kāṇḍasya saptaviṁśati-sūktasyārtheṣu—prāśa-pratiprāśo jahyar asān kṛṇv oṣadhe ity uttarārdha-stheṣu ṛṣiḥ sva-prativādino rasān (śuṣka-kaṇṭhān rasa-rahita-vacanān) vidhātuṁ prārthanāṁ karoti | sāyaṇācāryeṇa sūktasyādāv eva,

tatra nec chatru iti prathamena sūktena vivāda-jaya-karmaṇi pāṭhāmūlabhimantrya svādan aparājitād deśā sabhā-sthānaṁ praviśet | tatra prathamo jahy arasān kṛṇv oṣadhe iti mantra-pāṭhākhye oṣadhe | śatruḥ prativādī | prāśaṁ praṣṭāraṁ vādinaṁ tvat-sevakaṁ māṁ net jayāti naiva jayatu | yatas tvaṁ sahamānā śatru-sahana-svabhāvā, ataḥ abhibhūr asi prativādinaḥ śatror abhibhavitrī bhavasi | prāśaṁ praṣṭāraṁ vādinaṁ mām uddiśya pratiprāśaḥ pratikūla-praśna-kartṝn prativādino jahi parājitān kuru | … prativādinaḥ arasān nīrasān śuṣka-kaṇṭhān vaktum asamarthān kṛṇu kuru | yad vā, arasān rasa-rahita-vākyān asaṅgata-pralāpinaḥ kuru ity arthaḥ | iti bhaṣyam |

evam atra mantreṣu ṣaṭsu rasa-śabdo vāg-rasaḥ | sa eva kāvya-rasa-bījam iti jñātavyam |

yac ca kāvya-śāstribhir ātmatvam ānanda-svarūpatvaṁ ca rasasyopaniṣadīyayā śrutyā sādhitaṁ tasyāpi siddhir ātharvaṇiña-mantreṇa sambhāvyate—

akāmo dhīro amṛtaḥ svayaṁbhūḥ

rasena tṛpto na kutaścanīnaḥ |

tam eva vidān na bibhāya mṛtyor

ātmānaṁ dhīram ajaraṁ yuvānam ||

ity atra mantre “rasena tṛptaḥ” ity anenātmanā tṛptaḥ | ānandena tṛpto vā spaṣṭam avagamyate |

yas tv ātma-ratir eva syād ātma-tṛptaś ca mānavaḥ |

ātmany eva ca satuṣṭas tasya kāryaṁ na vidyate || [gītā 3.17]

ity atra ātma-tṛpta-śabdena tasya puṣṭir jāyate | evaṁ kāvya-śāstre prasiddho rasātma-vādo veda-mantra-mūlaka iti prasiddhābhyaḥ śākalya-vājasaneyī-śaunakīya-saṁhitābhyo rasa-śabdasya dig-darśanaṁ vihitam | vam anyeṣv api saṁhitā-bhāgeṣu rasa-prayogo vibhinnārtheṣūpalabhyate eva |

mantra-brāhmaṇātmakaḥ śabda-rāśir veda ity ādi veda-lakṣaṇaiḥ saṁhitānām iva brāhmaṇānām api vedābhinnatvaṁ vijñāyate | saṁhitābhāva iva ca brāhmaṇa-bhāge’pi rasa-śabdo’nekeṣv artheṣu prayujyate | teṣu kvacid vāg-rasatvena kvacic ca chando-rasatvena kvacid ātma-rasatvena kvacic ca mano-bhāva-viśeṣasya rasatvenollekhaḥ kāvya-śāstreṣu pratipāditasya rasasya sannihitatvenātra prasaṅge saṅgrāhyatām arhati | iti tad-arthaṁ kaścid upakramaḥ samucita eva | tatra śukla-yajur-vedīye śatapatha-brāhmaṇe—

devo ṛk-sāmayoḥ sthitaṁ rasaṁ chandaḥ-svādhyāya tair asamaya-cchandobhiḥ svarga-lokaṁ prāpuḥ… chandobhir hi devāḥ svargaṁ lokaṁ samāśnuvata mado vai pratigiro yo vā ṛci mado yaḥ sāman raso vai sa tac-chandaḥ svevaitadrasaṁ dadhāti |[[4]](#footnote-5)

iti mantra-brāhmaṇe chando-rasaiḥ svargo’rthād ānando’vagamyate |

devebhyo ha vai vāco raso’bhihito’pacakramiṣāṁ cakāra sa imām eva parāṅgatya sisṛpsad iyaṁ vai vāk tasyā eṣa raso yad oṣadhayo yad vanaspatayas tayetena sāmnāpnuvantsa enān āpto’bhyāvartate tasyādasyām ūrdhvā oṣadahyo jñāyanta ūrdhvā vanaspatayas tatho evaitebhya etad vāco raso’bhijito’pacikramiṣati sa imām eva parāṅgati sisṛptatīyaṁ vai vāk tasyā eṣa rasaḥ |[[5]](#footnote-6)

ity ādi mantra-brāhmaṇe vāg-rasenauṣadi-vanaspatīnāṁ sṛṣṭir ullikhitā ||

ṣaṣṭhe’dhyāye pārambhād eva sṛṣṭi-prakaraṇe rasād eva sarvasyotpattir varṇitā sa sarvo’py adhāyo rasāt sṛṣṭiṁ varṇayati tatra raśmi-dig-vidig-agni-prabhṛti-vastūnām utpattī rasād eva varṇitā | saptame’dhyāye—

sarvasyo asyaiṣa raso yad ājyam apāṁ ca hy eṣa oṣadhīnāṁ ca raso’syaivainayeat sarvasya rasena prīṇāti yāvanu vai raas tāvān āmānenaivainam etat sarveṇa prīṇāti |[[6]](#footnote-7)

ity atra rasasyātmatvam, tathā (prīṇanena) tasyānanda-mayatvaṁ ca varṇitam | agre’pi ca rasasyātmano nitya-sambandho darśitaḥ |

ātmā vā agnī rasaḥ soma ātmānaṁ tad-rasenānuṣañjatitasmād ayam ātmāntam evātmā rasenānuṣakaḥ |[[7]](#footnote-8)

ity anayor mantra-brāhmaṇayo rasasyātmānā nitya-sambandhaḥ pratipāditaḥ | ayaṁ rasātmanoḥ sambandhaḥ kāvya-śāstrīya-rasātmārthe’tyantaṁ mahattva-pūrṇāsti |

“kasmai devāya haviṣā vidhema” iti mantra-vyākhyāne—

tām āhṛtyāntareṇa pariśrita ātmann upadadhāti sa yaḥ prācyaṁ diśi rasotyakṣaratam asminn etadadhātyathā prācīm evāsminn eta diśaṁ dadhāti |[[8]](#footnote-9)

evam evāgre’pi mantra-traye dik-parivartananollikhitam atrāpi rasa-rūpātmani havisa ādhānam abhigantavyam |

vāgvā aṣāḍhā rasa eṣa vāci tad rasaṁ dadhāti | tasmāt sarveṣām aṅgānāṁ vācevānnasya rasaṁ vijānāti ||[[9]](#footnote-10)

ity atra vāci rasasyādhānaṁ pratipāditam | “aparimitam u vai rasaḥ sarvāsv eva”[[10]](#footnote-11) ity atra rasasyāpārimitatvaṁ tasya (“raso vai saḥ” ityādivat) paramātmānaṁ saṅketyate | “saṁvatsara upariṣṭān mahad ukthaṁ śaṁsyate prajāpater vibhus tasyāgraṁ raso gacchat”[[11]](#footnote-12) | “atha yo’sya so’graṁ raso’gacchat | mahatad ukthaṁ tam asya taṁ rasaṁ”[[12]](#footnote-13) iti mantra-brāhmaṇeṣu prajāpatiḥ svayaṁ rasa-yuktaḥ san ṛg-yajuḥ-sāma-vedeṣu rasam ādadhāti | tadā hotr-udgātṛbhiś ca rgbhir ukthaiś ca raso vidhīyate | “sarveṣāṁ vā esā vedānāṁ raso yat sāma sarveṣām evainam etad vedānāṁ rasānābhiṣiñcati”[[13]](#footnote-14) ity atra gītoktasya “vedānāṁ sāma-vedo’smi” ity asya mūlam asti | astu |

evaṁ śatapatha-brāhmaṇe rasa-śabdasyānyārthaiḥ saha kāvya-rasārtho vāg-rasārthaś copalabhyate tathā tasyātma-sambandhaḥ kevalam ātmatvaṁ cāpi prāpyate |

sāma-vedīya-tāṇḍya-mahā-brāhmaṇe—“devo vai vācaṁ vyabhajanta tasyā yo raso’tyatiricyata tad-gaurī-vitam abhavad anuṣṭubham anu pariplavate vāg aguṣṭuvāco raso gaurīvitam | yad gaūrivitenānvahaṁ stuvate vācyeva tad-vācā rasān dadhāti ||[[14]](#footnote-15) atrāntimāyāṁ sāyaṇaḥ—

evam arthaṁ yo veda jānāti sa vācā rasavat rasa-yuktam eva vacanasya sāravattvena grāhyā vāg bhavatīty arthaḥ || …

“eṣa vai sāmnāṁ raso yad dhiṅkṛtya prastauti rasenaivaitā abhadya prastauti”[[15]](#footnote-16) ity atra sāyaṇa-bhāṣye—“rasaḥ sāraḥ sāmnām ādau prayujyamānatvād asya rasa-rūpatvaṁ” iti |

“vāg anuṣṭup vāco raso yajñāyajñīyaṁ vācyevāsya rasaṁ dadhāti |”[[16]](#footnote-17) ity ādi mantra-brāhmaṇevāco raso’nuṣṭub iti bhaṇitam |

sāma-vedasya jaiminīya-brāhmaṇe’pi—“tad yad gāthāyai rasaṁ prāvṛhat tad eva pragāthasya pragāthatvam | sa haiṣa rasa eva pravṛḍhaḥ | rasena hāsya stutaṁ bhavati ya evaṁ vidvān pragāthena stute |”[[17]](#footnote-18) ity atra gāthāyāṁ rasasya prādhānyena vāci rasasya prādhānyaṁ spaṣṭam |

#### āraṇyakeṣūpaniṣatsu rasaḥ

brāhmaṇānām eva bhāga-viśeṣaḥ āraṇyaka-nāmnānuśrūyate, āraṇyakānāṁ copaniṣan-nāmnā | ato’tra prakaraṇe āraṇyakopaniṣatsu paṭhitānāṁ rasa-padārthānām api vivekaḥ sthāne eva syāt | tatra aitareyāraṇyake rasa-śabdo yathā—

oṣadhi-vanaspatayo yac ca kiṁ ca prāṇa-bhṛt sa ātmā namāvistārāṁ vedauṣadhi-vanaspatiṣu hi raso dṛśyate citaṁ prāṇa-bhṛtsu … prāṇabhṛtsu tv evāvastarām ātmā teṣu hi raso’pi dṛśyate na cittam itareṣu |[[18]](#footnote-19)

etac ca vyākhyātaṁ sāyaṇena, tad yathā—

sac-cid-ānanda-rūpasya jagat-kāraṇasya paramātmanaḥ kārya-bhūtāḥ sarve’pi padārthāḥ āvirbhāvopādhayaḥ | tatrācetaneṣu mṛt-pāṣāṇādiṣu sattā-mātrāvirbhavati na cātmano jīva-rūpatvam | ye tv oṣadhi-vanaspatayo jīva-rūpāḥ sthāvarā ye ca śvāsa-rūpa-prāṇa-dhāriṇo jīva-rūpā jaṅgamās tad-ubhayam atiśayenāvirbhāve sthānam iti yo niścinotīty adhyāhāraḥ | sa pumān ātmānam atiśayenāvirbhūtam upāste | kathaṁ sthāvara-jaṅgamā-jīvātmano liṅgam | na hi kāṣṭhā-pāṣāṇādiṣu raso’sti | yad api prāṇa-bhṛtsu jaṅgama-jīvana-śarīreṣu cittam antaḥ-karaṇaṁ tad api jīvātmano liṅgam | tac ca mṛt-pāṣāṇādiṣu na dṛśyate | ato rasa-cittayor jīva-liṅgayor darśanād oṣadhy-ādiṣv atiśayenāvirbhāvaḥ siddhaḥ | tu-śabda oṣadhi-vanaspati-vyāvṛty-arthaḥ prāṇa-bhṛtsu manuṣya-gavādiṣv eva cid-ātmana āvirbhāvātiśayo na tv oṣadhy-ādiṣu | tatra hetur ucyate—teṣu prāṇa-bhṛc-charīreṣu rakta-rūpo raso dṛśyate | api śabdena pūrva-cittaṁ samuccinoti | ato liṅga-dvaya-sad-bhāvād āvirbhāvātiśayaḥ | itareṣv oṣadhi-vanaspati-śarīreṣu cittaṁ na dṛśyate | kintu rasa-rūpam ekam eva liṅgam | tasmān nāsyātiśayaḥ ||

iti ātmaiva rasa-śabdena kathitaḥ |

taittarīyopaniṣadi “puruṣo’nna-rasa-mayaḥ” [tai.u. 2.1] iti kathitas tathā “etasmād anna-rasa-mayāt | anyo’ntara ātmā prāṇa-mayaḥ” iti ca svīkṛtam | kāvya-rasācāryāṇāṁ paraṁ pramāṇa-bhūtam, “raso vai saḥ | rasaṁ hy evāyaṁ labdhvānandī bhavati” iti vākyam asyā evāsti |

rāmottara-tāpiny-upaniṣady api taittirīya-śrutāv api rasasyātmatvaṁ pratipāditam | para-brahma-rāmo’tra rasātma-rūpeṇa pratipādyate | brahmā paramātmāaṁ rāmaṁ manasā stauti |

oṁ yo ha vai śrī-rāmacandraḥ sa bhagavān advaita paramānanda

ātmā yat paraṁ brahma bhūr bhuvaḥ svas tasmai vai namo namaḥ ||

akhaṇḍaika-rasānandas tāraka-brahma-vācakaḥ |

“yo dhyāyati rasati bhajati so’mṛto bhavati so’mṛto bhavatīti” [go.tā.u. 1.6] iti | gopāla-tāpiny-upaniṣadi rasana-kriyā dhyāna-bhajanāsvādārtheṣu vartate | “raso vai saḥ” ity ādi prasiddha-śruter bhāṣye śrī-śaṅkarācāryeṇa spaṣṭīkṛtaṁ—

raso vai sa rasonāma tṛpti-hetur ānanda-karo madhurāmlādiḥ prasiddho loke | asam evāyaṁ labdhvā prāpyānando sukhī bhavati | bāhyānanda-sādhana-rahitā apy anīhā nireṣaṇā brāhmaṇā bāhya-rasa-lābhād iva sānandā dṛśyante vidvāṁsaḥ | nūnaṁ brahmaiva rasas teṣāṁ tasmād asti tat teṣāṁ tasmād ānanda-kāraṇaṁ rasavad brahma iti |

evam upaniṣatsu rasa-śabdo’nekārtho sann ātmārthaṁ paramātmārthaṁ vā pratipāditam | yo hi kāvya-śāstre rasa-śabdena kāvyātmaa-bhūtasya rasasya pratītau preraṇā-pradāyako jātaḥ |

itthaṁ vedeṣu anekārthakasyāpi rasa-śabdasya vāg-rasātmake kāvya-rasepi kaścit nideśo darśitaḥ | atha purāṇeṣu vicāryamāṇeṣu sahacaritāsahacaritayoḥsahacaritasya grahaṇam iti niyamena itihāso’pi gṛhyate | itihāsaś ca parikriyā purā-kalpa itihāsa-gatir dvidhā syād eka-nāyakā pūrvā dvitīyā bahu-nāyakā ity-ādi-vacanena eka-nāyakatvena rāmāyaṇaṁ parikriyeti aneka-nāyakatvena ca mahābhārataṁ purā-kalpa iti parigaṇyate | purāṇeṣv api vyāsa-parāśarābhyāṁ praṇītāni prādhānyenāṣṭādaśa purāṇāni pragīyante | tatrāgni-purāṇe śāstrāntaraiḥ saha kāvya-śāstram api sāṅgopāṅgaṁ samullikhitaṁ varīvarti | na ca kevale agni-purāṇe yāvat purāṇāntareṣv api rasasya bhakti-rasasya ca paricarcā nātiṣaṅkṣepa-vistarayā śailyā leśato’tra nirūpyate |

#### tatra vālmīki-rāmāyaṇe rasaḥ—

saṁskṛta-vāṅ-maye kāvyatvenādyaṁ vālmīkīyaṁ rāmāñyaṇaṁ manyate | kāvyādarśānām iyaṁ janma-bhūmiḥ | lakṣya-bhūtam idam upalabhyaiva kāvya-śāstrīya-siddhānta-paramparāyā nirdhāraṇaṁ jātam | ādi-kāvyasyāsya racanā śoka-sthāyi-bhāva-mūlatvena karuṇa-rasena pariplutā vartate | śokārtasya pravṛtto me śloko bhavatu nānyathā [rā. 1.2.18] ity-ādi-vākyaiś ca svayam api maharṣiṇā ślokasya kāraṇatvena karuṇa-sthāyi-bhāvaḥ śokaḥ prakāśitaḥ | svakīyaṁ cedaṁ kāvyam aṅgībhūtaiḥ śṛṅgāra-karuṇā-hāsya-raudra-bhayānaka-vīrādibhī rasair api samanvitaṁ nirūpitam |

rasaiḥ śṛṅgāra-karuṇā-hāsya-raudra-bhayānakaiḥ |

vīrādibhī rasair yuktaṁ kāvyam etad agāyatām || [rā.1.4.9] iti |

yadyapy asmin ṣaḍ-rasāḥ parigaṇitāḥ paraṁ tv atrādi-śabdenānye’pi rasa-bhedāḥ sambhavanti | tad yathā prasiddha-ṭīkā-kartrā govinda-rājenāpy asya ślokasya vyākhyāyāṁ—

ādi-śabdena bībhatsādbhuta-śāntā gṛhyanta iti spaṣṭīkṛtam | lakṣya-dṛṣṭyā tu sarve rasa-bhedā asminn upalabhyante, yathā sītā-rāmayoḥ sambhoga-vipralambhātmakaḥ śṛṅgāraḥ | daśaratha-nidhana-prakaraṇe karuṇaḥ | śūrpaṇakhā-vṛttānte hāsyaḥ | rāvaṇādi-carite raudraḥ | mṛga-mārīca-vadha-prakaraṇe bhayānakaḥ | yuddha-kāṇḍe vīraḥ | virādhādi-vadha-prakaraṇe bībhatsaḥ | rāma-rāvaṇayor yuddhe’dbhutaḥ | śravaṇādi-vṛttānte śāntaḥ | rāvaṇa-vadhānte brahma-kṛta-stuti-prabhṛti-prakaraṇeṣu ca bhakti-rasaḥ sphuṭatayaivātra samāsvādyate sahṛdayah | yadyapi, ko’nv asmin sāmpratam oke guṇavān kaś ca vīryavān ity-ādi-praśneṣu kīrtita-guṇa-gaṇa-nilayaḥ kaścin nara eva śuśrūṣitaḥ, tathāpi rāāyaṇasyādāv ante ca śrī-rāmasya nārāyaṇatva-pratipatyā madhye madhye’pi nārāyaṇatva-saṁsūcanena ca kaveḥ sā parānuraktir īśvare prakāśitā bhavati | tan-mūlakaś ca bhakt-raso’pi sakala-sahṛdaya-saṁvedana-saṁvādenātra prasidhyati | tena yatra yatra śrī-rāmasya naratvam anusandhīyate tatra tatra tasya rasasya sattve’pi nārāyaṇatvānusandhāna-kṣaṇeṣu bhakti-rasasyaiva prādhānyam atrāpy anubhūyate iti spaṣṭam ||

#### mahābhārate rasaḥ—

mahābhāratasya pañcama-vedatvena khyātiḥ | yadyapi kuru-pāṇḍavānāṁ yuddham atra prādhānyena varṇitaṁ dṛśyate, tasmād atra granthe vīra-rasasya prādhānyena bhāvyam, tathāpi sūkṣma-dṛṣṭyā kāvya-marmajñair ayaṁ śānta-rasa-pradhāno grantha ity udghuṣṭam | aṅgatayānye’pi sarve’pi rasāḥ asmin samāviṣṭāḥ | vastuto bhāratīya-paramparāyāṁ prāyaśo dṛśya-śravya-kāvyānām upajīvyo’yaṁ granthaḥ | kavi-kula-guroḥ kālidāsasya prasiddham abhijñāna-śakuntalam, harṣasya naiṣadhīya-caritam, bhaṭṭa-nārāyaṇasya veṇī-saṁhāraḥ, bhavabhūteḥ kirātārjunīyaṁ cety ādyā kāvya-jagati prasiddhim upagatāṁ rasa-mayyaḥ kṛtayo mahābhāratā evodgatāḥ |

viśva-vikhyātaḥ śrīmad-bhagavad-gītā-grantho mahābhāratasyaivāṅgatvena vartate | atra raso’ham apsu kaunteya ity ādau svādārtha-vācī sann api rasa-śabdaḥ—

viṣayā vinivartante nirāhārasya dehinaḥ |

rasa-varjaṁ raso’py asya paraṁ dṛṣṭvā nivartate || [gītā 2.59]

ity atra vāsanārthe prayuktaḥ, paramātmārthe ca param iti viśeṣaṇena paro raso’bhivyañjayitum iṣṭaḥ |

yadyapi śrīmad-ānandavardhanācāryair bhagavān vāsudevaś ca kīrtyate’tra sanātanaḥ ity ādinā mahābhāratasya śanta-rasa-pradhānatvaṁ pratipāditam, tac cāpātato yuktaṁ va pratibhāti, kintu vāsudeva-kīrtanasya bhāgavatādi-grantheṣu bhaktitvena pratipāditatvāt mahābhārate śṛṅgārādaya iva śānta-raso’pi aṅgatvenaiva vartate, bhakti-rasas tu prādhānyenātra sarva-rasa-mūrdhanyatayā virājate ity eva vaktum ucitam ||

#### purāṇeṣu rasaḥ

saṁskṛta-vāṅ-maye purāṇānām api viśiṣṭaṁ sthānam asti | sṛṣṭer utpatti-pralayayoḥ sūrya-candra-vaṁśīyānāṁ dhārmika-rājānāṁ manvantarādi-kālasya viśva-mānavānāṁ preraṇā-pradānām ādarśa-caritānāṁ varṇanaṁ purāṇānāṁ viṣayo’sti—

sargaś ca pratisargaś ca vaṁśo manvantaraṇi ca |

vaṁśānucaritaṁ ceti puruṣaṁ pañca-lakṣaṇam || [vāyupuruṣārthu. 1.201] iti |

vastutaḥ pūrayati vedārtham iti vyutpattyā vedārtha-paripūraṇam eva purāṇānāṁ mukhyaṁ prayojanam | purāṇaṁ hi vedasya vyākhyānam eva bhavati | vedeṣu kathā-prasaṅgāḥ saṅkṣepeṇa sūcyante te purāṇeṣu vistarāt procyante | kecic ca kathā-prasaṅgā vedoktānāṁ siddhāntānāṁ gūḍha-tattvānāṁ vā pratyayāvabodhanāyāpi purāṇeṣu parikalpitā dṛśyante | yathā ca vedeṣu kāvya-rasa-mūlaṁ darśitam, tathaiva purāṇeṣv api tenopabṛṁhitena bhavitavyam | tathaiva mahābhārate hy uktam—

itihāsa-purāṇābhyāṁ vedārtham upabṛṁhayet |

bibhety alpa-śrutād vdo mām ayaṁ prahariṣyati || [ma.bhā. ] iti |

purāṇasya mahā-purāṇam, upapurāṇam, aupapurāṇaṁ ceti bheda-trayaṁ vartate | pratyekaṁ bhedasya saṅkhyāṣṭadaśa vartate | tatra mahā-purāṇeṣu parama-prasiddhim upagatasya śrīmad-bhāgavatasya—pibata bhāgavataṁ rasaṁ [bhāpuruṣārthu. 1.1.3] iti, puruṣottamasya līlā-kathā-rasa-niṣevanam antareṇa [bhāpuruṣārthu. 12.4.40] ity ādi-vacanānusāreṇa bhagavato guṇa-līlādīnāṁ śravaṇa-paṭhanādinodgateṇao rasa-śabdenāvagamyate |

satāṁ prasaṅgān mama vīrya-saṁvido

bhavanti hṛt-karṇa-rasāyanāḥ kathāḥ [bhāpuruṣārthu. 3.25.25]

iti vākyena ca bhagavat-kathānāṁ rasa-bhāṇḍāgāratvaṁ spaṣṭaṁ ghoṣyate |

tān ānayadhvam asato vimukhān mukunda-

pādāravinda-makaranda-rasād ajasram |

niṣkiñcanaiḥ paramahaṁsa-kulair asaṅgair

juṣṭād gṛhe niraya-vartmani baddha-tṛṣṇān || [bhāpuruṣārthu. 6.3.28]

iti śloke yamarājasya sva-dūtān prati kathane bhagavac-caraṇa-smaraṇa-pūjanādy-uttha ānanda eva rasaḥ | tad-ānanda-nimagna-cetasaḥ paramahaṁsāḥ bhaktāś caiva rasajñāḥ | te duḥkhālaye narake nānetavyāḥ | tato’nye rasānabhijñās te cātra duḥkha-bhogārtham ānetavyā iti | evaṁ śrīmad-bhāgavata-purāṇānusāreṇa śravaṇa-kīrtana-smaraṇādīni yāvanti bhakty-aṅgāni tad-uttho ya ānando rasa ity avagamyate |

padma-purāṇe vraja-sthāni kṛṣṇa-krīḍā-sthānāni kṛṣṇa-līlā-rasa-sthalatvena nirdiṣṭāni | tasmāt padma-purāṇānusāreṇāpi bhāgavatnusāreṇaiva bhagaval-līlā rasa iti tu pratipadyata eva, tathāpi

yāvaj janā na śṛṇute bhuvi viṣṇu-bhaktiṁ

sākṣāt sudhā-rasam aśeṣa-rasaika-sāraṁ [papuruṣārthu. 5.85.33]

iti vacanena rasānāṁ sāre bhaktir iti proktaḥ | arthād rasa-śabdo vividha-vastuṣu yujyate, paraṁ tu tatra tatra laukika-vastuṣu yo rasa ānando vā labhyate tasmin niratiśayatā na vidyate, athavā tena śarīra-mana-ādīnāṁ puṣṭir na jāyate, bhaktais tu dehadi-hṛt-puṣṭidatvena sudhā-rasatvam, kiṁ va anyai rasais tu jarā-janma-maraṇādibhyo jano na vimucyate, bhakti-rasena tu bhava-bandhād vimucyāmaratvaṁ labhate | tasmāt bhavatu arthāntareṣv api rasa-śabdaḥ, paraṁ tv śeṣa-rasaika-sāra-sudhā-rasa-śabdas tu bhakty-arthaka eveti siddhāntaḥ |

brahma-vaivarta-purāṇe ca viṣṇu-bhakti-rasaṁ param ity uktayā padma-purāṇavat rasa-śabdasya paramārthatvaṁ bhaktāveda-darśitam | evaṁ bhāgavata-padma-brahma-vaivarta-purāṇeṣu rasa-śabdasyotkṛṣṭa-bhakty-arthe prayogo dṛśyate |

purāṇeṣv apy agni-purāṇaṁ saṁskṛta-sāhityasya viśva-kośatvena prasiddham asti | tatrāpi rasa-śabdo’nekārtheṣu prayuktaḥ | āyur-vea-viṣayaka-rasa-lakṣaṇa-varṇane eko’dhyāyo’sti, tathā kāvya-rasa-nirūpaṇasyāpi tatra sthānaṁ pradattam | mahā-kāvyasya catvāri mukhya-tattvāni tair mahā-kāvyena puṣṭena bhavitavyam | mahā-kāvyasya kartā mahā-kavir api kāvya-tattvajño bhavet, yadyapi mahā-kāvyaṁ vāg-vaidagdhī-pradhānaṁ paraṁ tu tasyātmā tu rasa eva | ato mahā-kāvyaṁ prayatna-pūrvakaṁ kavinā kāryam |

sarva-rīti-rasair juṣṭaṁ puṣṭaṁ guṇa-vibhūṣaṇaiḥ |

ata eva mahākāvyaṁ tat-kartā ca mahākaviḥ ||

vāg-vaidagdhya-pradhāne’pi rasa evātra jīvitam |

pṛthak-prayatna-nirvartyaṁ vāg-vakrimṇi rasād vapuḥ || [1.28-29] iti |

śṛṅgārādi-rasa-nirūpaṇādhyāye rasānāṁ nava-saṅkhyā svīkṛtā teṣām ādhāre śṛṅgāra-raudra-vīra-bībhatsā iti catvāro rasāḥ | ime’pi śṛṅgārasya bheda-rūpeṇa svīkṛtāḥ | raseṣu śṛṅgārasya mukhyatā ghuṣṭā | mano-vaijñānika-rūpeṇa śṛṅgārasyāpi mūlam ahaṅkāraḥ pratipāditaḥ | sarveṣām ādi-kāraṇaṁ brahmeti pratipāditam | tasya brahmaṇo vibhu-paramākṣara-sanātanājādīni viśeṣaṇāni santi vedāntinas tad brahma caitanya-jyotirīśvara-nāmabhir āhvayanti, tasya brahmaṇaḥ svabhāva evānandaḥ tasya caitanya-brahmaṇa ānandābhivyaktir eva camatkārayuktā satī rasa-nāmnā kathyate—

akṣaraṁ paramaṁ brahma sanātanam ajaṁ vibhum |

vedānteṣu vadanty ekaṁ caitanyaṁ jyotir īśvaram || [3.1] iti |

tasyānanda-rasasya prathamo vikāro’haṅkāraḥ, ahaṅkārād abhimānaḥ, abhimānād ratiḥ, seyaṁ ratir vyabhicary-ādi-sāmānyāt puṣṭā satī śṛṅgāra iti kathyate hāsyādyā anye rasa-bhedā asyaiva bhavanti |

mūla-rūpeṇa mānavānāṁ catasro vṛttayo—raga-krodhāvaṣṭambha-saṅkocā iti | ābhyo kramaśaḥ śṛṅgāra-raudra-vīra-bhayānakā rasā jāyante |

rāgād bhavati śṛṅgāro raudras taikṣṇyāt prajāyate |

vīro’vaṣṭambhajaḥ saṅkoca-bhūr bībhatsa iṣyate || [3.6] iti |

evam ime catvāro rasā navatvaṁ prāpnuvanti | agni-purāṇa-kāro raaṁ vinā vāṇī dānaṁ vinā lakṣmīm iva śobhā-hīnāṁ manyate—lakṣmīr iva vinā tyāgān na vāṇī bhāti nīrasā [3.8] iti | tathā rasaṁ vinā sarvaṁ kavi-nirmāṇaṁ vyarthaṁ jāyate—

rasādi-viniyogo’tha kathyate hy abhimānataḥ |

tam antareṇa sarveṣām apārthaiva svatantratā || [6.3]

kavir ananta-kāvya-jagataḥ sraṣṭāsti | ayaṁ yatheṣṭaṁ kāvya-jagan nirmāti | yady ayaṁ sarasas tadā tasya racanayā viśvam api sarasaṁ bhavati | yady ayam eva nīrasa tadā tu jagad eva śuṣkatāṁ yāti | rasa-bhāvānāṁ parasparam anyonyaṁ sambandhaṁ pradarśya sthāyi-bhāvānāṁ saṅkhyāṣṭāv eva nirdiṣṭā | aṣṭa-sāttvia-bhāva-puraḥ-saraṁ trayastriṁśśad-vyabhicāriṇāṁ lakṣaṇaṁ pratipāditam | sthāyi-sāttvika-vyabhicāri-bhāvānām anantaraṁ sa-lakṣaṇam ālambanoddīpana-bheda-dvaya-rūpo vibhāo nirdiṣṭaḥ | tato dhīrodātta-dhīroddhata-dhīralalita-dhīrapraśānteti catvāro bhedāḥ anukūla-dakṣiṇa-śaṭha-dhṛṣṭety ādaya upabhedāḥ ālambana-bhūta-nāyakasya pratipāditāh | śṛṅgāre tasya pīṭhamarda-viṭa-vidūṣakā iti sahāyakā varṇitāḥ |

nāyikā-bhede svakīyā parakīyā punarbhūś ceti tisro nāyikāḥ sāmānyato nirdiṣṭāḥ | punarbhū-śabdena loka-prasiddhā sāmānyā nāyikā nāsti | sa tv atraiva khaṇḍitā |

svakīyā parakīyā ca punarbhūr iti kaiśikaḥ |

sāmānyā na punarbhūr ity ādyā bahu-bhedataḥ || [3.39]

uddīpana-vibhāve ālambanāntargate bhāvoddīpana-kāryam idam uddīpanam eva svīkaroti | tatra catuḥṣaṣṭhi-kalā abhinaya-gīta-prabhṛtīni cāsya mate uddīpanāni santi | ālambana-vibhāvasyodbuddhaiḥ saṁskṛtair bhāvair mano-vāg-buddhi-śarīrāṇām ārmabho’nubhāva-nāmnābhihitaḥ | tatra śobhā, vilāso mādhuryam, sthairyam, gāmbhīryam, lalitam, audāryam, tejaś cety aṣṭa-vidhaḥ puruṣāṇāṁ mana-ārambho bhavati, tathā bhāvo, hāvo, helā, śobhā, kāntiḥ, dīptiḥ, mādhuryam, śauryam, prāgalbhyam, audāryam, sthairyam, gāmbhīryaṁ ceti dvādaśa-vidhaḥ strīṇāṁ mana-ārambhaḥ syāt | vāco yuktir vāg-ārambhaḥ kathitaḥ | sa cālāpaḥ pralāpaḥ vilāpaḥ anulāpaḥ saṁlāpaḥ apalāpaḥ sandeśo nirdeśas tattva-deśo atideśo’padeśaś ceti dvādaśa-vidhaḥ sa-lakṣaṇaṁ nirūpitaḥ |

abhinaya-nirūpanādhyāye—sattva-vāg-aṅgāharajā iti caturvidhā abhinayāḥ pratipāditāḥ | tatra sāttvikāḥ stambhādayo mana-ārambhaḥ, pūrvoktā ālāpādayo vāg-ārambhaḥ kaṭākṣādayaḥ śārīrikāṅga-ceṣṭāḥ śarīrārambhaḥ, tathāhāryo buddhy-ārambho mataḥ |

stambhādiḥ sāttviko vāg-ārambho vācika āṅgikaḥ |

śarīrārambha āhāryo buddhy-ārambha-pravṛttayaḥ || [6.2]

evam agni-purāṇaṁ saṁskṛta-kāvya-śāstra-paramparāyāṁ mahattva-pūrṇaṁ vartate | idaṁ hi prācīnārvācīna-kāvya-śāstrīya-granthānāṁ madhya-śṛṅkhalā-rūpeṇa kāryaṁ karoti | kāvya-śāstra-viṣaye’smin ekādaśādhyāyāḥ santi | yadyapi vistāra-dṛṣṭyā nyūnatāsminn asti, paraṁ tu kalaśe samudravat asmin kāvya-śāstrīya-siddhāntāḥ prāyaḥ samāyātāḥ |

### rasa-siddhāntasya pratiṣṭhā

#### nāṭya-śāstraṁ—

agni-purāṇāntaraṁ bhāratīyāḥ sāhitya-samīkṣakāṁ bharata-muni-praṇītaṁ nāṭya-śāstram ālocayanti pāścātyās tad-anuyāyinas tu nāṭya-śāstrād agni-purāṇasyaivānantaryaṁ paryālocayanti | bharata-muni-praṇītaṁ nāṭya-śāstraṁ na kevalam ādyaḥ prāmāṇikaḥ kāvya-śāstra-granthaḥ, pratyuta bhāratīya-saṁskṛter viśva-kośaḥ | asyopalabdha-saṁskaraṇeṣu vibhinnatā dṛśyate, keṣucit ṣaṭtriṁśad-adhyāyā vartante, keṣucit saptatriṁśad-adhyāyā api prāpyante | paraṁ tu nāṭya-śāstrasya sarvotkṛṣṭā prāmāṇikī ṭīkābhinava-guptena ṣaṭtrimśad-adhyāyānāṁ vihitā | tathā—ṣaṭ-triṁśakaṁ bharata-sūtram idaṁ vivṛṇvan adhye ṣaṭ-triṁśādhyāyyām iti kathanena ṣaṭtrimśad-adhyāyāḥ pramāṇīkṛtāḥ | sūtraṁ bhāṣyaṁ kārikā ceti tridhā śailyaṁ grantho’yam upalabhyate | asminn āryānuṣṭhup-chandaḥsu ślokā ānuvaṁśya-nāmnā pramāṇatvena bhavanti ye grantha-kartur bharata-muner viracitā na santi | kaiścana samālocakair bharata-nāmnāneke nāṭya-śāstra-kārāḥ santīti svīkṛtaṁ paraṁ tu nātra tathyam |

nāṭya-śāstra-racanā nāṭya-vidhānānāṁ dig-darśanārthaṁ jātā, paraṁ tu tat-spaṣṭāprasaṅge’neke kāvya-śāstrīyā viṣayāḥ samāgatāḥ | tatra bharata-muninā rūpakāṇāṁ mukhya-pratipādya-viṣayo rasa eva svīkṛtaḥ |

tatra rasān eva tāvad ādāv abhivyākhyāsyāmaḥ | na hi rasād ṛte kaścid arthaḥ pravartate | [nā.śā. 6.31\*]

abhinava-bhāratyāṁ ṭīkāyām idam eva pallavitam, yat—

eka eva tāvat paramārthato rasaḥ sūtra-sthānīyatvena rūpake pratibhāti |

evaṁ nāṭya-śāstrasya ṣaṣṭhe’dhyāye rasasya svarūpam, sthāyi-sañcāri-sāttvika-vibhāvānubhāvā rasatvaṁ tathā śṛṅgārādi-rasa-bhedā varṇitāḥ |

vibhāvānubhāva-vyabhicāri-saṁyogād rasa-niṣpattiḥ | [nā.śā. 6.31\*]

iti sūtraṁ rasa-lakṣaṇe sarvasya kṛte pramāṇa-bhūtaṁ jātam | tad-agre kāvya-śāstribhir bahudhā vyākhyātaṁ ca | bharata-muni-matena yathā guḍādibhir bhinna-padārtha-saṁmiśraṇair nirmitaṁ vyañjanam āsvādyo bhavati, tathaiva vibhāvādi-saṁyogena vyañjitaḥ sthāyī rasa-rūpeṇāsvādyate |

yathā hi nānā-vyañjana-saṁskṛtam annaṁ bhuñjāna rasān āsvādayanti sumanasaḥ puruṣāḥ, harṣādīṁś cādhigacchanti, tathā nānā-bhāvābhinaya-vyañjitān vāg-aṅga-sattopetān sthāyi-bhāvān āsvādayanti sumanasaḥ prekṣakāḥ, harṣādīṁś cādhigacchanti | [nā.śā. 6.31\*]

pūrvokta-bharata-sūtrādhāre rasa-niṣpatti-diśi āropa-vādo, anumiti-vādo, bhoga-vādo, abhivyakti-vādaś cety ādayo vibhinnāḥ siddhāntāḥ sthāpitāḥ | rasa-bheda-viṣaye druhiṇasya (brahmaṇaḥ) matānusāreṇāṣṭa saṅkhyāḥ pratipāditāḥ—

śṛṅgāra-hāsya-karuṇā-raudra-vīra-bhayānakāḥ |

bībhatsādbhuta-saṁjñau cety aṣṭau nāṭye rasāḥ smṛtāḥ |

ete hy aṣṭau rasāḥ proktā druhinena mahātmanā | [nā.śā. 6.15-16] iti |

atraiva prakaraṇe rati-hāsa-śoka-krodhotsāha-bhaya-jugupsā-vismayāḥ ity aṣṭau sthāyi-bhāvāḥ | nirveda-glāni-śaṅkāsūyā-mada-śramālasya-dainya-cintā-moha-smṛti-dhṛti-vrīḍā-capalatā-harṣāvega-jaḍatā-garva-viṣādautsukya-nidrāpasmāra-supta-vibodhāmarṣāvahitthogratā-mati-vyādhi-maraṇa-trāsa-vitarkā iti trayastriṁśad vyabhicāri-bhāvāḥ | tathā stambha-sveda-romāñca-svara-bhaṅga-vepathu-vaivarṇyāśru-pralayā ity aṣṭau sāttvikā bhāvāḥ | iti bheda-trayātmakā ekonapañcāśad bhāvāḥ parigaṇitāḥ |

aṣṭānām api rasānāṁ varṇā devatāś ca pṛthak pṛthak nirdiṣṭāḥ | tathā pūrvaṁ rasānāṁ sāmānyatayollekhaṁ vidhāya punas teṣāṁ vibhāvānubhāva-vybhicāri-sāttvikāḥ pṛthaktayā nirdiṣṭāḥ | teṣāṁ bhedopabhedāś cāpi pratipāditāḥ | bharata-muninā rasānāṁ pratipādanaṁ nāṭya-dṛṣṭyā rūpakāśritatvena kṛtam | iti aṣṭau nāṭye rasāḥ smṛtāḥ ity anenaiva sidhyati | paraṁ tu agre’bhinavagupta-pādena nāṭya-śabdasya vyāpakatāṁ pratipādya śravya-dṛśyayor ubhayor api sāṁañjasyaṁ vihitam, tasmān .yor api rasānāṁ pratipādakaṁ kāvya-śāstraṁ jātam | kāvya-mīmāṁsānusāreṇa tu kāvya-rasa-pravartako nandikeśvara āsīt, bharatas tu rūpakāśrita-rasa-pravaktaiveti | athavā tasmin kāle bharata-nandikeśvara-prabhṛtibhir ācāryair dṛśya-kāvyeṣv eva rasa-siddhānta-samīkṣā vihitāsīt | śravya-kāvyaṁ tu rasa-siddhānta-vivecana-rahitam abhūt | tadā sarveṣām ācāryāṇāṁ dhyānaṁ dṛśya-kāvye kendritam, tasmāc chravya-kāvyasya śāstrīya-vyavasthā tair upekṣitābhūt ||

#### bhāmahaḥ

saṁskṛta-kāvya-śāstrasyetihāse bharata-muner anantaraṁ bhāmahācāryasya prākaṭyam upalabhyate | yadyapy anayor madhye medhāvi-rājamitrādīnāṁ nāmollekho yatra kutra prāpyate, paraṁ tu teṣāṁ kṛtir nopalabhyate, atas teṣāṁ gaṇānā niṣprayojanā sidhyati | ācārya-bhāmahena kāvyālaṅkāra-nāmā granthaḥ praṇītaḥ, yaḥ śravya-kāvya-śāstrasya prathama-grantha-rūpeṇopalabhyate | asmin granthe ṣaṭ-paricchedāś catuḥśataṁ ślokāś ca santi | tatra kāvya-sādhanam, tal-lakṣaṇam, tad-bhedopabhedāḥ, alaṅkārāḥ, doṣā guṇās tathā śabdānāṁ śuddhy-aśuddhyayaś ca vivecitāḥ | śabdārthau sahitau kāvyam iti bhāmahokta-kāvya-lakṣaṇaṁ paravarti-kāvyācāryair mānyatāṁ prāpitam | bhāmaho’laṅkāra-sampradāyasya pravartakācārya-rūpeṇa smaryate | asya mate vanitā-mukham iva kavitālaṅkāra-hīnā na śobhate | bhāmaho rasa-viṣaye’py anabhijño nāsīt | yathā, yuktaṁ loka-svabhāvena rasaiś ca sakalaiḥ pṛthak iti vākyena mahā-kāvye rasasyaopādeyatāpi svīkṛtā, paraṁ tu bharata-pratipādita-rasasya prādhānyam atyantaṁ gauṇatāṁ nītam | kāvyātma-bhūtaṁ rasam alaṅkāra-madhye’ntarbhāvyātyantaṁ gauṇa-rūpaṁ tasya svīkṛtam | rasātmakasyottamottama-kāvyasya tena “rasavad alaṅkāraḥ” iti saṁjñā vihitā | paraṁ tu tasya prakriyā na nirdiṣṭā, na ca tat-sambandhe kim apy uktam | preya-ūrjasvi-nāmānāv alaṅkārau api rasa-prapañcāntaḥ samāyātau | yathā—

preyo-gṛhāgataṁ kṛṣṇam avādīd viduro yathā |

adya yā mama govinda jātā tvayi gṛhāgate |

kālenaiṣā bhavet prītis tavaivāgamanāt punaḥ |

rasavat darśita-spaṣṭa-śṛṅgārādi rasaṁ yathā |

devī samāgamac chadmam askariny atirohite | ‘

ūrjasvi karṇena yathā pārthāya punar āgataḥ |

dviḥ sandadhāti kiṁ karṇaḥ śalyety ahirapākṛtaḥ ||

iti preyo-rasavad ūrjasvi-bhedānāṁ lakṣaṇam anuktvā nāmabhir udāharaṇāni prayuktāni | evaṁ bharata-muni-pravartito rasa-siddhānto bhāmaha-kāle’varuddho jātaḥ | na kevalaṁ bhāmaha-paryantam, api tu daṇḍy-udbhaṭa-vāmana-prabhṛtiṣv api kāvyācāryeṣu tat-prabrahmā rasa-prādhānyam upekṣaṇītyāṁ gatam |

#### daṇḍī

bhāmahācāryāt paraṁ sāhityācāryatayā daṇḍinaḥ prādurbhāvaḥ śrūyate | kāvya-śāstre kāvyādarśe nāmnāsya kṛtir upalabhyate | tatra triṣu paricchedeṣu ṣaṣṭhy-uttarāṇi ṣaṭ-śatāni ślokānāṁ vartante | eṣu kāvya-lakṣaṇam, tad-bhedāḥ, rīti-guṇa-doṣālaṅkārāś ca varṇitāḥ | ayam alaṅkārān kāvya-śobhā-kara-dharmatvena rīti-rasa-guṇāṁś cālaṅkāra-sādhakatvena svīkaroti | bhāmahavad ayam api rasam alaṅkāra-madhye guṇīkaroti | asya kāvyādarśe dvitīya-paricchede rasa-peśalānām alaṅkārāṇāṁ pratipādanaṁ dṛśyate | tatra kṛṣṇaṁ prati vidurasya prītiḥ preyo'laṅkāratayā prakāśitā | saiva prītiḥ yūnoḥ sambandhena rati-nāmnā śṛṅgārāvasthāṁ prāpnotīti pratipādya śṛṅgārasyāpi rasavad-alaṅkāre'ntarbhāvo nirūpitaḥ | tad yathā—

prāk prītir darśitā seyaṁ ratiḥ śṛṅgāratāṁ gatā |

rūpa-bāhulya-yogena tad idaṁ rasavad-vacaḥ || [kā.ā. 2.279] iti |

bhāmahena yat kevalaṁ rasavad ity uktvodāhṛtam, tad eva daṇḍinā punar aṣṭānām api rasānāṁ pṛthak pṛthag udāharaṇāny upanyastāni |

ity āruhya parāṁ koṭiṁ krodho raudrātmatāṁ gataḥ |

bhīmasya paśyaataḥ śaturm ity etad rasavad vacaḥ || [kā.ā. 2.281] iti |

tathā vīre—

ity utsāhaḥ prakṛṣṭātmā tiṣṭhan vīra-rasātmanā |

rasavattvaṁ girām āsāṁ samarthayitum īśvaraḥ || [kā.ā. 2.287]

evaṁ daṇḍinā rasavatām aṣṭāv udāharaṇāni pradarśya rasavad-alaṅkārāṇāṁ rasānāṁ vāṣṭa-saṅkhyākatvaṁ svīkṛtam | uktaṁ cāpi—iha tv aṣṭa-rasāyattā rasavattā smṛtā girāṁ [kā.ā. 2.290] | evaṁ śravya-kāvya-kāle bhāmahāpekṣayā daṇḍini ko'pi rasa-vikāsaḥ spaṣṭaṁ parilakṣyate |

#### udbhaṭaḥ

daṇḍinaḥ paścād udbhaṭācāryaḥ saṁskṛta-kāvya-śāstre prasiddhim agamat | ayaṁ kāśmīra-nṛpater jayāpīḍasya sabhā-paṇḍita āsīt | bhāmaha-vivaraṇaṁ kāvyālaṅkāra-sāra-saṅgrahaś cāsya kāvya-śāstrīyau granthau | paraṁ tu bhāmaha-vivaraṇaṁ sāmprataṁ nopalabhyate | tad bhāmaha-racita-kāvyālaṅkārasya ṭīkāsīd iti nirdeśaḥ paravartibhir ācāryaḥ kṛtaḥ prāpyate | kāvyālaṅkāra-sāra-saṅgraha-nāmā granthaḥ sāmpratam upalabdhaḥ | asyopari pratihārendurājasya laghu-vṛtti-nāmnī ṭīkāpi prāpyate | asmin granthe ṣaḍ-vargās tathaikonāśīti-kārikāḥ santi, tathā cādāv upakrameṇānte upasaṁhāreṇa ca vihīno'yaṁ granthaḥ | ataḥ ke'pi bhāmaha-vivaraṇa-nāmno'nupalabdha-granthasyāyaṁ sāra iti manyante | bhāmaha-kṛta-kāvyālaṅkārāvalokanena tv eṣā bhrāntir nirasyate | astu | udbhaṭācāryo'laṅkāra-vādī | anenāpi bhāmaha-daṇḍivad raso'laṅkāra-madhye'ntarbhāvitaḥ | tat paramparaiva ca svīkṛtā | asmāt pūrvaṁ rasālaṅkārāṇāṁ rasavat-preya-ūrjasvi-nāmnā saṅkhyā-trayam āsīt | samāhita-nāmnā caturtho rasālaṅkāro'nena vardhitaḥ | anena bhāmaha-daṇḍibhyām adhikāni rasodāharaṇāni tad-bhedāś ca pradarśitāḥ | ata eva sambhavataḥ kecid enaṁ rasa-vādinaṁ kathayanti | kecana manyante yad udbhaṭena bharatasya nāṭya-śāstre ṭīkā likhiteti, paraṁ tu sāmprataṁ sā na prāpyate | naiva ca tasyā nirmitatve astitve ca kim api prabalaṁ pramāṇam asti | kāvyālaṅkāra-sāra-saṅgrahe kāvyaliṅgālaṅkārasya lakṣaṇodāharaṇa-madhye sthitaṁ—

rasādy adhiṣṭhitaṁ kāvyaṁ jīvad-rūpatayā yataḥ |

kathyate tad-rasādīnāṁ kāvyātmatvaṁ vyavasthitam ||

iti śloka-pramāṇenodbhaṭasya rasa-vāditvaṁ pratipādayanti, paraṁ tu śloko'yaṁ ṭīkā-kartur na grantha-kārasya | udbhaṭācāryo bhāmaha-daṇḍinor anuyāyy āsīt, tathāpi rasavat-preya-ūrjasvi-samāhitālaṅkārāṇāṁ vivecanam asya suspaṣṭaṁ vartate—

raty-ādikānāṁ bhāvānām ubhāv ādi-sūcanaiḥ |

yat kāvyaṁ badhyate sadbhis tat preyasvad udāhṛtam ||

rasavad darśita-spaṣṭa-śṛṅgārādi-rasodayam |

sva-śabda-sthāyi-sañcāri-vibhāvābhinayāspadam ||

anaucitya-pravṛttānāṁ kāma-krodhādi-kāraṇāt |

bhāvānāṁ ca rasānāṁ ca bandha ūrjasvi kathyate ||

rasa-bhāva-tadābhāsa-vṛtteḥ praśama-bandhanam |

anyānubhāva-niḥśūnya-rūpaṁ tat syāt samāhitam ||

ity evaṁ bhāmaha-daṇḍa-yuktaṁ preyaḥ priyatarākhyāna-mātram āsīt | tatrānubhāva-sūcanena vyākhyātam, tathorjasvini rasa-bhāvābhāsatvaṁ nirṇītaṁ rasavato'laṅkāratāpi vibhāvādibhir varṇitā | tathā samāhitasya rasavad-ādiṣu samāveśo'pi yujyate |

yadyapi parvarti-dhvani-kāle rasavad-ādīnāṁ lakṣaṇam udbhaṭād bhinnaṁ jātam, tathāpi ānandavardhanādi-kṛte udbhaṭa-vihita-lakṣaṇaṁ dik-pradarśakam āsīt | sakhyā-viṣaye'smāt pūrvaṁ daṇḍināṣṭau rasāḥ svīkṛtāḥ | udbhaṭas tu śānta-nāmānaṁ navamam api rasaṁ svīkaroti | evaṁ pūrvācāryayor bhāmaha-daṇḍinor apekṣayodbhaṭācārye rasa-vikāsaḥ spaṣṭam ālakṣyate paraṁ tv etāvatāpi kecid enaṁ rasa-vādinaṁ pratipādayanti, teṣāṁ mānyatā samācīnā na syāt, yady udbhaṭo rasavādy abhaviṣyat tarhi rasasya prādhānyaṁ pratyapādayiṣyat | tena tu rasavad-ādy-alaṅkāra-madhye rasānāṁ gauṇataiva svīkṛtā, tasmād udbhaṭācāryo'laṅkāra-vādy eva niścīyate ||

#### vāmanaḥ

ācārya-vāmanaḥ kāśmīra-nareśa-jayāpīḍasya mantri-pade pratiṣṭhita udbhaṭasya sama-kālīna evāsīd iti mānyatā na yujyate | pratyutodbhaṭāt kiñcit kālānantaraṁ kāvya-śāstrīya-kṣetre vāmanasya prādurbhāvo jāta iti pratīyate | yadi vāmanodbhaṭayoḥ sama-kālo'bhaviṣyat, tarhi nūtano viruddhaś ca rītir-siddhānta udbhaṭenāvaśyam eva khaṇḍito'bhaviṣyat, yato hi kāvyālaṅkāra-sāra-saṅgrahasya ṭīkā-kartrā pratihārendu-rājenānanda-vardhanenābhinava-guptena ca vāmana-matam uṭṭaṅkitam eva |

vāmanācārya-racitaḥ kāvyālaṅkāra-sūtra-vṛtti-grantha upalabhyate | asyā racanāyāḥ sūtra-vṛtty-udāharaṇānīti try-aṅgāni santi | grantho’yaṁ pañcādhikaraṇeṣu vibhaktaḥ | ekonaviṁśaty-adhikā triśatī sūtrāṇām atra vartate | vāmanasya matena kāvyasyātmā rītir bhavati | alaṅkārāpekṣayā guṇānāṁ mahattvaṁ sarva-prathamam anenaiva pratipāditam | daṇḍi-matena kāvya-śobhā-kārako dharmo’laṅkāra āsīt, paraṁ tu vāmana-dvārā sa dharmo guṇeṣu pratipāditaḥ | api ca guṇānāṁ kāvye nityatām alaṅkārāṇāṁ cānityyatāṁ pratipādya, vāmano rasa-dhvani-vādināṁ samīpam ivāyāti | yato rasa-dhvani-vādibhir guṇā rasasya ānāṁia-dharmatvena svīkriyante, alaṅkārāś cānityatvena | paraṁ tu rasa-dhvani-vādināṁ mate kāvyasyātmā raso’sti, vāmana-matena tu rītiḥ | evaṁ dharma-sāmānye’pi dharmi-rūpeṇobhayor mahad antaraṁ jātam | ācārya-vāmanena alaṅkāra-vādināṁ prabhāvaḥ sarvathā na nirastaḥ | ayaṁ hi kāvyaṁ grāham alaṅkārāt [kāānandsaṁskṛtū.vṛ. 1.1.11] ity anena kāvye’laṅkārāṇāṁ sthitim anivāryāṁ svīkaroti | ato vāmanasya matena rīti-guṇālaṅkārāḥ parasparaṁ sāpekṣā āsan | tathāpi rītibhyo guṇānām, guṇebhyaś cālaṅkārāṇāṁ kāpi nyūnatā vartate iti |

rasa-tattva-sthānena mahattvaṁ na partipāditam | rīti-guṇālaṅkārā evāsya dṛṣṭau mahanīyatāṁ prāptāḥ | rasas tu kāvyasya nitāntaṁ gauṇa-tattvam | anena svīkṛteṣu daśasu guṇeṣu kānti-nāmno guṇasya dharmo rasa iti | dīpta-rasatvaṁ kāntiḥ | dīptā rasāḥ śṛṅgārādayo yatra sa dīpta-rasaḥ | tasya bhāvo dīpta-rasatvaṁ kāntiḥ | [kāānandsaṁskṛtū.vṛ. 3.2.15, tasya vṛttiś ca] evaṁ vāmanasya dṛṣṭyā kāvye’ṅgībhūtā rītiḥ | tasya dharmā guṇāḥ tat-sambandhena raso’pi kāvyāṅgatāṁ prāpnoti |

evaṁ bharata-muner anantaraṁ vāmanācārya-paryantaṁ rasa-siddhāntasya vikāso nābhūt | yadyapīme sāhityācāryā bharatokta-rasa-viṣaye’paricitā nāsan, tathāpi rasa-tattvam eṣāṁ matena nāṭyeṣv eva prādhānyaṁ labhate sma | śravya-kāvye tu pradhāna-tattvam alaṅkāra evāśiśriyata | tad-anantaraṁ guṇa-rīti-prabhṛtayo rasāś ca kvacit samāgatya kāvya-śobhāṁ vardhayante | tasmād alaṅkāra-madhye vā rasasyāṅgatvena sthitiḥ svīkṛtā ||

#### rudraṭaḥ

kāla-dṛṣṭyā rudraṭasyāvirbhāvo vāmanasya sama-kāle kiñcid anantaraṁ vā sambhāvyate | asya kṛtau kāvyālaṅkāre bhāmaha-daṇḍy-udbhaṭa-prabhṛtīnām alaṅkāra-śāstriṇām apekṣayā katipaye navāviṣkṛtā alaṅkārāḥ prāpyante | tasmāt tat-paravarti-kāle evāsya sambhavati | maulikatā-dṛṣṭyāsya mahattva-pūrṇaṁ sthānam | bharata-muneḥ paścāt kāvya-śāstre rasa-viṣaye samyag-dṛṣṭir asyaiva pratīyate |

rudraṭasya kāvya-śāstrīya-grantho’laṅkāra-sampradāya-paramparā-samāgataḥ kāvyālaṅkāra iti | asmin ṣoḍaśādhyātās tathā catustriṁśad-adhika-sapta-śataṁ ślokāḥ santi | tatra prathamaikādaśādhyāyeṣu grantha-prayojanam, kāvya-prayojanam, śabdārthālaṅkāra-vivecanam, teṣāṁ doṣa-vivaraṇaṁ cāsti | dvādaśādhyāyāt pañcadaśādhyāya-paryantaṁ caturṣv adhyāyeṣu rasā viśada-rūpeṇa vivecitāḥ santi | antime ṣoḍaśe’dhyāye kāvya-vidhānaṁ cāpi varṇitam | grantha-madhye rītir uṭṭaṅkitā, paraṁ tu tasyā mahattvaṁ na pradattam | evaṁ guṇa-viṣaye tv anena maunaam evāvalambitam | ato vāmana-daṇḍi-pratipādita-rīti-guṇa-siddhānte’syāsthā nāsīd iti niścīyate |

rasa-sambandhe rudraṭasya nūtanodbhāvanā prāpyante | rudraṭa-paryantaṁ rasānāṁ nava-saṅkhyā saṅgacchate, paraṁ tv anena preyo-nāmnā daśamo rasa-bhedaḥ pratipāditaḥ | ayaṁ rudraṭa-pradarśito rasa-bhedo pratipāditaḥ | ayaṁ rudraṭa-pradarśito rasa-bhedo na vātsalya-mātrasyāpi tu bhakti-rasāntargatayoḥ sakhya-dāsyayor api preraṇā-prado jātaḥ | tad asya lakṣaṇenaiva pratīyate, yathā—

sneha-prakṛtiḥ preyān saṅgata-śīlārya-nāyako bhavati |

snehas tu sāhacarya-prakṛter upacāra-sambandhāt |

nirvāja-manovṛttiḥ sanarma-sadbhāva-peśalālāpaḥ |

anyonyaṁ prati suhṛdor vyavahāro’yaṁ matas tatra |

prasyandi-pramadāśruḥ susnigdha-sphāra-locanālokaḥ |

ārdrāntaḥkaraṇatayā sneha-pade bhavati sarvatra || [kāvyālaṅkāraḥ 15, 17, 19] iti |

rudraṭena kasyāpi rasa-bhedasyodāharaṇaṁ na dattam, tathāpi anyonyaṁ prati suhṛdo vyavahāraḥ ity anena spaṣṭam atra mitra-viṣayaka-ratir gṛhyate, paravarti-kāle bhakti-rasācāryair apīdam evānusṛtam,

sthāyī bhāvo vibhāvādyaiḥ savyam ātmocitair iha |

nītaś citte satāṁ puṣṭiṁ rasaḥ preyān udīryate || [bha.rasaṁskṛti. 3.3.1] iti |

asya matena na kevalaṁ daśaiva rasā bhavanti, api tu yāvanto’pi sthāyi-vyabhicāri-sāttvikāḥ bhāvāḥ santi, te sarve samucitodbhāvaka-tattvāny upalabhya rasa-rūpe pariṇamituṁ śaknuvanti | śṛṅgāra-rasasya vipralambha-bhede pūrva-rāga-māna-pravāsa-karuṇa-nāmānaś

catvāra upabhedā asyaivodbhāvanā, yā paravarti-kāvya-śāstribhiḥ svīkṛtā jātā | adyāvadhi bharata-muni-pratipādito raso dṛśya-kāvye eva sīmita āsīt, śravya-kāvye tasyopayogitāṁ pūrṇa-rūpeṇācāryā na svīkurvanti sma, paraṁ tu rudraṭena tasya mahattā śravya-kāvye’pi svīkṛtā | evaṁ bhāratīya-rasa-paramparā na nāṭya-gataiva, api tu kāvya-kṣetre’pi samāyātā, arthāt rudraṭa-kālān nāṭya-rasa eva nāvaśiṣṭo’pi tu kāvya-raso’pi jātaḥ | tasmāt tat kartavyaṁ yatnena mahīyasā rasair yuktaṁ [12.2] iti kathanena kāvye rasa-tattvasya mahattvaṁ pratipāditam | anena punaḥ pūrva-vartibhir alaṅkārācāryair iva raso rasavad-alaṅkāra-madhye’pi nāntarbhāvitaḥ | ato nāyaṁ sarvathā rūḍhi-vādināṁ bhāmahādīnām alaṅkāra-śāstriṇām anuvarty ācāryaḥ | rasasya vistṛta-nirūpaṇād evāsya rasa-vāditāpi na sidhyati | yato svīya-granthe’nena rasaḥ kāvyasya mahattva-pūrṇaṁ kim api svatantraṁ tattvam iti na nirūpitam, na punā rīti-guṇālaṅkārādīnāṁ puṣṭi-pradam athavātma-svarūpam | tathā ca bharata-pradarśita-rasasya vibhāvādīni sādhanāny api nollikhitāni | ato’yaṁ rasa-sampradāye na samāgacchati, tathāpi rasasya vikāse’sya mahā-yogaḥ svīkāryaḥ | yataḥ sarve rasa-vādibhī rasaṁ kendra-binduṁ matvā guṇālaṅkāra-rīti-prabhṛtīnāṁ kāvya-tattvānāṁ vivecanaṁ kṛtam | tad yathā—

evam ete hy alaṅkārā guṇā doṣāś ca kīrtitāḥ |

prayogam eṣāṁ ca punar vakṣyāmi rasa-saṁśrayam ||

astu | rudraṭasya raso nālaṅkāra-vādinām iva gauṇatām upagacchati, na ca punā rasa-dhvani-vādinām iva sarva-prādhānyena tiṣṭhati | tasmāt kecid rudraṭam alaṅkāra-vādinaṁ kecic ca rasa-vādinaṁ svīkurvanti | vastuto rudraṭa ubhayor madhya-varty ācārya it pratibhāti |

#### ānandavardhanācāryaḥ

rudraṭād anantaraṁ saṁskṛta-kāvya-śāstra-kṣetre’nvartha-nāmna ānanda-vardhanasya prādurbhāvo jātaḥ | asya pitur nāma noṇa ityāsīt | ānanda-vardhanenārjuna-caritam, viṣama-bāṇa-līlā, devī-śatakam, dhvany-ālokaś ceti lakṣya-lakṣaṇātmakā granthā viracitāḥ | darśana-viṣaye bauddha-darśanīya-pramāṇa-viniścaya-nāmno granthasya dharmottamā-nāmnī ṭīkā viracitā | ekatoṣya mahā-kāvya-khaṇḍa-kāvya-stotreṣu kavitva-śaktiḥ paricīyate | anyato dhanvy-āloke sarahasya-tattva-darśinī samālocanā śaktir dṛśyate | dharmottamā-ṭīkāyām asya punar darśinikī pratibhā vilokyate | evaṁ racanā-sāmagryayāsya bahu-mukhyā pratibhāyā jñānaṁ jāyate |

saṁskṛta-kāvya-śāstre ānanda-vardhana-praṇīto dhanvyāloko yugāntara-kārī grantho’sti | pūrvokta-kāvyātma-viṣayaka-mānyatāṁ nirasya nūtana-sampradāya-sthāpane’yaṁ granthaḥ saṁskṛta-sāhitya-śāstre’dvitīyyatāṁ labdhavān | dhvani-sampradāyasya pravartaka ānanda-vardhana eva jātaḥ | asmāt pūrvaṁ kāvya-kṣetre dhvaner nāmāpi na śrūyate sma | evaṁ nūtana-tattva-rūpa-dhvaneḥ suvyavasthita-santulita-śāstrīya-rūpa-pradānam ānanda-vardhanasya lokottaraṁ pratibhānaṁ prakaṭayati | vastuto yathā vyākaraṇe pāṇinīyāṣṭādhyāyī, vedānte bādarāyaṇasya brahma-sūtram, tathā kāvya-śāstre ānanda-vardhanasya dhvany-ālokaḥ | svābhimāninā paṇḍita-rāja-jagannāthenāpi yasya dhvani-kṛtām ālaṅkārika-saraṇi-vyavasthāpakatvāt iti vākyenālaṅkāra-śāstra-niyāmakatā svīkṛtā |

dhvanyālokasya catvāra udyotāḥ santi | asya racanā kārikā vṛttir udāharaṇaṁ ceti try-aṅgavatī | sāmprataṁ nirṇītam idaṁ yat kārikā-vṛttyor ubhayo racayitānanda-vardhana eva |

pratīyamānaṁ punar anyad eva

vastv asti vāṇīṣu mahā-kavīnām |

yat tat prasiddhāvayavātiriktaṁ

vibhāti lāvaṇyam ivāṅganāsu || [dhva.ā. 1.4]

ity anena dhvani-tattvaṁ pūrva-prasiddhebhyo’laṅkāra-rīti-vṛtti-guṇa-rūpāṅgebhyo bhinnaṁ sarvāṅga-vyāpīti pratipāditam |

vastuto dhvani-sampradāyo rasa-siddhāntasyonnāyako’sti | dhvani-sampradāye vastu alaṅkāro rasaś ceti trividho dhvaniḥ svīkṛtaḥ, tathāpi triṣu rasasyaiva prādhānyaṁ pratipāditam |

kāvyasyātmā sa evārthas tathā cādi-kaveḥ purā |

krauñca-dvandva-viyogotthaḥ śokaḥ ślokatvam āgataḥ || [dhva.ā. 1.6]

iti dhvani-prakaraṇe dhvani-kāreṇa rasa-dhvanir eva nirdiṣṭaḥ |

bharata-pratipādite rasa-siddhānte jāgrati sati nūtanasya dhvani-siddhāntasya kāvaśyakatā ? ato dhvani-sampradāyo’py alaṅkāra-rīti-vakrokti-sampradāyā iva rasa-virodhīti pratīyate, paraṁ tu rasaḥ sadā dhvanyamāna eva bhavati dhvani-siddhānta-pratipādanaṁ vinā pūrvo rasa-siddhānto’pūrṇa evāsīt | vastuto rasa-siddhāntasya pūrṇatā dhvani-sampradāyenaiva jātā | yadyapi dhvany-antaḥ-pātanena rasasya vyāpakatāyāṁ nyūnatā pratīyate, tatra dhvani-trayeṣu taasyaya prādhānyam anivāryam asti | punar dhvani-siddhānta-nirūpaṇena rasa-siddhānto nirūpipto bhavati | dhvani-kāreṇāpi guṇālaṅkāra-nirūpaṇe tayo rasasyaivāṅgatā pratipāditā na punar vastv alaṅkārayoḥ | yadi dhvani-sampradāye bharata-viśvanāthayor iva rasasya svātantryaṁ nāpi prāpyate, tathāpi tatra tasya paramotkṛṣṭatā tathā śreṣṭha-sthānaṁ prāptam evāsti | vastv-alaṅkārau tu vācyāv api bhavataḥ yadā au vyaṅgyau bhavatas tadaiva tayor ātmatvam, rasas tu sadaiva dhvanyamānas tamāt tasyātmatvam api nityam | vācya-mukhenāpi dhvany-āloke, pratīyamānasyānyānya-bheda-pradarśane’pi rasa-bhāva-mukhenaivopalakṣaṇaṁ prādhānyāt iti tenoktam | caturtha-dyote ca kavīn sambodhya rasaṁ prati sāvadhānatopadiṣṭā—

vyaṅgya-vyañjaka-bhāve’smin vividhe sambhavaty api |

rasādi-maya ekasmin kaviḥ syād avadhānavān || [dhva.ā. 4.5]

ity-ādi-vacanai rasasyaiva prādhānyam udghuṣyate |

rasasya vyañjakatā-kramo’saṁlakṣya-rūpeṇa bhavati, tasmād dhvani-kāreṇāsaṁlakṣya-krama-bhede dhvanau rasasya gaṇanā kṛtā | atra rasanīyatva-sāmānyena raso, bhāvo, rasābhāso, bhāvābhāso, bhāva-sandhiḥ, bhāva-śāntiḥ, bhāva-śavalatā ceti sarve’py asaṁlakṣya-krama-dhvanau samāviśanti |

vastuto dhvani-siddhānto rasa-siddhāntasyaiva rūpāntaram asti | ānanda-vardhana-mate’pi yarhi dhvaniḥ kāvyasyātmā tarhi dhvaner ātmā rasa ity avagamyate | astu | dhvani-rasayor virodho nāsti pratyuta dhvani-siddhāntena rasasya nyūnādhika-bhāvena vyāpakataiva jātā | ānanda-vardhanācāryeṇāsmin viṣaye sva-mānyatā spaṣṭatayā prakaṭīkṛtā | tan-mate guṇā rasasya dharmās tathā rasātmanaḥ śarīra-bhūtayoḥ śabdārthayor dharmā alaṅkārāḥ, yathā—

tam artham avalambante ye’ṅginaṁ te guṇāḥ smṛtāḥ |

aṅgāśritās tv alaṅkārā mantavyāḥ kaṭakādivat || [dhva.ā. 2.6]

ity anena rasa-dhvanim eva svīkṛtya guṇālaṅkārāṇāṁ tena saha nityānitya-sambandhaḥ pratipādito, na vastv-alaṅkāra-dhvanibhyām | tasmād dhvani-kāra-matena rasa-dhvanir eva prādhānyata ātmety avagamyate ||

#### abhinava-guptaḥ

saṁskṛta-kāvya-śāstrasya madhya-yuge’pratima-pratibhāvān abhinava-guptaḥ samajani | antaḥ-sākṣyeṇa bahiḥ-sākṣyeṇa vāsya kālaḥ khrīṣṭra-daśama-śatābdyā antare siddhyati | asya pitroḥ kālasya ca nirdeśo’sya granthair evopalabhyate | kāvya-śāstrasyeva śaiva-darśanasya bhakteś caiva racanāsu prauḍatānena pradarśitā | yadyapi kāvya-śāstrīyaḥ ko’pi svatantra-grantho’nena na nirmitaḥ, paraṁ tu nāṭya-śāstrasyābhinava-bhāratī, dhvanyālokasya locana-nāmnī ca ṭīkāsya kāvya-śāstra-jagati kīrti-saurabhaṁ vistārayataḥ |

paramparayā samāgato nāṭya-śāstrasya rasa-siddhānto’smāt pūrvam aspaṣṭa evāsīt | asyābhinava-bhāratī-ṭīkayā rasa-siddhāntasya suspaṣṭaṁ nirṇayo jātaḥ | vastuto’bhinava-guptād eva rasa-siddhāntasya kāvya-śāstre pratiṣṭhā jātā | paravarti-mammaṭa-viśvanātha-jagannātha-prabhṛti-kāvya-śāstra-kovaidair asyaiva mānyatā svīkṛtā | yadyapy asmāt paścād api kunaka-dhanañjaya-dhanika-mahima-bhaṭṭa-mukula-bhaṭṭa-kṣemendra-prabhṛtayo’sya mata-virodhe jātā | paraṁ tu te sarvathā sthūṇa-khanana-nyāyenābhinava-gupta-matasya dṛḍhīkaraṇe eva sahāyakā jātāḥ | punar virodhi-mata-nirāsa-pūrvakam anena pratipāditā rasa-sambandhi-vyākhyā paravarti-mammaṭa-prabhṛtibhiḥ kāvya-śāstribhiḥ pramāṇa-rūpeṇoddhṛtā | dhvanyālokasya locana-ṭīkāyām api dhvany-apekṣayā rasasyaiva mahattā pratipāditā | vastuto bharata-muner anantaram abhinava-gupto rasa-vādy ācāryaḥ sidhyati |

abhinava-guptenaiva nāṭya-kāvyayoḥ (dṛśya-śravyayoḥ) rasasyaika-rūpatā pratipāditā | kāvya-mātre rasa-tattvaṁ pradhānam, guṇālaṅkāraucityādayaḥ sarve rasasya sahāyakāḥ | alaṅkārye saty alaṅkārasyopayogitā | mṛta-śarīrālaṅkaraṇam iva rasa-hīna-śabdārthayoḥ sālaṅkāratvaṁ vyartham eva bhavanti, tathā rasasyānukūlatāyām evālaṅkārasya sārthakyaṁ jāyate rasasyānaucitye’py alaṅkārāṇām anupayogitā bhavati, tasmād rasa-sthitau tad aucitya-rūpeṇālaṅkārāṇāṁ prayogaḥ kāvya-śobhā-karo bhavati | anyathā—tathā hy acetanaṁ śarīraṁ kuṇḍalādy-upetam api na bhāti, alaṅkāryasyābhāvāt | yati-śarīraṁ kaṭakādi-yuktaṁ hāsyāvahaṁ bhavati alaṅkāryasyānaucityāt [locana, p. 419] |

alaṅkārasyevaucityasyāpi mūlāśrayo rasaḥ pratipāditaḥ | mūlaṁ vinā pallava-kalpaneva rasānupasthitau aucitya-nirdeśo vyartha eva bhavati | dhvanyāloka-locane rasa-dhvani-guṇālaṅkāraucityādi-kāvya-tattvānāṁ parasparaṁ sāmañjasyaṁ pratipāditam | kāvyasyātmā rasaḥ sa dhvani-rūpeṇābhivyajyate | guṇās tam unmīlayanti, aucityenāsau cāvasthāpyate |

abhinava-guptasyābhivyakti-vādaḥ kāvya-śāstre sarvādhikāṁ khyātim agamat | vibhāvānubhāva-vyabhicāri-saṁyogād rasa-niṣpattiḥ iti bharata-sūtraṁ lollaṭa-śaṅkukādi-pūrva-rasācāryair bahudhā vyākhyātam, paraṁ tv abhinava-guptasya vyākhyā tasya niṣkarṣam upalebhe | kāvya-nāṭyayoḥ śrotṛ-darśakānāṁ hṛdaye nihitā vāsanāḥ kāvya-nāṭya-gata-vibhāvādi-samparkeṇa rasa-rūpe’bhivyajyante, tayā vibhāvana-nāmno lokottara-vyāpārasya sāhāyyena vibhāvādīnāṁ sādhāraṇyaṁ sahṛdayānāṁ svata eva jāyate | abhinava-guptasya mano-vijñāna-pūrṇo’yaṁ siddhānto rasa-niṣpattau sarvamānyatām upagataḥ |

rasa-saṅkhyā-viṣaye’pi vividhohāpohānantaram anena nava-saṅkhyā nirdhāritā | navamaḥ śāntas tu asya mate sarvotkṛṣṭo rasaḥ | abhinava-bhāratyām anena rasa-sūtropari trayāṇāṁ ṭīkā-kartṝṇāṁ vyākhyāna-puraḥsaraṁ nāmāny ullikhitāni | teṣu prathamasya lollaṭasyāropa-vādo, dvitīyasya śaṅkukasyānumiti-vādaḥ, tathā tṛtīyasya bhaṭṭa-nāyakasya bhukti-vādo rasa-sampradāye prasiddhim āpannā ity upariṣṭāt pratyapīpadāma ||

### rasa-siddhāntasya vikāsaḥ

#### kuntakaḥ

ācāryānanda-vardhana-dvārā dhvani-sampradāya-pravartanānantaraṁ kuntakācāryeṇa vakrokti-sampradāyaḥ pravartitaḥ | kuntakasyaika-mātram | kuntakasyaika-mātraṁ vakrokti-jīvitaṁ nāma grantho’sti | kuntakenāsminn ānanda-vardhana-racitāny udāharaṇāni dhvanyāloka-kārikāś coddhṛtāḥ | dhvanyālokasyevāsyāpi kārikā vṛttir udāharaṇaṁ ceti trīṇy aṅgāni santi | viṣaya-pratipādana-paripāṭy api tasmād eva gṛhītā | tathāpi grantha-kartur asmin svīyā maulikatā pratīyate |

vakrokti-kāvya-jīvite catvāra unmeṣās triṣaṣṭy-uttaraṁ śataṁ kārikāḥ santi yatra kāvyātmatvena ṣaḍ-vidha-vakratāyās tarka-pūrṇaṁ vivecanaṁ viśleṣaṇaṁ ca vihitam | kuntakena vakrokty-antargatatayā rīti-dhvani-rasālaṅkārādīni sarvāṇi kāvyopakaraṇāni pratipāditāni |

alaṅkāra-rīti-sampradāyayor iva dehātma-vāde’sya gaṇanā kriyate, tathāpi kuntaka-kāla-paryantaṁ rasa-siddhāntas tathā vikāsaṁ prāptavān āsīt yat tadā kenāpi tasya prabhāvo nihnotuṁ na śakyate sma | yadyapi raso’trātma-sthānaṁ na prāptavān, tathāpi tasya mahattātrāpi pratipāditā kuntakasya vakroktau, āvyāmṛta-rasenāntaś camatkāro vitanyate iti rasaḥ kāvyāmṛta-svarūpam evāsti | evaṁ kuntakācāryasya kāmaṁ rasa-siddhānta-saṁsthāpakais tat-poṣakaiś ca virodhaḥ syāt, paraṁ tu rasasya prabalatvaṁ tenāpi māna-puraḥ-saraṁ svīkṛtam |

#### dhanañjaya-dhanikau

rasasya kāvya-śāstrīyaṁ svarūpaṁ nāṭya-śāstrād dṛśya-kāvyād eva prārabdham | paraṁ tu paścāt tasya vicārāh śravya-kāvyādhāreṇāpi jātaḥ | khrīṣṭa-daśama-śatyā anantaraṁ dhanañjayena nāṭakīya-paramparāyā upari rasa-siddhāntaḥ punaḥ puraskṛtaḥ | dhanañjaya-viracitasya granthasya nāma daśarūpakam ity asti | asmin nāṭaka-prakaraṇādīnāṁ daśarūpaka-bhedānāṁ nirūpaṇam asti | asyopary avaloka-nāmnyāṣ ṭīkāyāḥ kartā dhaniko grantha-kartur dhanañjayasyaiva sahodara-bhrātāsīt | anayoḥ pitā viṣṇu-nāmāsīt | ataḥ kecid dhanañjao dhanikaś caika eveti manyante | asmin granthe catvāraḥ prakāśāḥ, tathā dvy-adhikaṁ tri-śataṁ kārikā vidyante | tathā prakāśa-traye daśa-rūpakāṇi nṛtyam, pañca-sandhayaḥ artha-prakṛtayaḥ, nāyaka-nāyikānāṁ sodāharaṇa-bhedam, lakṣaṇam, rūpaka-vaiśiṣṭyam, raṅga-nirdeśādayaś ca varṇitāḥ | caturthe prakāśe sa-vistaraṁ rasa-siddhānto nirūpitaḥ |

dhanañjaya-matena sṛṣṭi-gatā yāvanto’pi vastv-avastu-rūpā uttamādhamāḥ padārthāḥ santi te sarve kavi-bhāvanayā bhāvyamānāḥ santo rasatvaṁ prāpnuvanti, yathā—

ramyaṁ jugupsitam udāram athāpi nīcam

ugraṁ prasādi-gahanaṁ vikṛtaṁ ca vastu |

yad vāpy avastu kavi-bhāvaka-bhāvyamānaṁ

tan nāsti yan na rasa-bhāvam upaiti loke || [da.rū. 4.85]

evaṁ dhanañjaya-dṛṣṭau kāvye nāṭye rasasya sthānam atyanta-mahattva-pūrṇaṁ vyāpakaṁ cāsti | vastuto rasa eva kāvyasyaika-mātrātmā bhavati | ato viśuddha-rasa-vāditayāyaṁ rasasya dhvanyamānatvam arthād ānanda-vardhanasya dhvani-siddhāntam api na svīkaroti | dhvani-prapañce gatārthasya rasasya vyāpakatā vinasyati tasmād anena dhvani-siddhānto na svīkṛtaḥ | kāvya-śāstra-jagaty asya dhvani-virodhitvena khyātiḥ | paraṁ tu vastuto’yaṁ dhvani-viruddhopi sarvathā viśuddha-rasa-sampradāyasya poṣaka ācārya āsīt | rasasya svātantryaṁ poṣayitum evāyaṁ tasya kāvye vyaṅgya-vyañjaka-sambandham asvīkṛtya bhāvya-bhāvaka-sambandhaṁ svīkaroti—ato na rasādīnāṁ kāvyena saha vyaṅgya-vyañjaka-sambandhaḥ kiṁ tarhi ? bhāvya-bhāvaka-sambandhaḥ kāvyaṁ hi bhāvakaṁ bhāvyāḥ rasādayaḥ [da.rū.vṛ. 4.37] iti |

#### bhojarājaḥ

saṁskṛta-sāhitye bhoja-rājasya vidvat-priyatā prasiddhāsti | sa lakṣmyāḥ kṛpā-pātratayā saha sarasvatyā api varada-putra āsīt | kāvya-śāstra-dharma-śāstra-jyotiṣa-yogāyurvaidikādi-vividha-viṣayeṣu bhoja-rāja-kṛta-granthā upalabhyante | keṣāṁcit matena te tad-āśritair vidvadbhir viracitāḥ sambhāvyante | astu |

asya sarasvatī-kaṇṭhābharaṇaṁ śṛṅgāra-prakāśaś ceti viśālaṁ grantha-dvayaṁ kāvya-śāstre prāpyate | śṛṅgāra-prakāśe dṛśya-śravyāv ubhau kāvya-bhedau viveciau | asmin ṣaḍ-viṁśatiḥ prakāśā vartante, ekādśād ārabhya sampūrṇa-granthe rasa-vivecanā jātā | sarasvatī-kaṇṭhābharaṇe pañca paricchedāḥ santi tatra doṣa-guṇālaṅkārā rasaś ca vivecitāḥ | pañcama-paricchede rasa-siddhānto varṇitaḥ | bhoja-rājena sāmpradāyike khaṇḍana-maṇḍane vihāya maulika-rūpeṇa kāvya-cintanaṁ vihitam | athavāsya samanvayātmikā paripāṭī kāvya-śāstraṁ vilokyate | vakroktiḥ svabhāvoktiḥ rasoktiś ety ukti-traye sampūrṇasya vāg-jālasyāntarbhāvo’nena partipāditaḥ | tatrāpi rasokti-mūlakasya sāhityasya sarvādhikaṁ mahattvaṁ svīkṛtam |

vakroktiś ca rasoktiś ca svabhāvoktiś ca vāṅmayam |

sarvāsu grāhiṇīṁ tāsu rasoktiḥ pratijānate || [sa.ka.ā. 5.3] iti |

bhojarājena rasa-viṣaye mano-vaijñānikaṁ dārśanikaṁ ca viśleṣaṇaṁ pradarśitam | rasotpatti-mūlam ahaṅkāro’sti tasyāhaṅkārasyāvasthā-trayam | caramāvasthāyām ahaṅkāra eva rasa-rūpe pariṇamate | raso’bhimāno’haṅkāraḥ śṛṅgāra iti gīyate iti vākyena raso’bhimāno’haṅkāraḥ śṛṅgāraś ceti catvāraḥ śabdāḥ paryāyatvena pratipāditāḥ | vastuto bhojarājena śṛṅgāre eva sarveṣāṁ rasānām antar-bhāvaḥ pratipāditaḥ | asmin viṣaye’gni-purāṇasya bhoja-matena saha kim api sādṛśyaṁ dṛśyate | anena kāvyaṁ rasavad iti bhaṇitam, paraṁ tv asya rasavac-chabdo bhāmaha-daṇḍi-prabhṛtīnām alaṅkāra-vādināṁ rasavac-chabdāt sarvathā bhinno’sti | alaṅkārādināṁ rasavac-chabdo rasa-pūrṇe kāvye vartate,

rasavato rāmāder vacas tad-rasa-mūlatvād rasavat |

rasān pratipādayituṁ yad arhati tad rasavat ||

iti rasa-saṅkhyā-viṣaye’nena nāṭya-śāstroktā aṣṭau rasāḥ svīkṛtāḥ | punaḥ rasasya dvādaśa-bhedā api vihitās tathā sarveṣāṁ bhāvānām api rasatvaṁ jāyate ity api pratipāditam | tat sarvaṁ rasa-saṅkhyā-nirdhāraṇa-viṣaye’tra granthe ullikhitam asti | evaṁ rasa-siddhānte bhojarājasya paryāpto yogo vidyate ||

#### kṣemendraḥ

#### mammaṭaḥ

ācārya-mammaṭasya saṁskṛta-kāvya-śāstre mahattva-pūrvaṁ sthānaṁ vartate | asya granthe kāvya-prakāśe yāvatyaṣ tīkā jātāḥ, anyeṣu kāvya-śāstrīya-grantheṣu tāvatyaḥ kasyāpi na śrūyante | vastuto kāvya-prakāśa-racanānantaram anye kāvya-śāstrīyā granthāḥ prāyo janair vismṛtā eva | kāvy-prakāśasya daśasūllāseṣu tricatvāriṁśad-adhikaṁ śataṁ kārikā vartante | tāsāṁ vṛttaya udāharaṇāny api tatra santi | granthe'smin kāvyasya lakṣaṇa-prayojana-bhedās tathā śabda-śakti-dhvani-rasa-guṇa-vṛtty-alaṅkārādayaḥ sarve viṣayā nirūpitāḥ santi | siddhānta-pakṣe'yaṁ dhvany-āloka-kārasyācāryasyānuyāyī anena dhvani-siddhāntānusāraṁ vyaṅgya-prādhānye uttamatvaṁ vyaṅgyāprādhānye madhyamatvaṁ tathāvyaṅgye kāvye'dhamatvaṁ svīkṛtam | tad-adoṣau śabdārthau saguṇāvanalaṅkṛtī punaḥ kvāpīti kāvya-lakṣaṇe'nukte'pi rase guṇa-doṣālaṅkāra-vyākhyayā tasya prādhānyaṁ mammaṭasya sarvatheṣtām āsīt | ye rasasyāṅgino dharmāḥ śauryādaya ivātmanaḥ iti, mukhyārtha-hatir doṣā rasaś ca mukhyaḥ iti, upakurvanti taṁ santam iti ca guṇa-doṣālaṅkāra-lakṣaṇe rasa-pradhānatāyām evaiṣām astitvaṁ svīkṛtam | tasmāt suniścitaṁ yan mammaṭa-matena kāvye rasasya sthitir anivārya-rūpeṇa svīkṛtā | pañcamollāse dhvani-prativādināṁ matāni nirasya dhvani-siddhāntasya prabala-samarthanaṁ kṛtam | caturthollāse ca dhvani-nirūpaṇa-prakaraṇe rasādayo dhvanyālokānusāreṇāsaṁlakṣya-dhvany-antargatatvena nirūpitāḥ | ato mammaṭācāryo dhvani-vādy uta rasa-vādīti viṣaye mata-bhedo vartate |

mammaṭāt pūrvaṁ kāvya-śāstrīyāṇāṁ sarveṣāṁ tattvānāṁ siddhānta-dṛṣṭyā samālocanā jātāsīt | nūtana-sampradāyasyāvakāśo nāsīt | kāvye rasasya prādhānyaṁ rasasya ca dhvanya-mānatāpi prāyo vinirṇītaivāsīt | ācāryābhinava-guptādbhiḥ suspaṣṭaṁ dṛḍhataraṁ kāvya-siddhāntāḥ saṁsthāpitāḥ | sāmprataṁ tu sūtre maṇi-gaṇā iva [gītā 7.11] teṣāṁ saṁyojanaivāvaśiṣṭāsīt | etasmin kārye mammaṭācāryeṇa pūrṇatayā saphalatopalabdhā | bharata-munir ācāryo'bhinavaguptaś cāsya pramāṇa-puruṣā āsan | dhvanyamānatayā rasasya pratiṣṭhābhinavagupta-dvārā samajani | abhinava-bhāratyāṁ dhvany-āloka-locane ca rasa-dhvani-siddhāntaḥ pūrva-rūpeṇa pratiṣṭhitaḥ | mammaṭasya tadīya-vikāse ślāghanīyaṁ kim api yoga-dānam abhūt |

ācārya-mammaṭānantaraṁ hemacandra-rāmacandra-guṇa-candra-jayadeva-pīyūṣa-varṣa-prabhṛtibhir aneke kāvya-lakṣaṇa-granthāḥ praṇītāḥ, teṣu maulikatā tu nāsty eva, paraṁ tu racanādṛṣṭyāpi teṣū kāvya-prakāśād avarataiva samāyātā, athavā kāvya-prakāśocchiṣṭa-bhojina iti te pratīyate |

#### viśvanāthaḥ

ācārya-mammaṭād anantaraṁ viśvanāthasya nāma sāhityācāryeṣu parigaṇyate | ayaṁ bāhyāntaḥ-sākṣyādhāreṇa caturdaśyāṁ śatābdyāṁ samabhavad iti nirṇīyate | anena saṁskṛte prākṛte cāneke kāvya-granthā nirmitāḥ | ayaṁ hi svayaṁ sāhitya-darpaṇasya pratiparicchedānte ātmānam aṣṭādaśa-bhāṣā-vāra-vilāsinī-bhujaṅgamaṁ bhaṇati, tathāsya praśasti-ratnāvalī-nāmnyāṁ karamaka-racanāyāṁ ṣoḍaśebhāṣāṇāṁ prayogo'pi dṛśyate | kāvya-śāstra-kṣetre kāvya-prakāśa-darpa-nāmnī kāvya-prakāśasya ṭīkā sāhitya-darpaṇa-nāmnī cāsya svatantrā kṛtir upalabhyate |

sāhitya-darpaṇaḥ kāvya-śāstra-kṣetre'sya prasiddhā kṛtiḥ | tatra kramaśaḥ prathame paricchede kāvya-lakṣaṇam, dvitīye vākya-nirūpaṇam, tṛtīyerasa-nirūpaṇam, caturthe kāvya-bhedaḥ, pañcame vyañjanā-vṛtti-sthāpanam, ṣaṣṭhe dṛśya-kāvya-vivaraṇam, saptame doṣa-nirūpaṇam, aṣṭame guṇa-nirūpaṇam, navame rīti-nirūpaṇam, daśame'laṅkāra-vivecanaṁ ca kṛtam | asmin dṛśya-śravyayor ubhayor dṛṣṭyā kāvyasya sarvāṇi tattvāni vivecitāni | ato'yaṁ sarvāṅga-rūpeṇa kāvya-śāstrīya-siddhānta-grantho'sti | viṣaya-pratipādanasya spaṣṭatā tathā bhāṣā-gata-saralatā cāpi granthasyāsya vaiśiṣṭyam | kāvya-siddhānta-dṛṣṭyāyam ātmānaṁ rasa-vādinam udghoṣayati kāvya-lakṣaṇe'pi, vākyaṁ rasātmakaṁ kāvyam ity asya pratijñā | kāvya-lakṣaṇa-samaye tv anena mammaṭānanda-vardhanādīnām api mataṁ khaṇḍitam, paraṁ tv agre tan-matānusāreṇaiva rasasya dhvanyamānatādayo dhvani-siddhāntā api svīkṛtā iva dṛśyante | pañcama-paricchede kāvya-prakāśavad dhvani-virodhināṁ matāni nirasya vyañjanāyāḥ sthāpanā kṛtā | dhvani-bheda-prabhedā api tathaiva svīkṛtāḥ | astu |

dhvani-rasayor nitya-sambandhaḥ pūrvācāryaiḥ sudṛḍha-rūpeṇa svīkṛta āsīt | atas teṣāṁ dhvani-siddhānto'pip rasa-pratipādanārthe svīkṛtya viśvanāthena buddhimattāyāḥ paricayo dattaḥ | anyathā dhanañjayādīnām ivāsyāpi rasa-siddhāntasya mahattvaṁ kāvya-śāstre na svīkriyate | rasātmakasya vākyasya kāvyatvaṁ svīkurvāṇo'yaṁ rasa-vādī pratīyate | anena rasasya sāraś camatkāraḥ pratipāditas tad-ādhāreṇa cādbhuta-rasasya prādhānyaṁ pratipāditam, tat-prāmāṇye sva-prapitāmahasya nārāyaṇasya vacanam uddhṛtaṁ rasa-viṣaye citta-druter api vaiśiṣṭyam anena svīkṛtaṁ yad dhi vaiṣṇavācāryair bhakti-rase prādhānyena pratipādyate | saṅkhyā-dṛṣṭyānena vātsalya-nāmā daśamo raso'pi svīkṛtā—

sattvodrekād akhaṇḍa-svarprakāśānanda-cin-mayaḥ |

vedyāntara-sparśa-śūnyo brahmāsvāda-sahodaraḥ ||

lokottara-camatkāra-prāṇaḥ kaiścit pramātṛbhiḥ |

svākāravad abhinnatvenāyam āsvādyate rasaḥ || [sā.da. 3.2-3]

iti rasa-svarūpa-pratipādane viśvanāthasyemau ślokau pūrva-varti-matānusāriṇau santāv api siddhānta-gatām eva nūtanatāṁ darśayataḥ | yābhinava-gupta-pratipādite rasāsvāda-prakāre prakāśate |

#### kṣemendraḥ

ācāryaḥ kṣemendro’bhinava-guptasya śiṣya āsīt, śrutvābhinava-guptākhyāt sāhityaṁ bodha-vāridher iti svayaṁ kṣemendreṇa bṛhat-kathā-mañjaryām uktam, paraṁ tu sāhityetihāse bhojānantaram asya nāma gīyate | asya vividha-viṣayeṣv anekā racanā upalabhyate | bhāratamañjarī-kanakajānakī-kavikarṇikā-amṛtataraṅgādīni dvicatvāriṁśat-pustakāni kṣemendra-kṛtitvena śrūyante | aucitya-vicāra-carcā kavi-kaṇṭhābharaṇaṁ ceti dve kṛtī kāvya-śāstrīya-paramparāyām āyātaḥ | tatra pañca-sandhibhiḥ pañca-pañcāśat-kārikābhiś ca yuktaṁ kavi-kaṇṭhābharaṇaṁ kavi-karma-pravṛtta-janebhyo nirdeśātmakam asti, tasya kavibhya evopādeyatā | aucitya-vicāra-carcayā tu kṣemendraḥ kāvya-śāstre sampradāya-pravartakatvam upalebhe |

kṣemendra-pravartitaḥ sampradāyaḥ kāvya-śāstre aucitya-nāmnā prasiddhaḥ | vastutaḥ aucitya-tattvaṁ kāvya-śāstre nūtanaṁ nāsīt | ānanda-vardhanenāpi dhvanyāloke tad anekadhā vyākṛtam | rasa-bhaṅgasya tu mukhya-kāraṇam aucityasyollaṅghanam eva pratipāditam | tathaucitya-pūrṇaṁ nirmāṇaṁ rasasya rahasya-rūpeṇa svīkṛtaṁ—

anaucityād ṛte nānyad rasa-bhaṅgasya kāraṇam |

aucityopanibandhas tu rasasyopaniṣat parā || iti |

abhinava-gupta-kuntakābhyām api sva-grantheṣu aucitya-carcā vihitā | kṣemendreṇa punas tad aucitya-vicāra-carcā-nāmni granthe sarvādhika-camatkāritvena rasa-jīvitatvena ca pratipādya pallavitam | kāvyasya bhāṣāyāś ca sarvāṅgeṣv asya vyāpakatāṁ nirūpya kāvya-jīvitatvena pratipāditam | kāvya-gateṣu sarva-tattveṣu rasasyaiva prādhānyaṁ svīkṛtya tasyāpi jīvanta-rūpeṇaucityaṁ pratipāditam | rasa-dhvani-vādinām anusāreṇāsya matepi kāvyasya bāhya-dharma-mātram alaṅkārāḥ, tathāntaraṅga-dharmatve’pi guṇā nātmavat pradhāna-bhūtāḥ | kāvyatvaṁ tu rasenaiva siddhyati | paraṁ tv aucityaṁ tu tasya rasa-siddhasyāpi sthiraṁ kāvyasya jīvitaṁ bhavati—

alaṅkārās tv alaṅkārā guṇā eva guṇāḥ sadā |

aucityaṁ rasa-siddhasya sthiraṁ kāvyasya jīvitam || [au.vi.ca. 5]

iti granthārambhe’py aucityaṁ camatkāritvena rasasya jīvitatvena ca svīkṛtya tasya vicāraḥ prārabdhaḥ |

aucityasya camatkāra-kāriṇaś cāru-carvaṇe |

rasa-jīvita-bhūtasya vicāraṁ kurute’dhunā || [au.vi.ca. 3] iti |

yadyapi kṣemendreṇa kāvyātmatve aucityaṁ pratiṣṭhitam, paraṁ tu tenedaṁ na pratipāddyate yat tat kṛte rasaḥ kāvye sāmānya-tattvam asti | tan-matena kāvye rasasya camatkāritvādayo guṇāḥ mānyāḥ, tathāpirasasya camatkāratvādayo’py aucityāśritā eva santi | vastutaḥ kṣemendreṇa viśuddha-rasa-vādī pratīyate, yato’yaṁ rasa-dhvani-vādino’bhinava-guptasya pradhāna-śiṣya āsīt | ata eva guru-paramparayā prāpte kāvya-śāstrīye siddhānte’sya draḍḥīyasyāsthāsīt | ayam eva hetur yad anena kāvyasyātmatvena rasaḥ svīkṛtaḥ | tasya rasasyāpi jīvitatvena caucityaṁ pratipāditam | svīya-granthe aucitya-bhedeṣu rasaucitya-prakaraṇaṁ sthāpitam | vastuto rasaucityayor ghaniṣṭha-sambandho’stīty ānanda-vardhanenāpi svīkṛtam asti | abhinava-gupteṇapi rasāśritatvenaucityaṁ svīkṛtam | rasābhāve tv aucityasya na kāpy upayogitā | ucita-śabdena rasa-viṣayaucityaṁ bhavatīti darśayan rasa-dhvaner jīvitatvaṁ sūcayati | tad-abhāve hi kim apekṣayā idam aucityaṁ nāma sarvatrodghoṣyate iti bhāvaḥ | [locana, p.73]

#### mammaṭaḥ

ācārya-mammaṭasya saṁskṛta-kāvya-śāstre mahattva-pūrvaṁ sthānaṁ vartate | asya granthe kāvya-prakāśe yāvatyaṣ tīkā jātāḥ, anyeṣu kāvya-śāstrīya-grantheṣu tāvatyaḥ kasyāpi na śrūyante | vastuto kāvya-prakāśa-racanānantaram anye kāvya-śāstrīyā granthāḥ prāyo janair vismṛtā eva | kāvy-prakāśasya daśasūllāseṣu tricatvāriṁśad-adhikaṁ śataṁ kārikā vartante | tāsāṁ vṛttaya udāharaṇāny api tatra santi | granthe'smin kāvyasya lakṣaṇa-prayojana-bhedās tathā śabda-śakti-dhvani-rasa-guṇa-vṛtty-alaṅkārādayaḥ sarve viṣayā nirūpitāḥ santi | siddhānta-pakṣe'yaṁ dhvany-āloka-kārasyācāryasyānuyāyī anena dhvani-siddhāntānusāraṁ vyaṅgya-prādhānye uttamatvaṁ vyaṅgyāprādhānye madhyamatvaṁ tathāvyaṅgye kāvye'dhamatvaṁ svīkṛtam | tad-adoṣau śabdārthau sa-guṇāv analaṅkṛtī punaḥ kvāpīti kāvya-lakṣaṇe'nukte'pi rase guṇa-doṣālaṅkāra-vyākhyayā tasya prādhānyaṁ mammaṭasya sarvatheṣtām āsīt | ye rasasyāṅgino dharmāḥ śauryādaya ivātmanaḥ iti, mukhyārtha-hatir doṣā rasaś ca mukhyaḥ iti, upakurvanti taṁ santam iti ca guṇa-doṣālaṅkāra-lakṣaṇe rasa-pradhānatāyām evaiṣām astitvaṁ svīkṛtam | tasmāt suniścitaṁ yan mammaṭa-matena kāvye rasasya sthitir anivārya-rūpeṇa svīkṛtā | pañcamollāse dhvani-prativādināṁ matāni nirasya dhvani-siddhāntasya prabala-samarthanaṁ kṛtam | caturthollāse ca dhvani-nirūpaṇa-prakaraṇe rasādayo dhvanyālokānusāreṇāsaṁlakṣya-dhvany-antargatatvena nirūpitāḥ | ato mammaṭācāryo dhvani-vādy uta rasa-vādīti viṣaye mata-bhedo vartate |

mammaṭāt pūrvaṁ kāvya-śāstrīyāṇāṁ sarveṣāṁ tattvānāṁ siddhānta-dṛṣṭyā samālocanā jātāsīt | nūtana-sampradāyasyāvakāśo nāsīt | kāvye rasasya prādhānyaṁ rasasya ca dhvanya-mānatāpi prāyo vinirṇītaivāsīt | ācāryābhinava-guptādbhiḥ suspaṣṭaṁ dṛḍhataraṁ kāvya-siddhāntāḥ saṁsthāpitāḥ | sāmprataṁ tu sūtre maṇi-gaṇā iva [gītā 7.11] teṣāṁ saṁyojanaivāvaśiṣṭāsīt | etasmin kārye mammaṭācāryeṇa pūrṇatayā saphalatopalabdhā | bharata-munir ācāryo'bhinavaguptaś cāsya pramāṇa-puruṣā āsan | dhvanyamānatayā rasasya pratiṣṭhābhinavagupta-dvārā samajani | abhinava-bhāratyāṁ dhvany-āloka-locane ca rasa-dhvani-siddhāntaḥ pūrva-rūpeṇa pratiṣṭhitaḥ | mammaṭasya tadīya-vikāse ślāghanīyaṁ kim api yoga-dānam abhūt |

ācārya-mammaṭānantaraṁ hemacandra-rāmacandra-guṇa-candra-jayadeva-pīyūṣa-varṣa-prabhṛtibhir aneke kāvya-lakṣaṇa-granthāḥ praṇītāḥ, teṣu maulikatā tu nāsty eva, paraṁ tu racanādṛṣṭyāpi teṣū kāvya-prakāśād avarataiva samāyātā, athavā kāvya-prakāśocchiṣṭa-bhojina iti te pratīyate |

#### viśvanāthaḥ

ācārya-mammaṭād anantaraṁ viśvanāthasya nāma sāhityācāryeṣu parigaṇyate | ayaṁ bāhyāntaḥ-sākṣyādhāreṇa caturdaśyāṁ śatābdyāṁ samabhavad iti nirṇīyate | anena saṁskṛte prākṛte cāneke kāvya-granthā nirmitāḥ | ayaṁ hi svayaṁ sāhitya-darpaṇasya pratiparicchedānte ātmānam aṣṭādaśa-bhāṣā-vāra-vilāsinī-bhujaṅgamaṁ bhaṇati, tathāsya praśasti-ratnāvalī-nāmnyāṁ karamaka-racanāyāṁ ṣoḍaśebhāṣāṇāṁ prayogo'pi dṛśyate | kāvya-śāstra-kṣetre kāvya-prakāśa-darpa-nāmnī kāvya-prakāśasya ṭīkā sāhitya-darpaṇa-nāmnī cāsya svatantrā kṛtir upalabhyate |

sāhitya-darpaṇaḥ kāvya-śāstra-kṣetre'sya prasiddhā kṛtiḥ | tatra kramaśaḥ prathame paricchede kāvya-lakṣaṇam, dvitīye vākya-nirūpaṇam, tṛtīyerasa-nirūpaṇam, caturthe kāvya-bhedaḥ, pañcame vyañjanā-vṛtti-sthāpanam, ṣaṣṭhe dṛśya-kāvya-vivaraṇam, saptame doṣa-nirūpaṇam, aṣṭame guṇa-nirūpaṇam, navame rīti-nirūpaṇam, daśame'laṅkāra-vivecanaṁ ca kṛtam | asmin dṛśya-śravyayor ubhayor dṛṣṭyā kāvyasya sarvāṇi tattvāni vivecitāni | ato'yaṁ sarvāṅga-rūpeṇa kāvya-śāstrīya-siddhānta-grantho'sti | viṣaya-pratipādanasya spaṣṭatā tathā bhāṣā-gata-saralatā cāpi granthasyāsya vaiśiṣṭyam | kāvya-siddhānta-dṛṣṭyāyam ātmānaṁ rasa-vādinam udghoṣayati kāvya-lakṣaṇe'pi, vākyaṁ rasātmakaṁ kāvyam ity asya pratijñā | kāvya-lakṣaṇa-samaye tv anena .mātrsthitānanda-vardhanādīnām api mataṁ khaṇḍitam, paraṁ tv agre tan-matānusāreṇaiva rasasya dhvanyamānatādayo dhvani-siddhāntā api svīkṛtā iva dṛśyante | pañcama-paricchede kāvya-prakāśavad dhvani-virodhināṁ matāni nirasya vyañjanāyāḥ sthāpanā kṛtā | dhvani-bheda-prabhedā api tathaiva svīkṛtāḥ | astu |

dhvani-rasayor nitya-sambandhaḥ pūrvācāryaiḥ sudṛḍha-rūpeṇa svīkṛta āsīt | atas teṣāṁ dhvani-siddhānto'pip rasa-pratipādanārthe svīkṛtya viśvanāthena buddhimattāyāḥ paricayo dattaḥ | anyathā dhanañjayādīnām ivāsyāpi rasa-siddhāntasya mahattvaṁ kāvya-śāstre na svīkriyate | rasātmakasya vākyasya kāvyatvaṁ svīkurvāṇo'yaṁ rasa-vādī pratīyate | anena rasasya sāraś camatkāraḥ pratipāditas tad-ādhāreṇa cādbhuta-rasasya prādhānyaṁ pratipāditam, tat-prāmāṇye sva-prapitāmahasya nārāyaṇasya vacanam uddhṛtaṁ rasa-viṣaye citta-druter api vaiśiṣṭyam anena svīkṛtaṁ yad dhi vaiṣṇavācāryair bhakti-rase prādhānyena pratipādyate | saṅkhyā-dṛṣṭyānena vātsalya-nāmā daśamo raso'pi svīkṛtā—

sattvodrekād akhaṇḍa-svarprakāśānanda-cin-mayaḥ |

vedyāntara-sparśa-śūnyo brahmāsvāda-sahodaraḥ ||

lokottara-camatkāra-prāṇaḥ kaiścit pramātṛbhiḥ |

svākāravad abhinnatvenāyam āsvādyate rasaḥ || [sā.da. 3.2-3]

iti rasa-svarūpa-pratipādane viśvanāthasyemau ślokau pūrva-varti-matānusāriṇau santāv api siddhānta-gatām eva nūtanatāṁ darśayataḥ | yābhinava-gupta-pratipādite rasāsvāda-prakāre prakāśate |

#### bhānudattaḥ

kāla-dṛṣṭyā viśvanāthād anantaraṁ bhānudattasyāvirbhāvaḥ | anena rasa-pārijāta-gīta-gaurīśa-prabhṛtibhiḥ kāvya-granthaiḥ sahālaṅkāratilaka-rasamañjarī-rasataraṅgiṇīti nāmakāḥ kāvya-granthā api viracitāḥ | alaṅkāra-tilakasya pañcasu paricchedeṣu guṇa-doṣa-rīty-ācāryādayaḥ kāvya-viṣayā nirūpitāḥ | asmin granthe śabdārtha-śarīrasya kāvyasya rīti-vṛtti-doṣābhāva-guṇālaṅkārādīnīndriyāṇi, vyutpattiḥ prāṇāḥ, abhyāso mano, rasa ātmeti pratipāditam | kāvya-śāstra-jagaty asya prasiddhir nāsti | asyādyatve rasataraṅgiṇī-rasamañjaryau manāk prasiddhm upagate staḥ | śṛṅgārasya rasa-rājatāṁ svīkṛtyobhayor granthayos tasya sa-vistaraṁ pratipādanaṁ kṛtam | rasa-taraṅgiṇyāṁ rasopakaraṇa-bhūtānāṁ sthāyi-bhāva-vibhāvānubhāva-sañcāri-bhāvānāṁ sa-bhedopabhedaṁ sodāharaṇaṁ ca tāttvika-nirūpaṇam api vihitam | rasa-mañjaryāṁ kevalasya rasarājasya śṛṅgārasyālambana-vibhāvo nāyaka-nāyikā-lakṣaṇaḥ sodāharaṇaṁ sa-bhedopabhedaṁ ca nirūpitaḥ ||

#### paṇḍita-rāja-jagannāthaḥ

paṇḍita-rāja-jagannāthaḥ kāvya-śāstrasyāntimaḥ pratibhā-śāly ācāryo’bhūt | kavitvasyācāryatvasya cobhe śaktī asya vartetām | kavitve’mṛtalaharī-karuṇālaharī-pīyūṣalaharī-lakṣmīlaharī-gaṅgālaharī-bhāminīvilāsāsaphavilāsa-jagadābharaṇa-prāṇābharaṇa-prabhṛtayo’nekā racanāḥ | ācāryatve ca citra-mīmāṁsā-khaṇḍanaṁ rasa-gaṅgādharaś ceti dvau kāvya-śāstrīya-granthau labhyete | tatra pūrvasminn appaya-dīkṣita-praṇitasya citra-mīmāṁsā-nāmnaḥ kāvya-śāstrīya-granthasya khaṇḍanaṁ vartate | rasa-gaṅgādharaḥ paṇḍita-rājasya kāvya-śāstra-kṣetre’mara-kṛtir vartate | viśiṣṭa-svābhimāny ayam ācāryaḥ | svīya-rasa-gaṅgādhare svaracitāny udāharaṇāni prayuñjāno jñāpayati—

nirmāya nūtanam udāharaṇānurūpaṁ

kāvyaṁ mayātra nihitaṁ na parasya kiñcit |

kiṁ sevyate sumanasāṁ manasāpi gandhaḥ

kastūrikā-janana-śakti-bhṛtā mṛgeṇa || [ra.gaṁ. 1.6] iti |

rasa-gaṅgādhare’nena kāvyasya lakṣaṇa-hetu-bheda-rasa-guṇa-doṣādīni sarvāṇi tattvāni vivecitāni | siddhānta-dṛṣṭyāyaṁ dhvani-sampradāyānuyāyī | anena .viśeṣānāṁasya vākyaṁ rasātmakaṁ kāvyam iti kāvya-lakṣaṇaṁ nirasya, ramaṇīyārtha-pratipādakaḥ śabdaḥ kāvyam iti lakṣaṇaṁ prastutam | rasātmaka-vākyatvaṁ kāvyatvam iti lakṣaṇasya saṅkīrṇatvaṁ pratipādya kāvyasya dhvany-ātmakatvam evānena svīkṛtam | dhvani-paramparānusāreṇa raso dhvany-ātmatvena svīkṛtaḥ | evaṁ rasasya sarvotkṛṣṭatvam asyāpy abhīṣṭam āsīt | bharata-proktāyā vibhāvānubhāva-vyabhicāri-saṁyogād rasa-niṣpatter viṣaye ekādaśa-matāny ullikhya vivecitāni | śṛṅgārādi-nava-rasaiḥ sahopapatyā bhakter api rasatvam urarīkṛtyātmano ’bhīṣṭatayā tat samyak pratipādya sahṛdaya-janānubhava-gocaratvena ca tasyāstitvaṁ pratyakṣavan nirūpyāpi bharatādi-pradarśita-paramparollaṅghana-mātraṁ tatra bādhakaṁ hetuṁ pradarśya tad upasaṁhṛtya cānte rasānāṁ navaiva saṅkhyā nirūpitā ||

### rasa-saṅkhyā-nirdhāraṇaṁ

kati rasā iti kāvya-śāstre nāsti nirṇayaḥ | etad-viṣayam ālambya prārambhata eva matāni bhidyante | bharata-munita ārambhāgre’pi prāya ācāryair aṣṭāv eva rasāḥ svīkṛtāḥ | paraṁ tu abhinava-gupta-pratipādita-diśā bharata-munir api rasānāṁ nava saṅkhyā iti svīkaroti | abhinava-diśā nāṭya-śāstrsarve

śṛṅgāra-hāsya-karuṇa-raudra-vīra-bhayānakāḥ |

bībhatsādbhuta-saṁjñau cety aṣṭau nāṭye rasāḥ smṛtāḥ ||

iti sthāne ca, jugupsā-vismaya-śamāḥ sthāyi-bhāvāḥ prakīrtitāḥ iti pāṭho bharata-sammataḥ ity uktam | śānta-rasa-virodhibhis tat-parivartitam ity api sūcitm | evaṁ nāṭya-śāstrse’pi rasā aṣṭau nava veti vikalpyate | yadyapi bhāva-saṅkhyāne bharata-sammatatvena pañcāśad-bhāveṣu sthāyinām aṣṭāv eva saṅkhyā nirdiṣṭā, tenāṣṭau eva rasa-saṅkhyā bharata-saṁmatatvena pratibhāti | rasa-prakaraṇe nāṭya-śāstrse śṛṅgārādy-aṣṭa-rasānām ante śānta-raso’pi pratipāditaḥ | tac ca śānta-rasa-prakaraṇaṁ prakṣiptam iva pratibhāti, pātma tv abhinavasya tatraiva sarambhaḥ | asya prakaraṇasya bhāvā vikārā raty-ādyāḥ śāntas tu prakṛtir mataḥ iti kārikādhāre satsv api sthāyiṣv aṣṭa-saṅkhyākeṣu rasānāṁ navatve ca hānir iti | ata eva pṛthag asya gaṇanā na yuktā . . . tena ekonapañcāśat bhāvā ity avyāhatam eva iti | agre’pi nāṭya-darpaṇādau śāntasya nāṭye sattā na svīkṛtā |

viṣṇu-dharmottara-purāṇe agni-purāṇe ca rasānāṁ nava saṅkhyā svīkṛtā |

śṛṅgāra-hāsya-karuṇa-raudra-vīra-bhayānakaiḥ |

bībhastādbhuta-śāntākhyai rasaiḥ kāryaṁ samanvitam || [vi.dhapuruṣārthu. 3.15.74]

tatra tu nāṭye’pi nava rasaḥ pratipāditāḥ—

śṛṅgāra-hāsya… śāntākhyā nava nāṭya-rasāḥ smṛtāḥ || [vi.dhapuruṣārthu. 3.17.61]

evaṁ kālāntare rasānāṁ navatvaṁ kāvya-śāstre rūḍhim upagatam | tathāpi kāvya-śāstribhir etebhyo navabhyo’py adhikā rasa-saṅkhyā pratipāditā nirastā ceti kramaḥ prācalat ||

#### preyo-rasaḥ

bhāmaha-daṇḍibhyāṁ preyo’laṅkāraḥ pratipāditaḥ | yaś ca priyatarasya kathane jāyate—preyaḥ priyatarākhyānaṁ rudraṭenāsya sthāyitvena snehaḥ svīkṛtaḥ |

sneha-prakṛtiḥ preyān saṅgata-śīlārtha-nāyako bhavati |

snehas tu sāhacaryāt prakṛter upacāra-sambandhāt ||

nirvyāja-mano-vṛttiḥ sanarma-sad-bhāva-peśalālāpāḥ |

anyonyaṁ prati suhṛdor vyavahāro’yaṁ matas tatra |

prasyandi-pramadāśruḥ susnigdha-sphāra-locanālokaḥ |

ārdrāntaḥ-karaṇatayā sneha-pade bhavati sarvatra ||

iti rudraṭa-pratipāditaḥ preyo raso, anyonyaṁ prati suhṛdor vyavahāraḥ ity ādinā sama-sneha-sthāyikaḥ | sa ca yathāvad rūpa-gosvāmi-prabhṛtibhir bhakti-rasācāryair mukhya-rasatvena svīkṛtaḥ | sneha-śabdena lālyeṣv api grāhyam, tena vātsalyo’pi, tathā ca saṅgata-śīlārtha-nāyak-gatatvāt svāmyādiṣv api tasya snehasya sambhavāt prīti-raso’pi tarkyate, evaṁ bhakti-gatasya prīti-preyo-vātsalyeti mukhya-rasasya bheda-traye rudraṭa-mānyaṁ preyaḥ kevalaṁ preraṇā-pradam iti pratibhāti | api tu preyo-raso’yaṁ bhakti-rasasyāpi preraṇā-pradaḥ iti | bhojarājena tu preyo-raso vātsalya-prakṛtikaḥ svīkṛtaḥ uttara-rāma-caritasya—

ahetuḥ pakṣapāto yas tasya nāsti pratikriyā |

sa hi snehātmakas tantur antarbhūtāni sīvyati || [u.rā.ca. 5.17]

ity udāharaṇena rati-prīty-ādi-bhāvānāṁ prakṛtitvenāsāv aṅgīkṛtaḥ | kavirāja-.viśeṣānāṁa-matena yo vātsalyaḥ so’pi nāma-bhedena dvitīyaḥ | nāṭya-darpaṇe sneha-nāmnā yo rasaḥ svīkṛtaḥ, tasya sthāyi-bhāva ārdratā iti | tataḥ paraṁ sāhitykṛta-kāvya-śāstre paro-viṁcatikāḥ rasā vibhinnācāryaiḥ pratipāditā ullikhitā nirākṛtāś ca | teṣu prasaṅgāt kecit pradṛśyante | dhanañjayena daśarūpake mṛtayākṣau rasāv ullikhya nirākṛtau | [[19]](#footnote-20)

nāṭya-darpaṇe rāmacandra-guṇacandrābhyāṁ gardha-sthāyī laulyaḥ, āsakti-sthāyi vyasanam, arati-sthāyī duḥkham, santoṣa-sthāyī sukham iti catvāro rasa-viśeṣāḥ mānitāḥ | ārdratā-sthāyī snehas tu pūrvaṁ preyo-rasa iti nirdeśitam eva |

bhojarājena tu sarvācāryābhimatān nava-rasān svīkurvatāpi vātsalya-prakṛtikaḥ preyān, tad-atiriktau coddātoddhata-nāmānāv aparāv api dvau rasau pratipāditau |

na cāṣṭāv eveti niyamā, yataḥ śāntaṁ preyāṁsam uddhatam ūrjasvinaṁ ca kecid rasam ācakṣate | tan-mūlāś ca kila nāyakānāṁ dhīra-śānta-dhīra-lalita-dhīroddhata-dhīrodātta-vyapadeśāḥ | [śṛṅgāra-prakāśaḥ] iti |

dhīra-praśānta-dhīra-lalita-dhīrodātta-dhīroddhatānāṁ nāyakānāṁ ca sthitiḥ kramaśaḥ śānta-preya-udāttoddhatara-sādhāraṇenaiva svīkṛtā | udātta-rasārthe eva ca tena ūrjasvīti padam api prayuktam |

mānudatta-miśreṇa māyā-raso’pi svīkṛtaḥ | asya matena—citta-vṛttir dvidhā pravṛttir nivṛttiśceti, nivṛttau yathā śānta-rasaḥ, tathā pravṛttau māyā-rasaḥ | ekatra rasotpattir aparatra neti vaktum aśakyatvāt | iti tarkeṇa tasya rasatvaṁ pratipādya punaḥ tasya māyā-rasasya sthāyi mithyā-jñānam, vibhāvāḥ sāṁsārika-bhoga-janaka-dharmādharmāḥ, anubhāvāś ca putra-kalatra-vijaya-sāmrājyādayaḥ pratipāditāḥ |

saṅgīta-sudhākare trayodaśa-rasāḥ svīkṛtāḥ, tatra śānta-vātsalyābhyāṁ vyatiriktā brāhma-sambhoga-vipralambhā iti trayo rasāḥ | asya brāhma-rasasya sthāyī bhāva ānandaḥ | brāhma-raso’yaṁ sāṁsārika-prapañcebhya upari-sthito nityaḥ sthiraś ceti, śāntas tu na tatheiti bhidyate, śāntād brāhmo rasaḥ | sambhoga-vipralambhau na śṛṅgārasya bhedau, api tu svatantrāv eveti tatra bahudhā prapañcitam |

ācāry-rudraṭa-matena sthāyi-bhāvānām iva sañcāri-bhāvānām api rasatvaṁ sambhavati | āsvādyatvāt sthāyino rasatvaṁ prāpnuyuś ceti tarhi vyabhicāriṇaḥ kathaṁ rasatvaṁ prāptuṁ vañcitā bhaveyuḥ | bhojarāja-matenāpi ekonapañcāśad api bhāvā vibhāvānubhāva-sañcāri-saṁyogāt parama-prakarṣam adhigamya rasatvam arhanti | evaṁ yadi parama-prakarṣatayā raty-ādayo rasāḥ syuḥ, tarhi kim aparādhyate harṣādibhir yad eṣāṁ rasatvaṁ na svīkriyate | aasthāyitvaṁ tu harṣādīnām iva bhaya-hāsa-śoka-krodhādīnām api mantavyam |

evaṁ śṛṅgārādibhir aṣṭabhī rasaiḥ saha śānta-preyo-(vātsalya-sakhya-dāsyādi)-laulya-vyasana-duḥkha-sukhodāttoddhata-māyā-brāhma-saṁyoga-vipralambha-bhakty-ādayo rasāḥ kaiścit sāhitykṛta-kāvya-śāstribhir ullikhitāḥ (pratipāditāḥ) | kaiścid ācāryai rasānām aṣṭa-vidhatvaṁ nava-vidhatvaṁ cety-ādi-rūpā iyattā na svīkriyate | teṣāṁ mate yo’pi mano-bhāva āsvādyatāṁ vrajet, sa vai rasatvam āpnoti | keṣāṁcit rasānām upalabdhir nirākaraṇa-diśāpi bhavati | nanu vātsalyaṁ laulyaṁ bhaktiḥ kārpaṇyaṁ vā kathaṁ na rasaḥ ? ārdratābhilāṣa-śuddhā-spṛhāṇāṁ sthāyi-bhāvānāṁ sattvād iti cen, na, teṣāṁ vyabhicārī raty-ātmakatvāt iti bhānudatta-miśreṇa vātsalya-laulya-bhakti-kārpaṇyānāṁ rasatvam udbhāvya khaṇḍitam | paṇḍita-rājenāpi bhakte rasa-viṣaye vicāraṇā kṛtā ante ca bhavateḥ pṛthag-rasatvaṁ na svīkṛtam |

evaṁsāhityka-kāvya-śāstre’ṣṭau rasāḥ sarva-sammatā vartante, anye brāhma-māyā-laulya-prabhṛtayo’neke rasāḥ kenāpy ācāryeṇa pratipāditā apareṇa ca nirākṛtāḥ, anyaiś copekṣitā vartante | śānta-nāmā raso’pi keṣāṁcid virodhena bahumatatvāt svīkṛta eva | vatsalaḥ kāvya-śāstra-hindolāyāṁ sarvadā dolita eva | rudraṭācāryeṇa sthāpito’yaṁ preyo-raso’bhinava-guptasyāmānyatvāt sāhitya-śāstribhir upekṣitaḥ | hemacandreṇa vātsalyasya rati-viśeṣatvād bhāvāsvāda eva svīkṛtaḥ, na rasāsvādaḥ | mammaṭa-matenāpi devamuni-guru-putrādi-viṣayaka-ratir bhāva eveti svīkṛtam | bhojarājena preyo-rasasya vatsala-rūpeṇa sattā svīkṛtā, viśvanāthenāpi vatsala-rasaḥ pṛthak pratipāditaḥ, preyaś ca tatra nāmnāpi noṭṭaṅkitaḥ ||

#### bhakti-rasa-viṣaye pūrvācāryāṇāṁ dṛṣṭiḥ

upary-ukta-rasa-parisaṅkhyāne’bhinava-guptādibhir bhakti-rasa-khaṇḍanaṁ pradarśitam | abhinava-gupta-matena parama-puruṣārtha-mokṣopayogitvāc chāntas tu rasaḥ, bhaktis tu tasya sādhanaṁ sā śāntasyāṅga-bhūtā, tat kathaṁ tasyai puruṣārtha-samparkaḥ, ato bhaktir bhāvatvena gṛhyate, na rasatveneti | evaṁ paramparayā devādi-viṣayā ratiḥ (bhaktiḥ) bhāvatvenaiva pratipāditā | ṣoḍaśa-śatābdhau bhakte rasatva-pratipādanārthaṁ bhaktācāryair vividhā granthā nirmitāḥ | saptadaśa-śatyāṁ paṇḍitarājena bhakte rasatva-viṣayakaṁ praśnam upapādya śānta-rase tasyā antar-bhāvo na svīkṛtaḥ—na cāsau śānta-rase’ntarbhavitum arhati, anurāgasya vairāgya-viruddhatvāt[[20]](#footnote-21) iti | paṇḍita-rājena sopapattikaṁ bhakteḥ pārthakyaṁ pratipādyāpi paramparā-parityāga-bhītyā tasyā raseṣu gaṇanā na svīkṛtā | uktaṁ ca—rasānāṁ navatva-gaṇanā ca munia-vacana-niyantritā bhajyeta | yathā-śāstram eva jyāya iti ||[[21]](#footnote-22)

#### bhakti-rasācāryāṇāṁ bhakte rasatva-pratipādanam

muktā-phale vopadevena bhakte rasatvaṁ pratipāditam, bhagavan-nāma-kaumudyām api bhagavad-viṣayako raty-ākhyo bhāvo bhaktir iti svīkṛtaḥ | kavi-karṇapūreṇālaṅkāra-kaustubhe prasiddhebhyo nava-rasebhyo vyatiriktā vātsalyaṁ bhaktiḥ prema ceti trayo rasāḥ svīkṛtāḥ | rūpa-jīva-nārāyaṇa-bhaṭṭa-prabhṛti-gauḍīya-gosvāmināṁ matena śānta-prīti-preyo-vatsala-madhura-hāsya-karuṇa-raudra-vīra-bhayānaka-bībhatsādbhutā iti dvādaśānāṁ mūla-bhūtā bhaktiḥ sā rasa-rūpeti | teṣāṁ sindhur ity ayanam iti taraṅgiṇīti tena tena sva-sva-grantha-nāmnāpy abhivyañjitam |

madhusūdana-sarasvatī-pādena bhakti-rasāyane bhaktir eva vastuto rasaḥ iti nirūpitam | sā sūrya-prabheva, anye sarve rasā asyāḥ sammukhe khadyotā iveti pratipāditam |[[22]](#footnote-23) pūrvācāryair abhinava-guptādibhir yat puruṣārtha-rāhityād bhakte rasatvaṁ khaṇḍitam, teṣāṁ virodhaṁ darśayatā madhusūdanena bhakter eva parama-puruṣārthatā nirūpitā | nirupama-sukha-saṁvid-rūpam aspṛṣṭa-duḥkhaṁ hi bhaktiḥ | sukha-prāptir eva parama-puruṣārthatvam | tad yathā—

duḥkhāsambhinna-sukhaṁ hi paramaḥ puruṣārtha iti sarva-tantra-siddhāntaḥ dharmārtha-kāma-mokṣāś catvāraḥ puruṣārthā iti prasiddhis tu lāṅgalaṁ mama jīvanam itivat sādhane phalatva-vacanād aupacārikī | . . . etena bhaktir na puruṣārtho dharmārtha-kāma-mokṣeṣv anantarbhāvād ity ādikaṁ sarvam apāstam | dharmārtha-kāmānāṁ svataḥ puruṣārthatvābhāvāt |[[23]](#footnote-24) iti |

evaṁ hi jīva-gosvāminā prīti-sandarbhe pūrveṣāṁ virodha-pakṣam upapādya prīteḥ (bhakteḥ) rasatvaṁ nirūpitam | mammaṭādibhir yā devādi-viṣayā ratir bhāvatvena svīkṛtā tad-viṣaye’pi sarasvatī-pādena vivarṇitam | yad devādayo jīva-koṭyām eva samāgacchanti, teṣu paramānanda-prakāśo na sambhāvyate, paraṁ tu paramānanda-svarūpe bhagavati bhakte rasatvaṁ katham api vārayituṁ na śakyate |[[24]](#footnote-25)

bhakti-rasa-vādināṁ matena bhakti-rasasya sthāyi-bhāvo bhagavad-viṣayā ratiḥ, ālambana-vibhāvāḥ sarveśvaro bhagavān, uddīpana-vibhāvās tulasī-candanādayaḥ, anubhāvā aśru-pāta-netra-nimīlanādayaḥ, nirvedādayaś ca vyabhicāriṇo bhāvā bhavanti | ebhiḥ sarvaiḥ sambhūya bhakta-hṛdaye pratibimbitaḥ paramānando bhaktiḥ iti rasa-rūpeṇābhivyajyate iti |

evaṁ saṁskṛta-kāvya-śāstre paro-viṁśatikā rasā ullikhitāḥ navatve ca teṣāṁ rūḍhir jātā | anye samarthanābhāvād upekṣaṇāc ca vilīnā eva jātāḥ | vatsala-bhaktī tu prabala-virodhe’pi na vilayam upagatau, pratyuta bhakte rasatva-siddhaye viśālaṁ sāhityaṁ sambhūtam | paṇḍita-rāja-jagannātha-sadṛśo’pi vidvad-vareṇyas tena sāhityenāntaḥ-prabhāvito’bhūt | bhakte rasatvaṁ ca samarthayitum utsukasyāpi tasya bharata-muni-praṇītā rasānāṁ saṅkhyaiva bādhaiva na bhavataḥ | kiṁ ca, bharata-muninā aṣṭāv eva rasā svīkṛtāḥ | kālāntare—śānto’pi navamo rasaḥ iti kṛtvā rasānāṁ navatvam upajātam | yadi prasiddhā aṣṭau rasā navatvaṁ prāptuṁ śaknuvanti | na ca paramparāṁ bhañjayanti, tadā vatsala-bhakti-rasayoḥ svīkāre’pi sā paramparā akṣataiva syāt |

niṣkarṣataḥ saṁskṛta-kāvya-śāstre śṛṅgāra-hāsya-karuṇā-raudra-vīra-bhayānakāḥ-bībhatsādbhutā ity aṣṭau rasāḥ sarva-mānyatām upagatāḥ | bharata-munināpi nāṭya-śāstre ime’ṣṭāv eva rasāḥ pratipāditāḥ iti niścīyate | yadyapi tatra śāntasya navama-rasasyāpi śrīmad-abhinava-gupta-pāda-kṛtā niruktir dṛśyate | tataś ca dhanañjayena daśarūpake śāntasya navama-rasatvaṁ satarkaṁ sāṭopaṁ ca nirākṛtam | paraṁ tu mammaṭa-viśvanātha-prabhṛtibhiḥ paravartibhir ācāryair dhanañjayādīnāṁ tarkān vikhaṇḍya śāntasya navama-rasatvaṁ saṁsthāpitam |

kiṁ ca, bhāmaha-daṇḍi-prabhṛtibhir yaḥ preyo’laṅkāro nirūpitaḥ, tasyaiva sthāne tan-nāmnā vā rudraṭācāryeṇa preyo-rasaḥ pratipāditaḥ | bhoja-rājaś ca tad-abhimataṁ preyo vātsalya-rasatayā svīkaroti | vastutas tu rudraṭābhimatasya preyo-rasasya vātsalya-rasa-nāmāpekṣayā sakhya-rasa iti nāma-viśeṣād upapadyate | sāhitya-darpaṇe viśvanāthaḥ sāṅgopāṅgaṁ vatsala-rasaṁ nyarūpayat |

tataḥ paraṁ kavi-karṇapūreṇa śṛṅgārādi-nava-rasebhyo bhinnā vatsalo bhaktiḥ prema ceti trayo rasā vardhitāḥ | rūpa-gosvāmi-jīva-gosvāmi-nārāyaṇa-bhaṭṭa-prabhṛtibhir bhakti-rasācāryair bhakteḥ svatantra-rasatvam, eka-mātraṁ bhakter eva rasatvaṁ vā pratipādya tasya bheda-rūpeṇa śāntaḥ, prītaḥ, preyān, vatsalo, madhuro, hāsyaḥ, karuṇo, raudro, vīro, bhayānako, bībhatsaḥ, adbhutaś ceti dvādaśa rasāḥ svīkṛtāḥ | eṣu preyāṁs tu rudraṭa-pratipādite preyasi saṅgacchate | madhuraś ca śṛṅgāra eva | anye sarve nāmnāpy abhedatvaṁ gacchanti | prīto nāma rasa-bhedo tatra viśiṣyate | prīto hi dāsyāpara-paryāyaḥ | dāsataiva bhakter mūlatvena parilakṣyate, tasmāt prīto bhaktau samāhāryaḥ | evaṁ kṛte kāvya-śāstra-paramparāyā bhakti-rasācāryaiḥ saha samanvayo setsyati |

ukta-prakāreṇa saṁskṛta-kāvya-śāstre śṛṅgāro (madhuraḥ) hāsyaḥ, karuṇo, raudro, vīro, bhayānako, bībhatso’dbhutaḥ śānto vatsalaḥ preyān bhaktiḥ (prītaḥ) ceti dvādaśa rasāḥ svīkartuṁ śakyante | ato’nye laulya-mṛgayākṣavyasana-sukha-duḥkhodāttauddhata-kārpaṇya-brīḍanaka-brāhma-praśānta-māyā-prabhṛtayo ye rasatvena kvāpy ullikhitās teṣāṁ kasyacanāpi rasāvasthāṁ prāptuṁ yogyatā nāsti | eṣu kecit pūrva-kathita-dvādaśa-bhāveṣv antarbhavanti, ke’pi sañcāri-bhāva-mātratayāvasthitāḥ, kecana krīḍā-mātraṁ santi, tathā kecid ruci-viśeṣa-dyotakā vartante | ata eva eṣu kasyāpi rasatvena svīkaraṇaṁ samīcīnaṁ nāsti |

### mūla-rasasya parikalpanā

na hi rasād ṛte kaścid apy arthā pravartate [nā.śā. 6.31\*] | asmin bharata-vākye rasasyaika-vacanāt pratīyate yan mūlato rasa eka eva | asya vyākhyāne’bhinava-guptenāpi—eka eva tāvat paramārthato rasaḥ sūtra-sthānīyatvena rūpake pratibhāti | tasyaiva punar bhāga-dṛśā vibhāgaḥ iti mūlato rasasyaikatvam eva svīkṛtya śṛṅgārādi-bhedais tasya vibhāgāḥ |

alaṅkāra-kaustubha-kārasya kavi-karṇapūrasya matenānanda-dharmātmako rasa eka eva raty-ādaya upādhayaḥ | tasyaiva—

rasasyānanda-dharmatvād aikadhyaṁ bhāva eva hi |

upādhi-bhedān nānātvaṁ raty-ādaya upādhayaḥ || [kārikā 71] iti |

na kevalaṁ rasasyaikatvaṁ pratyuta sthāyī bhāvo’pi eka eva, sa sthāyī vibhāvādīnāṁ pārthakyena pṛthaktayā pratīyate—

āsvādāṅkura-kando’sti dharmaḥ kaścana cetasaḥ |

rajas-tamobhyāṁ hīnasya śuddha-sattvatayā sataḥ ||  
sa sthāyī kathyate vijñair vibhāvasya pṛthaktayā |

pṛthag-vidhatvaṁ yāty eṣa sāmājikatayā satām || [kārikā 63] iti |

#### śānta eva mūla-rasaḥ

abhinava-gupta-pādena śānta eva prakṛti-rasaḥ pratipāditaḥ | upapāditaṁ ca tena—

tatra sarva-rasānāṁ śānta-prāya evāsvādo viṣayebhyo viparivṛttyā tan-mukhyatā-lābhāt | kevalaṁ vāsanāntaropahita iti | asya sarva-prakṛtitvam abhidhāya pūrvam abhidhānam | loke ca pṛthak pṛthak sāmānyasya na gaṇanam iti sthāpyasya pṛthaṅ noktaḥ iti |[[25]](#footnote-26)

evaṁ raty-ādayaś ca ye bhāvā te vikṛtayaḥ, teṣāṁ prakṛtiḥ śāntaḥ vikārās tu nimittaṁ prāpya prakṛter udbhavanti punar nimittasya nāśe sati prakṛtāv eva pariṇamanti, śānta-prakṛteḥ vibhāvādi-nimittaiḥ śṛṅgārādayo jāyante, punaḥ śānta eva līyante iti |

svaṁ svaṁ nimittam āsādya śāntād bhāvaḥ pravartate | punar nimittāpāye tu śānta eva pralīyate |[[26]](#footnote-27)

#### karuṇa eva mūla-rasaḥ

uttara-rāma-carita-kāreṇa bhavabhūtinā karuṇa eva prakṛti-rasatvena svīkṛtaḥ | tan-mate śṛṅgārādayo’nye ye rasa-bhedās te taraṅga-budbudādaya iva karuṇa-rasasya (jalasya) vikārā eva bhānti | arthāt yathāvarta-taraṅga-budbudā jale jāyante, jale tiṣṭhanti, jale eva līyante, tathā śṛṅgārādayo rasā ādau madhye’vasāne ca karuṇa evaṁ prasiddho’yaṁ tasya ślokaḥ—

eko rasaḥ karuṇa eva nimitta-bhedād  
bhinnaḥ pṛthak pṛthag ivāśrayate vivartān |

āvarta-budbuda-taraṅga-mayān vikārān  
ambho yathā salilam eva hi tat samastam || [u.rā.ca. 3.47] iti |

#### śṛṅgāra eva mūla-rasaḥ

agni-purāṇa-matena śṛṅgāra eva prakṛti-rasaḥ | para-brahmaṇaḥ sahajānanda-svarūpa-caitanya-camatkāro raso’bhivyajyate | tasyādyo vikāro’haṅkāraḥ | ahaṅkārād abhimānas tasmād ratir jāyate | sā ratir eva vibhāvādyair bhāvaiḥ puṣṭā satī śṛṅgāra iti saṁjñāṁ labhate | tasya śṛṅgārasyaiva hāsādyā vikārāḥ | ataḥ śṛṅgāra eva prakṛti-rasaḥ |[[27]](#footnote-28)

bhojarājo’pi caturvargāṇām eka-kāraṇa-bhūtatvāt śṛṅgāram eva mūla-rasaṁ svīkaroti | anye vīrādayo rasās tasya kṛte pravāda-mātram | vīrādayo mithyā-rasa-pravādāḥ | śṛṅgāra evaikaś caturvargaika-kāraṇaṁ rasa iti |… āmnāsiṣur daśa-rasān sudhiyo vayaṁ tu śṛṅgāram eva rasanād rasam āmanāmaḥ || bhojarājena dvādaśa-rasāḥ parigaṇitās tathā vyabhicāriṇām api rasa-sthitiḥ svīkṛtā | paraṁ tu tasya śṛṅgāre pakṣapātaḥ pratīyate ||

#### adbhuta eva mūla-rasaḥ

viśvanāthena sāhitya-darpaṇe sva-prapitāmahena nārāyaṇena samamtam adbhuta-rasasya sarva-rasa-mūlatvaṁ svīkṛtam | asyāyam abhiprāyo yac citta-vistāra-rūpaś camatkaṛa eva rase rasatvam | sa camatkāro vismayo’para-paryāya iti vismaya-sthāyiko adbhuta eva mūla-rasaḥ—

rase sāraś camatkāraḥ sarvatrāpy anubhūyate |

tac camatkāra-sāratve sarvatrāpy adbhuto rasaḥ |

tasmād adbhutam evāha kṛtī nārāyaṇo rasam || [sā.da. 3.3 vṛtti] iti |

bhānudatta-miśra-matenāpi adbhutasya sarva-rasa-vyāpakatvaṁ siddhyati, yathā—

śṛṅgārādau camatkāra-darśanādy atra mano-vikṛtir aṅgatayā bhāsate tatra śṛṅgārādaya eva rasāḥ | prādhānyena yatra bhāsate, tatrādbhuta eva rasaḥ |[[28]](#footnote-29)

iti camatkāra-pradhāno’dbhuta eva rasaḥ ||

#### premaiva mūla-rasaḥ

alaṅkāra-kaustubhe kavi-karṇapūreṇa premṇa eva rasa-mūlatvaṁ pratipāditam—prema-rase sarve rasā antarbhavantīty atra mahīyān eva prapañcaḥ [a.kau. 5.11 vṛtti] iti |

unmajjanti nimajjanti premṇy akhaṇḍa-rasatvataḥ |

sarve rasāś ca bhāvāś ca taraṅgā iva vāridhau || [a.kau. 5.11 vṛtti]

iti kavi-karṇapūra-matena prema-rasa-sindhau sarve śṛṅgārādayo rasā bhāvāś ca taraṅgā iva krīḍanti |

prema-rasāyana-kāreṇa paṇḍita-viśvanāthenāpi—rasa-mātra-sphuṭībhāve hetuḥ prema nigadyate [prema-rasāyana 2.122] ity ādi vacanena premṇa eva rasa-mūlatvaṁ svīkṛtam | vastutaḥ kavi-karṇapūra-viśvanāthayo rasa-mūlakaṁ prema bhagavad-viṣayakam eva | tasmād anayoḥ premā bhakter evāpara-paryāya iti heto rasa-saṅkhyā-nirdhāraṇe nāyaṁ pṛthaktayopāttaḥ |

#### bhaktir eva mūla-rasaḥ

bhakti-rasācāryāṇāṁ matena raso vai saḥ ity-ādi-śruti-svārāsyasya bharatādi-kṛta-kāvya-śāstra-saraṇyāś ca samanvayena bhakter eva rasatvaṁ sidhyati | yato hy ānanda-kandaḥ śrī-bhagavān eva śāśvata-lokottara-rasādhiṣṭhātaḥ, tad-gatā eva rati-hāsādayaḥ sarve bhāvā rasatvam āpadyante tad-vyatiriktānāṁ duḥkha-sukhādy-abhibhūta-duṣyantādi-vibhāvavatāṁ śṛṅgārādīnāṁ kathaṁ rasatvam | ānanda-rasāmṛta-mūrter bhagavato vibhāvatvād bhakte rasatvaṁ katham api nāpalapyate | yad dhi sāhityācāryair daivādi-viṣayā ratir bhāvatvena pratipadyate, tat tu jīva-bhūteṣu varuṇa-kuberendrādi-deveṣv eva yujyate | paramānanda-svarūpe paramātmāni sa niyamo na ghaṭate |[[29]](#footnote-30) vastutas tu paramānanda-rasa-rūpasya bhagavataḥ sambandhena bhaktir eva mūla-rasaḥ | tasyā samparkāt śṛṅgāra-hāsādīnāṁ rasatvaṁ saṅgacchate | paraṁ tu bhakti-samparka-hīnānāṁ śṛṅgāra-hāsādi-bhāvānāṁ laukikatvāt pārimitatvāc ca na pūrṇa-rasatvam, tatra rasābhāsa eva | bhakti-hīnāḥ śṛṅgārādayo rasāḥ khadyotā iva bhakti-rasa-sūryasya prabhāyāḥ samakṣe tucchatāṁ yānti |[[30]](#footnote-31)

bhānu-datta-miśreṇa yadyapi bhakte rasatvphalaṁ na svīkṛtam, paraṁ tu granthasya maṅgalācaraṇe rati-hāsa-śoka-krodhotsāha-bhaya-jugupsādīnām aṣṭānāṁ sthāyi-bhāvānāṁ vibhāvatvena bhagavantam evollikhyāṣṭānām api rasānām antarbhāvo helayā vā pratipādita iti avagamyate—

lakṣmīm ālokya lubhyan nigamam upavahañ chocayan yajña-jantūn

kṣatraṁ śoṇākṣi paśyan samiti daśamukhaṁ vīkṣya romāñcam añcan |

hṛtvā haiyaṅgavīnaṁ cakitam apasaran mleccha-raktair dig-antān

siñcan dantena bhūmiṁ tilam iva tulayan pātu naḥ pītavāsaḥ || iti |

bhakti-rasasya sarva-sammataḥ sthāyi-bhāvo bhagavad-viṣayā ratir bhavati | sā ratir mukhyā gauṇī cei bhedād dvividho jāyate | mukhya-ratyābhivyajyamāno mukhyo bhakti-rasaḥ śāntaḥ prītiḥ preyān vatsalo madhuraś ceti pañca-vidhatvam upagacchati | tathā hāsyādi-bhāvaiḥ saṅkucantyā gauṇī-ratyābhivyajyamāno gauṇa-raso hāsyo’dbhuto vīraḥ karuṇo raudrī bhayānako bībhatsaś ceti sapta-bhedako bhavati | tasmād bhakti-rasasya dvādaśa bhedāḥ pratipadyante | iti bhakti-rasāmṛta-sindhu-kāreṇa dvādaśa-rasānāṁ mūlaṁ bhaktiḥ pratipāditā | evaṁ hi prīti-sandarbhe jīva-gosvāminā, bhakti-rasa-taraṅgiṇyāṁ nārāyaṇa-bhaṭṭena ca dvādaśa-bhedātmako bhakti-rasa iti pratipannam | madhusūdana-sarasvatī-pādenāpi śṛṅgāra-rasādīnāṁ mūlatvena bhakti-raso vyākhyātaḥ |

evam ācāryaiḥ śāntaḥ, karuṇaḥ, śṛṅgāro, adbhutaḥ, prema, bhaktiś ceti ṣaḍ-rasāḥ sva-svābhimatatayā yuktyā mūlatvena pratipāditāḥ | rasana-rūpa-dharmād rasasyaikatvaṁ sāmānyatvaṁ siddham eva, tathāpi śṛṅgāra-karuṇādīnāṁ rasa-viśeṣāṇāṁ mūlatvena kathaṁ svīkriyate te tv akhaṇḍa-mūla-rasasya bhedatvam evopayānti | vṛttīnāṁ vibhinnatvād raso’pi vibhinna iva bhāsate, athavā yeṣāṁ mate raty-ādy-avacchinnā bhagnāvaraṇā cid eva rasaḥ, tatra eka-mātraṁ cid-rasaḥ sthāyi-bhedena bhinnatāṁ yāti | tatra na śṛṅgārādayo mūlatvaṁ labhante | punar yeṣāṁ mate cid-viśiṣṭo raty-ādiḥ sthāyī bhāvo rasaḥ iti, tatrāpi vṛttīnāṁ bhinnatvād ekatvaṁ na sambhavati | evaṁ raty-ādayaḥ sva-sva-sthāne bhinnāḥ | na cātra kasyacid api mūlatvam | śānte’pi niyamo’yaṁ ghaṭate, tasmān na so’pi pṛthak | kavi-karṇapūra-viśvanātha-paṇḍitābhyāṁ yaḥ prema-raso mūlatvena pratipāditaḥ, so’pi na yujyate, yatas tayoḥ premā bhagavad-viṣayaka eva tasmāt sa premā bhaktāv evāntardhātuṁ śakyate | yad dhi dvādaśa-rasānāṁ jananītvena bhakte rasa-mūlatvam, tatreyaṁ vicāraṇā—na sarveṣu kāvya-raseṣu tasya bhakti-rasasya tathā prabhutvam | svayaṁ bhakti-rasācāryair api prākṛtāprākṛtau dvau rasa-bhedau svīkṛtāv eva | aprākṛta-rūpe rasa-bhede bhakter mūlatvam eva syāt, na tu prākṛte ||

iti saṁskṛta-kāvya-śāstre bhakti-rasa-vivecane

saṁskṛta-vāṅmaye rasa-viveko nāma

dvitīyo’dhyāyaḥ

### tṛtīyo’dhyāyaḥ

## saṁskṛta-kāvya-śāstribhir bhakti-rasa-vivecanam

#### kāvya-śāstribhir bhakter bhāva-stara-svīkṛtiḥ

saṁskṛta-kāvya-śāstribhir bhakteḥ svatantra-rūpeṇa rasatvaṁ na svīkṛtam | taiḥ sarvadāsyā bhāvatvam eva pratipāditam | teṣāṁ matena kāntā-viṣayiṇīṁ ratiṁ vihāya deva-muni-guru-nṛpa-putrādi-viṣayā ratir bhāvatvnaiva gṛhyate, na rasatvena | yadyapi saṁskṛta-vāṅmaye granthānāṁ racanā prāyo deva-vandanāyā eva prārabhyate sma | tathā rāmāyaṇa-mahābhāratādi-lakṣya-grantheṣv api bhakti-pratipādanam abhūd eva | na kevalaṁ lakṣya-grantheṣu, api tu lakṣaṇa-grantheṣu bhāmaha-daṇḍi-rudraṭa-prabhṛtibhir bhakte rasatva-bījaṁ jñātājñātatayā uktaṁ dṛśyate | spaṣṭa-rūpeṇa tu ādau kāvya-śāstrīyācāryeṣv abhinava-guptenaiva bhakti-rasasyollekhaḥ kṛtaḥ | so’pi bādhakatvena, na tu sādhakatvena | abhinava-guptaḥ śaivādvaita-paramparāyāṁ samutpanna āsīt | śaivādvaita-sampradāyasya prasiddhācārya utpala-devo’bhinava-guptasya gurur guru-tulyo vā sabhāvyate | tena sva-racita-stotrāvalyāṁ paro-viṁśatidhā bhakti-śabdena saha rasa-śabdasya samānādhikaraṇyaṁ vihitam | svayam abhinava-guptena bhairava-stava-krama-stotra-bodha-pañcadaśaikā-prabhṛtīnāṁ bhakti-granthānāṁ racanā kṛtā | paraṁ tu bhakte rasatvam asyābhimataṁ nāsīt | asya dṛṣṭau rasatvamāne puruṣārthopayogitvam āvaśyakam | tathāsya matena tat-puruṣārthopayogitvaṁ kāntā-viṣayaka-rati-hāsa-śokādiṣu navasu bhāveṣu eva vartate | tasmāt kāntā-viṣayaka-rati-prabhṛtayo navaiva bhāvāḥ sthāyitvena svīkṛtāḥ—

evaṁ te navaiva rasāḥ | pum-arthopayogitvena rañjanādhikyena vā iyattām evopdeśyatvāt || iti |[[31]](#footnote-32)

abhinava-guptasya dṛṣṭau śānta eva sarveṣāṁ bhāvānāṁ mūlaṁ vartate |

svaṁ svaṁ nimittam āsādya śāntād bhāvaḥ pravartate | punar nimittāpāye tu śānta eva pralīyate |[[32]](#footnote-33)

iti śāntasya prādhānye mati-smṛti-dhṛty-ādayo vyabhicāriṇo bhavanti, ta eva bhaktāv api sambhavanti | evam abhinava-dṛṣṭau śāntād bhaktau kim api vaiśiṣṭyaṁ bhinnatvaṁ vā nāvalokyate, tasmāt tena bhakteḥ śānte evāntar-bhāvaḥ pratipāditaḥ |

nirveda-mati-smṛti-dhṛty-ādayo vyabhicāriṇaḥ | ata eva īśvara-praṇidhāna-viṣaye bhakti-śraddhe smṛti-mati-dhṛty-utsāhādy-anupraviṣṭe asyaivāṅgam iti, na tayoḥ pṛthag-rasatvena gaṇanam || iti |[[33]](#footnote-34)

atra abhinava-guptena bhaktyā saha śraddhāpi gṛhītā | tathobhayor aṣṭāṅga-yogasya sādhana-bhūtam īśvara-praṇidhāna-viṣayatva-mātraṁ svīkṛtam | evam abhinava-guptena bhakteḥ pṛthag rasatvaṁ nirākṛtya śānta-rase tasyā antar-bhāvaḥ svīkṛtaḥ | arthāt rasa-madhye bhakteḥ svatantra-sattā nāsti, bhāve eva tasyā svīkṛtiḥ | rasānāṁ navatva-pramāṇe utpala-devasya matam api pradarśitam, yathā—

śrīmat siddhānta-śāstreṣv api tathā coktam |

aṣṭānām iha devānāṁ śṛṅgārādīn pradarśayet |

madhye ca deva-devasya śānta-rūpaṁ prakalpayet || iti |[[34]](#footnote-35)

ratiḥ kevalaṁ kāntā-viṣayiṇī na bhavati, api tu mātā-pitrādau bālasya, parasparaṁ mitrāṇāṁ bhrātṝṇām, vṛddhānāṁ bāleṣu, sevakānāṁ ca svāmi-prabhṛtiṣu ratir jāyate | paraṁ tu rasa-viṣaye kāntā-ratir eva svīkriyate—

ārdratā-sthāyikaḥ sneho rasa iti tv asat | tathā hi bālasya mātā-pitrādau, yūnor mitra-jane, lakṣmaṇādau bhrātari ca snehādayo ratau viśrāntāḥ | evaṁ vṛddhasya putrādāv iti draṣṭavyam | eṣaiva gardha-sthāyikasya laulya-rasasya pratyākhyāne saraṇir mantavyā… evaṁ bhaktāv api vācyam iti |[[35]](#footnote-36)

evaṁ kāvya-śāstrasyādāv abhinava-guptena bhakte rasatvam asvīkṛtya bhāvatva-mātraṁ svīkṛtam | kāvya-prakāśa-kāra-mammaṭācāryeṇa abhinava-guptenaiva spaṣṭatayā rasa-viṣaye bhakti-śabdo nopāttaḥ, paraṁ tu ratir devādi-viṣayā vyabhicārī tathāñjitaḥ | bhāvaḥ proktaḥ iti vākyena bhakter bhāvatvam evāṅgīkṛtam | vastuto mammaṭo abhinava-guptasyaivānuyāyī | abhinava-guptānanda-vardhanādi-pūrvācāryāṇāṁ siddhānta-saṅkalane eva mammaṭasya vaiśiṣṭyam |

hemacandreṇa kāvyānuśāsane bhakter bhāvatvam eva pratipāditam | tan-matena hīnasyottame ratir bhaktiḥ kathyate | tasyā yad āsvādyatvaṁ tad bhāva-koṭau svīkriyate, na tad-rasāvasthāṁ prāpnoti | anena bhaktyā saha sneha-vātsalyayor api tathaiva bhāvatvaṁ pratipāditam |

sneho bhaktir vātsalyam iti rater eva viśeṣāḥ | tulyayoḥ parasparaṁ ratiḥ sa snehaḥ | anuttamasyottame ratiḥ prasaktiḥ saiva bhakti-pada-vācyā | uttamasyānuttame ratir vātsalyam | evam ādau ca viṣaye bhāvasyaivāsvādyatvam |[[36]](#footnote-37)

saṅgīta-ratnākara-kāra-śārṅga-deva-matena śraddhārdratābhilāṣaś ceti trayo bhāvā āsvādyatāṁ prāpya bhaktiḥ sneho laulyaś ceti kathyate | paraṁ tu śraddhārdratābhilāṣāṇāṁ bhāvānāṁ sthāyitvaṁ na sambhavati, teṣāṁ vyabhicāritvam eva yuktam | sthāyi-bhāvānām eva rasatvaṁ vybhicāriṇāṁ tu bhāvatvam eva jāyate |

bhaktiṁ snehaṁ tathā laulyaṁ kecit trīn manvate rasān |

śraddhārdratābhilāṣāṁś ca sthāyinas teṣu te viduḥ |

tad asad rati-bhedau hi bhakti-snehau nṛ-gocarau |

vaybhicāritvam anayoḥ nṛ-nāryāḥ sthāyinau tu tau ||[[37]](#footnote-38)

daśarūpaka-kāreṇa dhanañjayena tu—prīti-bhakty-ādayo bhāvāḥ ity ādinā bhakter bhāvatvam api gauṇa-rūpeṇaiva svīkṛtam | bhojarājena yadyapi dvādaśa-rasa-saṅkhyā pratipāditā, paraṁ tu bhakti-viṣaye kim api noktam | bhānudatta-miśreṇa rasa-taraṅgiṇyāṁ vātsalya-laulya-kārpaṇyaiḥ saha bhakter api rasatva-sambhāvanāṁ pradarśya tasyā bhāvatvam evorarīkṛtam | asya matena kecanārdratābhilāṣa-spṛhā-śraddheti caturṇāṁ bhāvānāṁ sthāyitvaṁ matvā kramaśaḥ vātsalya-laulya-kārpaṇya-bhaktaya iti caturo rasān manyante | teṣāṁ sthāyitvaṁ na sambhavati vyabhicāriṇa eva te—

nanu vātsalyaṁ laulyaṁ bhaktiḥ kārpaṇyaṁ vā kathaṁ na rasaḥ ? ārdratābhilāṣa-śraddhā-spṛhāṇāṁ sthāyi-bhāvānāṁ sattvād iti cen, na | teṣāṁ vyabhicāri-raty-ātmakatvāt |[[38]](#footnote-39)

paṇḍita-rāja-jagannāthaḥ saṁskṛta-kāvya-śāstrasyāntima ācāryo manyate | asmāt pūrvaṁ rūpa-gosvāmi-jīva- gosvāmi-madhusūdana-sarasvatī-prabhṛtibhir bhakti-rasācāryair bhakte rasatvaṁ pratiāditam | pūrvācāryābhinavādibhiḥ pratipāditaḥ śānta-rase bhakter antarbhāvo bhakti-rasācāryaiḥ sa-yuktikaṁ khaṇḍitaḥ | bhakti-rasācāryāṇāṁ tarkaḥ paṇḍita-rājenāpi svīkṛtaḥ | tat-pūrvaṁ bhakte rasatvam upapādayati—

atha katham eta eva rasāḥ ? bhagavad-ālambanasya, romāñcāśru-pātādibhir anubhāvitasya, harṣādibhiḥ paripoṣitasya, bhāgavatādi-purāṇa-śravaṇa-samaye bhagavad-bhaktair anubhūyamānasya bhakti-rasasya durapahnvatvāt bhagavad-anurāga-rūpā bhaktiś cātra sthāyi-bhāvaḥ |[[39]](#footnote-40)

iti bhakti-rasācāryāṇāṁ bhakte rasatvam upapādya, punaḥ pūrvācāryir abhinava-gupta-prabhṛtibhir vihitaḥ śānte tasyā bhakter antarbhāvaḥ khaṇḍitaḥ | yathā—

na cāsau śānta-rase’ntarbhavitum arhati, anurāgasya vairāgya-viruddhatvāt |

ayaṁ hi tarko mūlata paṇḍita-rājasya nāsti, paraṁ tu madhusūdana-sarasvatī-jīva-gosvāmi-prabhṛtibhir bhakti-rasācāryaiḥ pūrvaṁ niścitam āsīt | evaṁ paṇḍita-rājena bhakti-rasācāryāṇāṁ tarkam urarīkṛtyāpi vṛddha-vākya-pramāṇatvāt bhakte rasatvaṁ na svīkṛtam | yady evaṁ tarhi bhakte rasatvaṁ kathaṁ na svīkriyate iti praśnottare—

bhakter devādi-viṣaya-ratitvena bhāvāntargatatayā rasatvānupapatteḥ…

tatra—

ratir devādi-viṣayā vyabhicārī tathāñjitaḥ |

bhāvaḥ proktas tad-ābhāsā hy anaucitya-pravartitāḥ || iti hi prācāṁ siddhāntāt |

iti vṛddha-vākyaṁ pramāṇitam |

bhakti-śṛṅgārayor ubhayoḥ sthāyī ratir eva | ubhāv api sahṛdaya-hṛdayāvedanīyau | tarhi katham ekasya rasatvaṁ svīkriyate, anyasya bhāvatvam iti praśno’pi paṇḍita-rājenopapāditaḥ—

na ca tarhi kāminī-viṣayāyā api rater bhāvatvam astu, ratitvāviśeṣāt | astu vā bhagavad-bhakter eva sthāyitvam, kāminy-ādi-ratīnāṁ ca bhāvatvam, vinigamakābhāvād iti vācyam |[[40]](#footnote-41)

iti vākyena pratyakṣānumānābhyāṁ siddhaṁ bhakte rasatvam | tat svīkriyatām iti praśne jāte svīya-parādhīnatāṁ pradarśayati, yathā—

bharatādi-muni-vacanānām evātra rasa-bhāvādi-vyavasthāpakatvena svātantrya-yogāt |[[41]](#footnote-42)

arthāt bhakti-śṛṅgārau rati-sāmānyau sāmyena ca sahṛdaya-saṁvedyau tarhi śṛṅgārasya bhāvatvaṁ bhakte rasatvaṁ ceti viṣaye sarvathāsvatantro’ham iti pradarśitam | tarhi svīkriyatāṁ bhakti-nāmā daśamo rasa iti praśne jāte saṅkhyānavasthāṁ śaṅkayati—

anyathā putrādi-viṣayāyā api rateḥ sthāyi-bhāvatvaṁ kuto na syāt ? na syād vā kutaḥ śuddha-bhāvatvaṁ jugupsā-śokādīnām ? ity akhila-darśana-vaiyākulī syāt |

evaṁ punaḥ—“rasānāṁ navatva-gaṇanā ca muni-vacana-niyantritā bhajyeta” iti tasmāt “yathā śāstram eva jyāyaḥ” iti |

evaṁ saṁskṛta-kāvya-śāstrasyaikena prasiddhenācāryeṇa paṇḍita-rājena sahṛdaya-hṛdaya-vedyatvāt pratyakṣa-pramāṇena tathā tarka-sammatatvād anumānena ca bhakte rasatvaṁ svīkṛtyāpi paramparā-bhītyā nirākṛtam | eaṁ saṁskṛtakāvya-śāstrasyādi-kālād avasānāvadhi bhakte rasatvaṁ na kenāpi svīkṛtam | keṣāñcana kāvya-lakṣaṇa-vidāṁ bhakti-śabdaḥ kāvya-lakṣaṇa-kāle smṛti-pathaṁ nāgataḥ | yeṣāṁ punar āgatas teṣām api rasānarhatayā eva, yadyapi virodho’pi sattāṁ vinā na bhavati, ato bhakti-rūpe rasa-sattā-sambhāvanā saṁskṛtakāvya-śāstre cira-kālād eva samāyātā | sā punar bhaktācāryais tal-lakṣaṇānusāreṇa dṛḍha-mūlaṁ prāpitā |

saṁskṛta-kāvya-śāstrasyaikato rasa-sampradāyo bhakti-kṛte sarvathā vārita-dvāra āsīt | anyatra vidvadbhir bhaktācāryair bhakte rasatvaṁ bharatādi-kāvya-lakṣaṇānusāreṇa vibhāvānubhāva-sañcāri-saṁyoga-nikaṣeṇa kaṣitvā pratipāditam | yadyapi bhakti-rasasya sūtra-pāto vopadevena muktā-phale tathā lakṣmīdhareṇa bhagavan-nāma-kaumudī-prabhṛti-granthe pūrvam eva kṛta āsīt | paraṁ tu sa-saṁrambhatayā tat-pratipādakeṣu ṣoḍaśa-śatābdyāṁ rūpa-gosvāmi-madhusūdana-sarasvatī-jīva-gosvāmi-nārāyaṇa-bhaṭṭa-kavi-karṇapūra-viśvanātha-cakravarti-prabhṛtaya ullekhanīyāḥ santi | ebhir grantha-nirmāṇaiṣ ṭikābhir vā bharata-diśā bhakte rasatvaṁ pratipāditam | bhakte rasatva-pratipādanārthaṁ .bhāvūjjvala-nīlamaṇī ity ubhau granthau śrīmad-bhāgavat-.bhāvūjjvala-nīlamaṇīnāṁ ṭīkāś ca jīva-gosvāminā, bhakti-rasa-taraṅgiṇī nārāyaṇa-bhaṭṭena, alaṅkāra-kaustubhaḥ kavikarṇapūreṇa, śrīmad-bhāgavata-.bhāvūjjvala-nīlamaṇīnāṁ ṭīkā .bhāvu-bindūjjvala-nīlamaṇi-kiraṇa-prabhṛtayo nibandha-granthāś ca viśvanātha-cakravartinā viracitāḥ | yadyapy ebhiḥ sarvair bhakte rasatva-siddhau sarvathā kāvya-śāstrīya-paddhatir evānusṛtā, tathāpi sāmānya-kāvya-śāstre’py asmākaṁ bhakti-rasasya praveśo bhaved iti kenāpi na prārthitam |

eṣāṁ bhakti-rasaḥ svasmin paripūrṇo’sti | ye’pi kāvya-mārge pratipāditā rasa-bhedā aṣṭau nava daśaikādaśa vā santi, te’sminn eva rase samāviśantu niḥṣīmo’gādhaś cāsmākaṁ bhakti-rasa-sindhur yo bahūnām api rasa-nadīnāṁ samāveśe nodvijati, tathā sarvāsāṁ rasa-nadīnāṁ mūlādhāro vartate | athavā bhaktir eva rasasyāyanam | atra bhaktāv eva nitānta-sukhamayatvaṁ vartate, anyeṣu raseṣu pūrṇa-sukha-sparśatvaṁ nāsti |[[42]](#footnote-43)

evaṁ prāyaḥ sarvaiḥ bhakti-rasācāryai rasa-bhedeṣu bhaktir na parigaṇitā, api tu bhaktir eva mūla-rasaḥ, madhura-(śṛṅgārādi-)prabhṛti-bhedās tasyaiva svīkṛtāḥ | kevalaṁ kavi-karṇapūreṇa śṛṅgārādayo nava vātsalyaṁ prema cety evam ekādaśabhī rasa-bhedaiḥ saha dvādaśamo bhakti-rasa iti parigaṇitam | paraṁ tu tena rasa-mūlasya prākṛtāprākṛtāv iti dvau bhedau pratipāditau tatra—“ prākṛto laukiko mālatī-mādhavādi-niṣṭhaḥ, aprākṛtaḥ śrī-kṛṣṇa-rādhādi-niṣṭhaḥ |”[[43]](#footnote-44) iti svīkṛtya svasmin granthe’prākṛto rādhā-kṛṣṇa-viṣayayak eva rasa udāhṛtaḥ, na prākṛtaḥ | yathā—“tatra ca prākṛtāprākṛtatvena jñāpite’pi bhede’prākṛtam evodāhariṣyāmaḥ |”[[44]](#footnote-45) iti pratijñātam |

alaṅkāra-kaustubhasya prasiddha-ṭīkā-kāreṇa viśvanātha[[45]](#footnote-46)-cakravartināsya ṭīkāyāṁ prākṛta-rasasya rasatvam eva nirastam | yathā—

prākṛte rasa eva nāsti | tad api yat traividhyam uktam, tat para-matānusāreṇa iti jñeyam | prākṛte ye rasaṁ manyante, te bhrāntā eva | yato’tra kṛmi-viḍ-bhasmānta-niṣṭheṣu prākṛta-nāyakeṣv atinaśvareṣu raso na bhavati, vicārato vibhāva-vairūpyāt, tad-viparītaṁ ghṛṇā-mayaṁ vairasyam evotpadyate, na tatraiva rasaṁ varṇayantīty arthaḥ | ata eva grantha-kāreṇāpi prākṛta-viṣaya ekam api padyaṁ nodāhṛtam, kintu aprākṛta eva sarvāṇi padyāny udāhṛtānīti jñeyam | [72-kārikā-vṛtteṣ ṭīkā] iti |

#### bhakte rasatva-sambandhi-sthāpanāḥ, tāsāṁ vivecanaṁ ca—

prathamam idaṁ vicāryate yat svātantryeṇa bhakte rasatvam asti, uta bhāvatvam eveti ? saṁskṛta-paramparāgataḥ kāvya-śāstribhir asyā adyāvadhi rasatvaṁ na svīkṛtam | paṇḍita-rāja-jagannāthena rasa-gaṅgādhare’syā rasa-rūpatāṁ pratipādyāpi paramparā-rāhityād eṣā rasa-paṅktau naiva sthāpitā | paraṁ tu, bhakte rasatva-pratipādakair vaiṣṇavair bhakti-kāvyānāṁ vibhinnoddharaṇair idaṁ sādhitaṁ yad bhaktir ekaḥ svatantra eva raso’stīti | sahṛdaya-bhaktair bhakti-kāvya-rāsa-līlādau pratyakṣaṁ bhaktir āsvādyate | bhaktācāryais tarkeṇa tasyā rasatvaṁ sādhitam | idaṁ ca śrīmad-bhāgavatādi-bhakti-śāstrāṇāṁ śabda-pramāṇair apy avagamyate | evaṁ satsu triṣu pramāṇeṣu yadi paramparā-virahād eva bhakte rasatvaṁ na svīkriyate cet tad asaṅgataṁ syāt | śabda-pramāṇakā vayam iti siddhāntaḥ kāvya-śāstre sarvathā na yujyate, anyathā bhāratīya-kāvya-śāstrasyādy-ācāryeṇa bharata-muninā alaṅkāravāda-rītivāda-dhvanivāda-vakroktivādādayaḥ siddhāntāḥ kva pratipāditāḥ | tathāpi paravartibhir vidvadbhiḥ kāvya-śāstribhir ime siddhāntāḥ pratipadyante | te ca kāvya-śāstre pūrṇa-rūpeṇāṁśena vā svīkriyante | bharata-muninā guṇānāṁ daśa saṅkhyā pratipāditā, paraṁ tu bhāmahācāryeṇācāryānanda-vardhanena ca kāvye traya eva guṇāḥ svīkṛtāḥ | anyeṣāṁ bharata-pratipāditānāṁ saptānāṁ guṇānāṁ khaṇḍanam api vihitam | paravarti-kāle saṁskṛta-kāvya-śāstre guṇa-traya-vāda eva prāyaḥ svīkṛtaḥ | rasa-viṣaye’pi nāṭya-śāstre’ṣṭau sthāyi-bhāvāḥ sthāpitās tad-ādhāre’ṣṭāv eva rasā bharata-matena pratipattuṁ yujyate | madhya-kāle’pi dhanañjaya-dhanika-prabhṛtibhir aṣṭāv eva nāṭya-rasā bharata-saṁmatatvena pratipadyante, arthāt kāvya-śāstra-paramparā-vādiṣv api rasa-saṅkhyā’ṣṭau nava veti na niścayaḥ | astu |

kāvya-śāstre hi sarvadā parivartana-śīlaṁ vikāsonmukhaṁ vā bhavati | kāvya-śāstrīya-kṣetre navīna-mānyatānām asahana-śīlatā kāvyasya kāvya-śāstrasya ca vikāsa-patham avarodhayati | ye’smākaṁ pramāṇa-bhūtāḥ kāvyācāryās tair api sva-pūrvācāryāṇāṁ siddhāntādhāre vibhinnāḥ kāvya-siddhāntāḥ pratipāditāḥ | sthāne sthāne ca teṣāṁ khaṇḍanam api vihitam | paraṁ tu kiñcid vaimatyena pūrvācāryān prati teṣām aśraddheti tu na vijñāyate | api tu paravartināṁ pūrvācāryān prati samādara eva bhāratīya ādarśaḥ | tathāpi svabhāvānām aprakāśanam api na bhāratīya-paramparā | vastutaḥ khaṇḍana-maṇḍanayor mādhyamenaiva bhāratīya-kāvya-śāstrasya suviśālo vikāśo jātaḥ | “vāde vāde jāyate tattva-bodhaḥ” iti, “vyākhyānato viśeṣa-pratipattir na hi sandehād alakṣaṇaṁ” ity ādyāś ca bhāratīyāḥ paribhāṣāḥ pratyekaṁ manīṣiṇaṁ sva-vicārān sphuṭīkartum ādiśanti | vayam api uttarottara-munīnāṁ prāmāṇyam iti niyamena paravartinām evācāryāṇāṁ matāni gaurava-viśeṣeṇa sambhāvayāmaḥ | evaṁ darśana-jyotiṣāyurvedādi-jñāna-vijñānānāṁ pratyekaṁ kṣetre vicārāṇāṁ parivartanaṁ svīkriyate | tat kim iti vikāsonmukhe kāvya-śāstrīya-kṣetre paramparā-prāpta-krama-virodha-pradarśana-vyājena sāmayikye vicāra-dhārāyai dvāram avarudhyate | kim iti ca “purāṇam ity eva na sādhu sarvam” ity ādyā kavi-kula-guroḥ kālidāsasya sammatir nādriyate |

bhakte rasatva-siddhau bhakty-ācāryaiḥ pūrṇa-rūpeṇa bharata-muner nāṭya-śāstrokta-kāvya-paramparā’nusṛtā | mūla-rūpeṇāṣṭau sthāyino’ṣṭau sāttvikās trayastriṁśad vyabhicāriṇa ity ekonapañcāśad bhāvā rasa-hetutvena bharata-muninā parigaṇitāḥ | bhakti-rasācāryai rasa-saṅkhyā-vardhane’pi mūla-bhāvānāṁ saṅkhyāyāḥ parivartanaṁ na kṛtam | api tu sthāyinām api bhāvānām aṣṭāv eva saṅkhyā svīkṛtā[[46]](#footnote-47) | tathāṣṭāv eva sāttvikā urarīkṛtāḥ | sañcāri-bhāveṣu mātsaryodvega-dambherṣyā-viveka-nirṇaya-klaibya-kṣamā-kutukotkaṇṭhā-vinaya-saṁśaya-dhārṣṭyā iti trayodaśānām adhikānāṁ sambhāvanāṁ pradarśya punar bharata-muni-svīkṛteṣu trayastriṁśad-vyabhicāri-bhāveṣv evāntarbhāvitāḥ |[[47]](#footnote-48) evaṁ rasasya mūla-bhāvanā bharata-muni-saṁmatā ekonapañcāśat saṅkhyāka-bhāva-paramparā ca bhakti-rasa-pakṣe’kṣuṇṇā eva pratipannā |

bharata-muner nāṭya-śāstre’ṣṭau nava vā rasā iti pāṭha-bhedas tu sambhāvyate, paraṁ tu bhāvānāṁ saṅkhyāyāṁ parivartanaṁ kartuṁ na śakyate | evaṁ sthāyināṁ saṅkhyāṣṭau rasānāṁ navatvaṁ kathaṁ svīkāryam iti dharma-saṅkaṭe jāte, śānta-rasa-pratipādakenābhinava-guptenātmānam eva śāntasya sthāpitvena pratipādya paramparā-pālana-puraḥsaraṁ navamā śānto rasaḥ pratipāditāh—

tenātmaiva jñānānandādi-viśuddha-dharma-yogī parikalpita-viṣaya-bhoga-rahito’tra sthāyī | ... ata eva pṛthag asya gaṇanā na yuktā ... tena ekonapañcāśad bhāvā ity avyāhatam eva |[[48]](#footnote-49) iti |

yadi sthāyināṁ saṅkhyā’ṣṭau, tarhi rasānām api saiva saṅkhyā kathaṁ na svīkriyate ity api praśnam upapādya tenottaraṁ pradattam, yathā—“asyāpi kathaṁ pṛthag-gaṇaneti cet ? pṛthag āsvāda-yogād iti brūmahe”[[49]](#footnote-50) | iti |

evaṁ hi yathā bhāratīya-kāvya-paramparā śānta-rasa-samarthakair abhinava-gupta-prabhṛtibhiḥ kāvya-śāstribhir nirvāhitā khaṇḍitā vā, tathaiva bhakti-rasa-samarthakācāryair api sā paramparā pratipālyate | tasmād bhakte rasatva-svīkāreṇa bhakti-rasa-pratipādakair vā saṁskṛta-kāvya-śāstra-paramparā vihanyate iti kathanaṁ sarvadā nirmūlam | bhakti-rasa-saṁsthāpakācāryāḥ sarve paramparā-vādina evāsan | tair anye’pi darśana-kāvyādi-viṣayā yathā-śāstram eva pratipāditāḥ | avaśyam eva bhakti-rasa-pratipādakācāryāṇāṁ gauḍīya-vaiṣṇavānāṁ racanā-pravṛttiḥ para-pakṣa-khaṇḍanātmikā nāsti, api tu sva-pakṣa-maṇḍanātmikaiva vidyate |

vastutaḥ kāvya-śāstribhī raso vai saḥ ity ādi śruti-vākyaḥ kāvya-rasasya yā’khaṇḍatā’’nanda-mayatā saṁyojitā, sā rasāntareṣu sarvathā na saṅgacchate, pratyuta bhagavad-bhaktāv eva yujyate | kāvya-rasānām apekṣayā bhakter ghanatvam ānanda-mayatvaṁ ca mānyair dhvani-kārānanda-vardhanair api svīkṛtam |

śruti-pratipāditaṁ rasasyānanda-mayatvaṁ bhagavad-bhaktāv eva sarvaiḥ śāstrair vidvadbhiś ca svīkriyate | bhakti-rasa-samudra-samakṣaṁ kāvya-rasānām ānando gokhurāyate eva | sāmānya-kāvya-rasānām akhaṇḍatā-svīkāre’pi teṣāṁ svalpa-kāla-mātraṁ sthāyitvaṁ dhyāyeta | pariṇāme kāntā-sammitopadeśārhe prayojane’pi darśaka-pāṭhakānāṁ vṛttaya ūrdhva-gāminyo na bhavanti, pratyuta kvacid adho-vāsanānāṁ vikāso’pi sambhāvyate | ta eva kāvya-rasā bhakti-saṁvalanena sahārādhya-parameśvara-svarūpeṣu sītā-rāma-rādhā-kṛṣṇādiṣu viṣayālambanatāṁ gateṣu śraddhālūnāṁ sahṛdayānāṁ citta-vṛttīnāṁ (vāsanānāṁ) parimārjakā bhavanti | vastuto bhāratīya-rasa-paramparāyāḥ prayojanaṁ draṣṭṛ-śrotṛ-pāṭhaka-sahṛdayānāṁ vṛtti-cāñcalya-nirodha eva vartate | na punaḥ bhāratīyetara-paddhater iva kṣaṇika-manorañjana-mātram | kalāyāḥ prayojanaṁ kalā-mātram iti siddhāntaṁ tiraskṛtya bhāratīyaiḥ kalāyā jīvanopayogitvam api svīkṛtam | loke kāma-krodha-śoka-bhayādayo vṛttayo rajas-tamo-rūpābhyāṁ vikṣepa-malābhyāṁ yuktā vāsanā bhavanti | punaḥ kāvyādau tās tamo-rūpaṁ malaṁ rajo-rūpaṁ cāñcalyaṁ ca vihāya nirmalāḥ prakāśa-rūpā vā satyaḥ sthāyitvaṁ pratipadyante, sthāyinaś caite rasā iti saṁjñā labhante, evaṁ mānava-vṛttīnāṁ viśuddhī-karaṇam api kāvya-rasasyaikaḥ siddhāntaḥ | kāmādyā vṛttayo loke rajas-tamo-yuktāḥ kāvye ca sattva-yuktā bhavanti | itīdṛśas tasya siddhāntasyābhiprāyaḥ pratīyate | tad-vṛttīnāṁ viśuddhīkaraṇaṁ pūrṇatayā bhaktāv eva sampādyate, na kevalam ekaika-vṛttīnām, api tu vṛttīnām āśraya-bhūtasya cittasyāpi śodhanaṁ bhaktyaiva jāyate, yathā śrīmad-bhāgavate—

kathaṁ vinā romaharṣaṁ dravatā cetasā vinā |

vinānandāśru-kalayā śuddhyed bhaktyā vināśayaḥ || [bhāpuruṣārthu. 11.14.23]

kāvya-śāstre yo mukhya-rasaḥ śṛṅgāraḥ, tasya sthāyi-bhāvaḥ kāntā-viṣayiṇī ratiḥ pratipādyate | loka-śāstre kāma-vāsaneti nigadyate, arthāt yāvat kāma-vāsanā rajas-tamobhyāṁ yuktā bhavati, tāvat tasyā saṅkīrṇa-svārthamayatvaṁ na vihanyate | ataḥ sā laukikī saṅkīrṇā’ntarāya-yuktā ca bhavati | etādṛśyās tasyā rasatvaṁ kenāpi na svīkriyate | asmād eva hetoḥ kāvya-śāstre rasasyānukārya-gatatvaṁ siddhāntatayā na svīkriyate |

laukikatvāt pārimititvāl sāntarāyatayā tathā ||

anukāryasya ratyādes tad-bodho na raso bhavet || [sā.da. 3.19] iti |

paraṁ tu saiva kāma-vāsanā yadā rajas-tamo-rahitā sattvaikamayī satī svakīyatva-parakīyatva-saṁvalitāṁ saṅkīrṇatāṁ vihāya vyāpakatāṁ prāpnoti, tadā rasa-rāja iti saṁjñāṁ labhate | evam anyāsām api sarvāsāṁ rasatvam avagantavyam | astu |

vastutaḥ kāvya-śāstraṁ mānava-vṛttīnām udāttīkaraṇe rasatvaṁ svīkaroti, tad udāttīkaraṇam ātmanaḥ (paramātmanaḥ) sāhāyyena sampadyate | “nija-svarūpānandena saha gocarīkriyamāṇaḥ prāṅ-niviṣṭa-vāsanā-rūpo raty-ādir eva rasaḥ”[[50]](#footnote-51) iti | saṁskṛtakāvya-śāstre kāvya-raso brahmāsvāda-sahodaratvena svīkṛtaḥ | evaṁ rasasya sambandhaḥ kāvya-śāstribhir brahmaṇātmanā sahaiva yojitaḥ | yadi kāvya-śāstriṇāṁ rasa-viṣaye niṣpatti-prakriyāyā mūlādhāro bharata-muneḥ “vibhāvānubhāva-vyabhicāri-saṁyogād rasa-niṣpattiḥ” iti sūtraṁ tāvad āstām, rasa-tattvādhāras tu—raso vai saḥ ity-ādi-śrutir eva sambhāvyate | kāvya-rasasyāpi mūlādhāro’sau rasa-svarūpo bhagavān eva, tasyaiva kṛte—

vadanti tat tattva-vidas tattvaṁ yaj jñānam advayam |

brahmeti paramātmeti bhagavān iti śabdyate || [bhāpuruṣārthu. 1.2.11] ity ādy ucyate |

āstika-bhāratīyaiś cid-ātmano rasa-rūpatvam ekatānatayā svīkriyate, kāvya-śāstribhis tasya cid-ātmanaḥ samparkeṇa sthāyi-bhāvasyāpi kāvya-śāstre rasa-rūpatā pratipāditā | “itthaṁ cābhinava-gupta-mammaṭa-bhaṭṭādi-grantha-svārasyena bhagnāvaraṇā-cid-viśiṣṭo raty-ādiḥ sthāyī bhāvo rasa iti sthitam”[[51]](#footnote-52) ity evaṁ kāvya-rasa-vidhāyibhir ātmano rasatve sādhite sati avayavāvayavi-bhāvenāṁśāṁśi-bhāvena vā paramātma anaḥ parama-rasatvaṁ svataḥ siddhyati |

bhakti-rasāyana-kāreṇa viṣayālambana-rūpo bhagavān bhakta-jana-manasy āśrayālambana-rūpatām upagato rasa iti saṁjñāṁ labhate ity abhihitam—

bhagavān paramānanda-svarūpaḥ svayam eva hi |

mano-gatas tadākāro rasatām eti puṣkalam || [bha.ra. 1.10] iti |

yadyapi kāvya-śāstribhir bhaktācāryaiś ca viṣayālambanasya cetanatā svīkriyate, paraṁ tu vaiṣṇavānāṁ viṣayālambano yatra māyopādhi-rahitaḥ śuddha-caitanya-ghano bhagavān evāsti, tatra kāvya-śāstre māyā’’vṛtaṁ caitanyaṁ kāntādayaḥ santi āropita-caitanyā jaḍa-prakṛtir vā | kāvya-śāstrīya-rasasyāpi rasatvaṁ caitanya-viṣayatvenaiva jāyate, kāntādi-viṣayeṣv api māyāvṛta-caitanyatvaṁ vartate eva, tadaiva cit-sukhaṁ rajas-tamo-vihīnatvāt sattva-sthitau kṣaṇaṁ rasatvaṁ prāpnoti—

kāntādi-viṣaye’py asti kāraṇaṁ sukha-cid-dhanam |

kāryākāratayā’bhāne’py āvṛtaṁ māyayā svataḥ ||

sad-ajñātaṁ ca tad brahma meyaṁ kāntādi-mānataḥ |

māyā-vṛtti-tirobhāve vṛttyā sattva-sthayā kṣaṇam || [bha.ra. 1.11-12] iti |

paraṁ tu kāvya-rasīyāḥ kāntādyā vibhāvā śuddha-caitanya-rūpā na bhavanti, api tu jaḍa-miśrā eva | atas teṣāṁ pūrṇa-rasatvam ārthāt sadānanda-mayatvaṁ vā na bhavati—

atas tad eva bhāvatvaṁ manasi pratipadyate |

kiṁ ca nyūnāṁ ca rasatāṁ yāti jāḍya-vimiśraṇāt || [bha.ra. 1.13] iti |

bhāratīya-paramparāyāṁ caitanyasyaiva nityatā’’ānandamayatā ca suprasiddhā | tad-viparyaye jaḍasyānityatā-sukha-duḥkha-mayatā cāpi khyātā | śāstra-kārair ātmano’khaṇḍatā-svaprakāśatā-cinmayatā’’ānandamayatā-prabhṛtayo dharmāḥ pratipāditāḥ | kāvya-śāstribhiḥ punas ta eva paramātmā-guṇā rasasyāpi svīkṛtāḥ—

sattvodrekād akhaṇḍa-sva-prakāśānanda-cin-mayaḥ |

vedyāntara-sparśa-śūnyo brahmāsvāda-sahodaraḥ || [sā.da. 3.2]

paraṁ tu kāvya-rasasya na sarvathā caitanyā’’lambanatvaṁ sidhyati, api tv aṁśa-mātreṇaiva | tasmāt kāvya-rasasyāṁśatayaivākhaṇḍatā-svaprakāśatādayaḥ siddhyanti | uktaṁ hi paṇḍita-rājena—

sarvathaiva cāsyā viśiṣṭātmano viśeṣaṇaṁ viśeṣyaṁ vā cid-aṁśam ādāya, nityatvaṁ sva-prakāśatvaṁ ca siddham | raty-ādy-aṁśam ādāya tv anityatvam itara-bhāsyatvaṁ ca[[52]](#footnote-53) | iti |

evaṁ yadi viṣayālambane māyāvṛtaṁ kāntādi-caitanyaṁ jaḍa-gatam āropita-caitanyam āśraya-gatena caitanyāṁśena saṁyojya kāvya-śāstribhī rasa it svīkriyate, tarhi śuddha-sac-cid-ānanda-ghano yatra viṣayaḥ cetasi tat-pratibimba-hetunā sādhāraṇa-vṛttayo’pi tamo-rajaḥ-prabhṛti malaṁ vihāya caitanyena saha tad-rūpāḥ satyaḥ āśrayālambanatvaṁ prāpnuvanti, tatra bhagavad-bhaktau rasasyāsvīkaraṇaṁ kathaṁ saṅgacchate iti cintyam | yad-vṛttīnāṁ pārimityatvāl laukikatvāt sāntarāyatvāc ca nimna-gāmitvaṁ rasa-prakriyayonnamayituṁ sādhyate, tat sarvathā bhakti-rasa-prakriyayaiva sidhyati | ye’pi bhakte rasatvaṁ paramparā-virodha-bhayena na svīkurvanti teṣām api mataṁ samīcīnatāṁ nopagacchati | yad uddeśyātmako raso bharata-muninā nāṭya-śāstre prastāvito yat-svarūpakaś ca paravartibhiḥ kāvya-śāstribhiḥ svīkṛtaḥ sa sarva eva bhaktau sidhyati | bhāratīya-nāṭya-kāvya-śāstrasya vikasita-svarūpo bhakti-rasaḥ parama-sīmā svarūpo veti | paramparā-prāpta-devādi-viṣayāyā rates tu bhakti-rasācāryair api bhāvatvam eva svīkṛtya kāvya-śāstra-paramparā na khaṇḍitā, yathā—

ratir devādi-viṣayā vyabhicārī tathorjitaḥ |

bhāvaḥ prokto raso neti yad uktaṁ rasa-kovidaiḥ ||

devāntareṣu jīvatvāt parānanda-prakāśanāt |

tad yojyaṁ paramānanda-rūpe na paramātmani || [bha.ra. 2.74-75] iti |

rasasya sarvvam antataḥ kāvya-śāstribhir apy ānanda eva svīkriyate tasyānandasyaika-mātra-nilayaḥ paramātmeti viṣaye’pi kāvya-śāstriṇāṁ na vipratipattiḥ | tac-chrutyā pramāṇyate—

anyo’ntara ātmānanda-mayaḥ | tenaiṣa pūrṇaḥ | sa vā eṣa puruṣa-vidha eva | tasya puruṣa-vidhatām | anvayaṁ puruṣa-vidhaḥ | tasya priyam eva śiraḥ | modo dakṣiṇaḥ pakṣaḥ | pramoda uttaraḥ pakṣaḥ | ānanda ātmā | brahma pucchaṁ pratiṣṭhā | [tai.u. 2.5]

iti śruti-vacanāni prakāśayanti |

#### kāvya-śāstriṇāṁ mūla-dṛṣṭiḥ, bhakti-rasatve teṣāṁ virodhaś ca—

ānandasyopalabdhir eva sarveṣāṁ lakṣyaṁ bhavati, paraṁ tu ānandasyāpy eka-rūpatā nāsti | viṣayānandādyā brahmānandāntā aneke tad-upādhayo bhavanti | śabda-sparśādi-laukika-viṣayaiḥ ko’py ānandī anubhūyate sa ānando nirantarāyaḥ śāśvataś ca nāsti, arthāt śāśvata-para-nirvṛti-nāmnā na vyapadiśyate, pratyuta manīṣi-janās tasānandasyādhanatā-kṣaṇikatādikaṁ dṛṣṭvā tam ānandābhāsaṁ pracakṣate | ato bhinnaḥ śāśvata-paramānando brahmānandātmānanda-bhagavad-ānandādi-nāmabhir vyapadiśyate | tat-kṛte niṣkāma-karma-yogaḥ, bhakti-yoga upāsanā, jñāna-yogaḥ aṣṭāṅga-yogādayaś ca sādhana-samudāyāḥ śāstra-kārair nirdiṣṭāḥ | paraṁ tu tāni sādhanāni paraṁ kṛcchrāṇi bahu-kālāntare janmāntareṣu vā phala-pradāni bhavanti |

bharata-muninā nāṭya-śāstra abhinaya-darśanaja ānando rasa iti nāmnā pratipāditaḥ | bharata-muni-pratipādito nāṭya-raso mānavānāṁ kṛte mano-rañjana-mātram asti | tena svarūpa-vyākhyāne’pi sa harṣādi-prāpti-sādhanatvena pratipāditaḥ | tena rasaḥ kvāpi brahmānandenātmānandena vā na tulitaḥ | tat-paravarti-kāle ānanda-vardhanāvadhi kenāpi rasasya brahmātmanā sambandho na darśitaḥ | yadyapi viṣayānandāt kāvya-(nāṭya-)rasa-vailakṣaṇyaṁ bharatenāpi svīkṛtam āsīt | kāvya-rasasya brahmānandena tulanābhinava-bhāratyām evādau dṛśyate | kāvya-raso brahmānanda-sama-kakṣa ity udbhāvanābhinava-guptasya bhaṭṭa-nāyakasya vāsīt | brahmānandasyātmānandasya para-nirvṛtitākhaṇḍatānirvacanīyatādayo dharmā api kāvya-rase āropitāḥ | yadyapy abhinavādibhiḥ kāvya-rasasya brahmānandatva-pratipādanārthaṁ nityatā sādhitā tathāpi kāvya-rasasya vibhāvādy-avadhitaiva siddhyati | vastutaḥ sāhityācāryāṇāṁ dṛṣṭau kāvya-rasaḥ pariṇāme śāśvatatāṁ vihāya kṣaṇikānande paryavasyati | sadyaḥ (kṣaṇika)-para-nirvṛtir eva tasya lakṣyam | brahmānandasya ca śāśvata-para-nirvṛtiḥ svarūpam | abhinava-guptena sarvaiḥ kāvya-śāstribhiś ca kāvya-raso brahmānandena sadṛśaḥ, tasya sahodaro vety ādi-śabdais tataḥ kiñcid avara eva svīkṛtaḥ, na tad-abhinnaḥ | yataḥ-prabhṛti kāvya-rasa ātmānandena paramātmānandena vā tulitaḥ | tataḥ prabhaty eva bhakter api kāvya-śāstrīya-dṛṣṭyā rasatvaṁ saṅgacchate na veti praśnaḥ samāyāti kāvya-śāstre’pi bhakti-racanānāṁ prāpteḥ | praśno’yam abhinava-guptasya samakṣam apy āgataḥ, paraṁ tu .sarvācāryāṇāṁ dṛṣṭir bhakty-upari pūrṇatayā nābhūt | kāvya-rasasya pariṇatiḥ sadyaḥ kṣaṇikānanda-prāptiḥ, bhakteś ca śāśvatānanda-prāptiḥ | yadyapi bhaktāv api sadya-ānanda-prāpti-lakṣaṇaṁ ghaṭate, tat-tad-aṁśatvenaiva bhakter mukhya-prayojanaṁ tu bhagavat-prāptir evāsti | abhinava-guptena bhakteḥ svatantra-puruṣārtha-rāhityaṁ pratipādya tasyā rasatvāyogyatāṁ brahma-jñāna-sādhana-svarūpatā ca svīkṛtya śānta-rase tasyā antar-bhāvo vihitaḥ |

vibhāvādi-dṛṣṭyā bhakti-rase parīkṣyamāṇe sidhyati yad bhakti-rasasyālambanau loka-vāsanābhyaḥ sarvathā dūrībhūtaḥ śrī-bhagavān bhavati, śrī-bhagavāṁś ca śāstra-purāṇādiṣu “nivṛtta-tarṣair upagīyamānāt” ity ādinā mukta-mumukṣu-saṁsāri-rūpāṇāṁ trayāṇām api bhāvukānām upāsanīyo’bhihitaḥ | idam eva kāraṇaṁ yat pūrva-kāvya-śāstra-vidhāyibhir bhakti-rasaḥ svātantryeṇa na svīkṛtaḥ, api tu śānta-rase’ntarbhāvitaḥ | dhvanyāloka-kārānanda-vardhanācāryeṇa “bhagavān vāsudevaś ca kīrtyate’tra sanātanaḥ” [ma.bhā. 1.1.93] ity ādareṇa mahābhāratasya śānta-rasa-pradhānatvaṁ pratipāditam |

anena hy ayam artho vyaṅgyatvena vivakṣito yad atra mahābhārate pāṇḍavādi-caritaṁ yat kīrtyate, tat sarvam avasāna-virasam avidyā-prapañca-rūpaṁ ca, paramārtha-satya-svarūpas tu bhagavān vāsudevo’tra kīrtyate | tasmāt tasminn eva parameśvare bhagavati bhavata bhāvita-cetaso, mā bhūt vibhūtiṣu niḥsārāsu rāgiṇo guṇeṣu vā naya-vinaya-parākramādiṣv amīṣu kevaleṣu keṣucit sarvātmanā pratiniviṣṭa-dhiyaḥ |[[53]](#footnote-54)

ity upadeśa-viśeṣe pariṇatiś ca tatra hetutayopanyastā | vastuto bhakti-rasa-vādināṁ kṛte upary-uktaṁ vacanaṁ bhakte rasatva-poṣakaṁ bhavati |

sāmānya-kāvya-jñānāṁ kṛte yathā tathā svīkṛte’pi bhakti-rase tatra dāsyaṁ svābhāvikaṁ bhavet | prīti-vātsalye api na tathā viruddhyetām | paraṁ tv atyanta-pravṛtti-paraḥ śṛṅgāra-raso bhaktau na yujyate iti | pūjyeṣu śraddhā-samanvitā ratir bhaktir iti kathyate | tādṛśeṣu ca pūjyeṣu viṣayāśraya-rūpām ālambana-vibhāvatāṁ parikalpya nibadhyamānaṁ śṛṅgāra-varṇanam anucitam eva pratibhāti | anayaiva dṛṣṭyā paṇḍita-rāja-jagannāthena jayadeva-viracitā gīta-govindādi-prabandha-granthā anaucityenānanukaraṇīyā bhavantīti pratipāditam—

jayadevādiṣu gīta-govindādi-prabandheṣu sakala-sahṛdaya-sammato’yaṁ samayo madonmatta-mataṅgajair iva bhinna iti na tan-nidarśanenedānīntanena tathā varṇayituṁ sāmpratam ||[[54]](#footnote-55) iti |

bhakte rasatvam upapādayadbhir vaiṣṇavācāryair aṇu-mahac-caitanya-bodha-prayuktaḥ jīveśvarayor anurāgaḥ śānta-bhakti-rasa-nāmnā sva-svāmin-bhāvānusandhānām anukūlo dāsya-bhakti-rasaḥ, samāna-sukha-duḥkhatvādi-lakṣaṇa-sakhi-bhāva-prayuktaḥ sakhya-bhakti-rasaḥ, ātmani nanda-yaśodādeḥ paramātmani ca bāla-kṛṣṇādeḥ svarūpa-samāveśena vatsala-bhakti-rasaḥ, svasmin gopī-bhāva-vimarśa-sahakṛtaḥ paramātmani naṭa-nāgaratva-rūpāropa-nimittako mādhurya-bhakti-raso madhuro vā bhakti-rasaḥ pratipādyate | eṣu ca bhakti-rasa-vādināṁ matena madhura eva sarvotkṛṣṭo bhedaḥ | kāvya-śāstra-dṛṣṭyā madhura-rasasya paramparā-gata ādhāraḥ śṛṅgāra-rasa evāsti | laukika-śṛṅgāra-rasasyevāsyāpi nāyaka-nāyikā-bhedāh, nāyaka-nāyikānāṁ sahāyakās teṣāṁ punar bhedāḥ, sambhoga-vipralambhādayo rasa-bhedāś ca pratipādyante | paraṁ tu yatra laukika-śṛṅgāra-rase nāyaka-nāyikayoḥ kāma-vāsanātmaka-ratiḥ sthāyitvena varṇyate, madhura-bhakti-rase punaḥ śrī-kṛṣṇasya tat-preyasīnāṁ ca kāma-gandha-śūnyā viśuddhā ratiḥ sthāyitvena pratipāditā | bhaktānāṁ kṛte vastuto’tra laukika-kāma-vāsanā-gandho’pi na pratibhāti, paraṁ tu laukika-janeṣūbhayor bhedāvagamo na sulabhaḥ | adyāvadhi praśno’yaṁ vivādāspado yaj jayadevādibhiḥ saṁskṛte hindyāṁ sūradāsādibhiś ca varṇitā śrī-kṛṣṇa-sambandhi-śṛṅgāra-līlā bhakti-rasaḥ śṛṅgāra-raso veti ? rūpa-gosvāminā madhura-raso bhakti-rasa-rāṭtve’pi svīkṛtya bhakti-rasāmṛta-sindhau daśa-kārikāsv eva nirūpitaḥ. tathātra nivṛttāvanupayogitvaṁ durūhatvaṁ rahasyatvaṁ ceti hetu-trayaṁ kathitaṁ—

nivṛttānupayogitvād durūhatvād ayaṁ rasaḥ |

rahasyatvāc ca saṁkṣipya vitatāṇgo vilikhyate || [bha.ra.si. 3.5.2] iti |

adyatve bhakte rasatva-virodhe kecid imām upapattim upanyasyanti yad bhagavad-viṣayā ratir mūla-bhāvanā nāsti, tasmāt tasyā sthāyitvaṁ na sambhāvyate | iti | paraṁ tu paryālocanena pratīyate yad yathā kasyāpi | vikṛtākāra-ceṣṭādyaiḥ hāsasya mano-viparītācaraṇādyaiś ca krodhādīnāṁ bhāvānām udbhavo jāyate, tathaiva jagato viśālatva-vividhatva-pariṇamanādi-darśanena tat-kartuḥ smaraṇena viṣamāsu paristhitiṣu ca tasya sāhāyyāpekṣaṇena mānava-hṛdaye sahajatayaiva taṁ prati praṇayaḥ prādurbhavati | punas tasya dayā-dākṣiṇyādi-guṇa-śravaṇena ca sapraṇayātmakā śraddhā ratir vā vikāśam upagacchati | ato bhagavad-viṣayā ratir apy ekā mānava-jīvanasya mūla-bhāvanāsty eva | bhagavad-bhakti-kāvyānāṁ śravaṇa-paṭhana-darśaneṣu ca tasyā sthāyitvam apy anubhūyate | athavā ratir evaikā mānavasya mūla-bhāvanāstu sā ca kāntā-viṣayiṇī, putra-viṣayiṇī, bhagavad-viṣayiṇī vā bhavet | na kevalaṁ kāntā-viṣayiṇy eva, na ca sarvatra tasyā rateḥ śṛṅgāratvam evāstām | ato yatra rateḥ pūrṇotkaṭatā dṛśyeta, tatra rasatva-svīkāre kā hāniḥ ? punar yatra yāvat-kāle yad-viṣayikā prabhūta-kāvya-racanā nāsti tad-avadhi yadi tasyā bhinna-rasatvaṁ na pratipāditaṁ tat kṣamyam eva syāt, paraṁ tu kāvya-racanā-dṛṣṭyāpi tasyā bāhulya-darśanena kathaṁ na pratyāyyate | lakṣyānusāreṇaiva lakṣaṇāni kalpayante | ekaiva ratir bhagavatā saha sambaddhā satī sthāyi-bhāvatvena pariṇamati sā ca vibhāvādi-samparkeṇa bhagavad-bhakti-rasa iti svīkriyate | bhagavad-bhakti-rasa-svīkāre deva-guru-muni-nṛpādīnāṁ rateḥ sthāyitvaṁ prasajyed iti na śaṅkyam | bhakti-rasācāryaiḥ pūrvakāvya-śāstrīya-paramparānusāreṇa tasyā bhāvatvasyaiva svīkārāt |[[55]](#footnote-56)

ādhunika-mano-vijñāne ye svīkṛtā mano-bhāvās teṣu bhakti-nāmnā ko’pi svatantro mano-bhāvo nāstīti, tatra vicāryate | bhayāt palāyanam, yuddham apakarṣaṇam, mātṛ-bhāvanā, jijñāsā, ātma-pratiṣṭhā, adhīnatodāsīnatā, kāmaḥ, sāmājikatā, bhakṣyānveṣaṇam, parigraho, nirmāṇam, hāsyaṁ ceti caturdaśa sahaja-pravṛttayo mānava-hṛdaye bhavantīty ādhunika-mano-vijñānasya nirṇayaḥ | āsāṁ sahaja-pravṛttīnāṁ sambandhena ye mano-bhāvāḥ kathyante, yathā kramaśo—bhayam, krodho, ghṛṇā, vātsalyautsukyam, garvo, dāsatvam, dainyam, ratir ekākitā, kṣudhādhikāra-bhāvanā, sṛjanotsāho, hāsaś ceti | eṣu śuddha-manobhāveṣu rateḥ śṛṅgāra-raso, hāsasya hāsya-rasaḥ, krodhasya raudra-rasaḥ, sṛjanotsāhasya vīra-raso, bhayasya bhayānaka-raso, ghṛṇāyā bībhatsa-rasaḥ, autsukyasyādbhuta-rasaś ceti rasāḥ svīkriyante | paraṁ tu yasya kṛte kāvya-śāstribhir bhīṣaṇa-saṅgharṣeṇa rasānāṁ nava saṅkhyā pratipāditā, tasya śānta-rasasyāpi sāmpratika-mano-vijñāne sahaja-pravṛtty-abhāvāt sthānaṁ nāsti | nāstu vivādāspadasya śānta-rasasya sthānam, paraṁ tu, “eko rasaḥ karuṇa eva” iti prasiddhim upagatasya, sarva-sammatasya ca karuṇasyāpi śoka-rūpiṇī mano-vijñāne sahaja-pravṛttir na svīkriyate | evam ādhunika-mano-vijñānena tu karuṇa-rasasyāpi sattāpasāryate | tathā pūrvācāryair upekṣito’pi vatsala-rasa ādhunika-mano-vijñānena poṣyate | bhakte rasatve tu dainyaṁ dāsatvaṁ ca mano-bhāva-dvayam upalabhyate | ābhyāṁ saṁmilitābhyām ekena vā sthāyitvaṁ sambhāvya bhakti-rasaḥ saṁsthāpayituṁ śakyate | tasmād ye ādhunika-mano-vijñānādhāreṇa bhakte rasatvatvaṁ nirasyanti, teṣāṁ matam api samīcīnatāṁ nopayāti | vastuto mānavaḥ (jīva-mātraṁ) sac-cid-ānandasyāṁśatvāt svasya sattāṁ (sthāyitvaṁ) jñānam ānandaṁ ca yathā vāñchati tathāṁśatvāt svasmin dainyaṁ dāsatvaṁ cānubhavati | svasmād utkṛṣṭaṁ kiñcana śraddhāspadaṁ viśvasanīyaṁ tattvaṁ cāpi svīkaroti | bhagavata ālambanatām eva prāpyāyaṁ manobhāvo rasatām adhigacchati, nānyasya | yato bhagavato rasatvaṁ paramānandatvaṁ ca śāstrādi-sammataṁ nānyasya | anyasya viṣaye tu yadi raso vibhāvādibhir udbuddho’pi jāyat, tarhi bhāva-koṭi-paryantam udgacchati | uktaṁ hi madhusūdana-sarasvatī-pādaiḥ—

ratir devādi-viṣayā vyabhicārī tathāñjitaḥ |

bhāvaḥ proktas tad-ābhāsā hy anaucitya-pravartitāḥ ||

devāntareṣu jīvatvāt parānanda-prakāśanāt |

tad yojyaṁ paramānanda-rūpe na paramātmani ||

arthāt sac-cid-ānanda-kandasya bhagavato vyatirikta-deva-guru-muni-sampradāya-pravartakādi-viṣayiṇī yā ratiḥ (śraddhā), tathā harṣādayo mano-bhāvā vibhāvādibhiḥ puṣṭāh santo bhāvatvenaiva khyāpyante na rasatve | neti, paraṁ tu sac-cid-ānanda-kande bhagavati rasatvatvaṁ kenāpi bhāratīya-kāvya-śāstriṇo’svīkartuṁ na śakyate, yatas tato bhagavata ānanda-rūpatvād eva teṣām api kāvya-rasasya siddhiḥ sambhavati | atha tasyaiva bhagavato bhakte rasatve svīkāre te saṅkucanti iti mahad āścaryam |

bhakti-rasācāryair bhaktis tridhā sādhana-rūpā, bhāva-rūpā, prema-rūpā ceti vargī-kṛtā | tatra sādhana-rūpā rasa-rūpe na pariṇamati, prema-rūpāpi kāvya-nāṭye nāpekṣyate, tasyāḥ kāvya-nāṭyayor antareṇāpi bhakta-hṛdaye nirantaraṁ bhakti-rasābhivyakti-hetutvāt | premī bhakto hi tad-ākāra-citto bhavati, arthāt tasya sthāyī bhagavat-prema nirantaram udbuddhaṁ sad-rasa-rūpatām eva prāptaṁ bhavati | bhāva-rūpā tu bhaktiḥ (bhagavad-ratiḥ) kāvya-śāstra-dṛṣṭyā vibhāvādibhir abhivyaktā satī rasa-rūpatayā pariṇamatīti bhakti-rasācāryāṇām abhimatam | vastutaḥ kāvya-śāstriṇāṁ dṛṣṭau bhakteḥ samagraṁ svarūpam āsīt, tasmād evābhinava-guptena śraddhayā saha bhaktir api bhāvatvena svīkṛtā | athavā bhaktir dharma-śāstra-viṣayā yajña-jñānādi-kriyā-jñāna-yogādir iva mokṣa-sādhanam asti na madhyāvasthāṁ prāptaḥ ko’pi manobhāva iti matvaiva tais tasyā rasa-rūpatā na nidhyātā | bhakti-bhedānāṁ vargī-karaṇe bhakti-rasācāryair api yā bhāva-rūpeti nāmnā vyapadiṣṭā, sā tāvat kāvye’pi bhāva-rūpaiva syāt, na rasa-rūpeti matvāpi kaiścit devādi-viṣayā ratir bhāva ity etat-prācīnānāṁ matam anumoditam | vastutas tu bhāva-rūpāyā apy asyāḥ vibhāvānubhāva-vyabhicāri-saṁyogād abhivyakto rasa-rūpatopalambhe nāsti kim api bādhakam | iti spaṣṭam eva ||

#### bhakti-rasa-sthāpanasya tātkālikyāvaśyakatā

saṁskṛta-kāvya-śāstre bhakti-rasa-siddhāntasya sthāpanāyāḥ śreya eka-mātraṁ gauḍīya-vaiṣṇava-sampradāyasyāsti | yadyapi pūrva-kāle’pi katipayair bhakta-vidvadbhir bhakte rasatvam uṭṭaṅkitam, paraṁ tu na kenāpi kāvya-śāstra-paramparā-vādinā tasya samarthanaṁ kṛtam | nāpi cāsya kṛte kāvya-śāstrīya-praṇālyā kācit svatantrā kṛtir viracitā | śaṅkara-paramparānugāmy advaita-vādī madhusūdana-sarasvatī bhakti-rasa-vādy ācāryo’bhūt yena bhavate rasatva-pratipādanārthaṁ bhakti-rasāyaṇam iti nāmā lakṣaṇa-grantho viracitaḥ | prāyo viduṣāṁ mate rūpa-gosvāminaḥ pūrva-vartī svīkriyate, paraṁ tu mānyateyaṁ na sidhyati | rūpa-gosvāmino bhakti-rasāmṛta-sindhor ujjvala-nīlamaṇeś ca nirmāṇaṁ madhusūdanasya bhakti-rasāyanāt pūrvam eva tiṣṭhati | vastuto gauḍīya-vaiṣṇava-sampradāyasya rūpa-gosvāmii-prabhṛtibhir vidvadbhir bhakter āloke kāvya-śāstrīya-rasasya vyākhyā kṛtā | athavā kāvya-śāstrīya-rasa-siddhāntādhāre kṛṣṇa-bhaktir vyākhyātā | gauḍīya-vaiṣṇava-sampradāyasya pūrvaṁ vopadeva-lakṣmīdhara-prabhṛtibhir muktāphala-bhagavan-nāma-kaumudī-prabhṛtiṣu racanāsv eka-deśe bhakte rasatvaṁ pratipāditaṁ dṛśyate, tathā kāvya-śāstre abhinava-guptāt paraṁ tat-paramparā-vādibhir bhakte rasatva-khaṇḍanam eva kṛtam | vastutaḥ kāvya-śāstrasyācārya-gaṇo nāstiko nāsīt | kecid ācāryās tu bhaktā api āsann iti tasdīyābhir anyābhī racanābhir avagamyate | ānanda-vardhanena kāvya-rasānandād bhakter ācārya-vaiśiṣṭyaṁ varṇitam |[[56]](#footnote-57) bhakte rasatvasyādy-avarodhy abhinava-guptaḥ śiva-bhakta āsīt | anena viracitaṁ krama-stotram atra pramāṇam | paraṁ tv eṣāṁ kāvya-śāstriṇāṁ dṛṣṭau kṣetra-pārthakyam āsīt, bhaktir dharmasya viṣayaḥ, rasaś ca kāvyasya |

ekataḥ kāvya-śāstrīya-paramparāntargatatayā rasasya vyākhyā api dārśanika-pṛṣṭha-bhūmau kriyante sma | nāṭya-śāstrasya rasa-viṣayakasya “vibhāvānubhāva-vyabhicāri-saṁyogād rasa-niṣpattiḥ” iti prasiddha-sūtrasya catasraḥ prasiddhā vyākhyā api vihitāḥ | anyato vidvadbhir bhaktācāryaiḥ prasthāna-trayasyopari viśiṣṭādvaita-dvaitādvaita-kevalādvaita-śuddhādvaitākhyair dārśanika-siddhāntair bhaktināṁr vyākhyā kṛtā | evam ekato dārśanika-dṛṣṭyā bhaktir viśālatāṁ prauḍhatāṁ ca samprāptā | anyato bhakta-kavibhiḥ kāvya-madhye vividhā bhagavac-caritātmikā bhakti-racanā viracitāḥ | purāṇeṣu bhakte rasatva-bījaṁ prāpyate sma | śrīmad-bhāgavataṁ yad siddhānta-dṛṣṭyā bhakteḥ pradhāna-śāstram, tatrāpi bhagavataḥ śrī-kṛṣṇasya vibhinna-rasātmikā līlā upalabhyate |

saṁskṛta-kāvya-śāstre rasasya svarūpa-niṣpatty-ādi-jāṭilyasya spaṣṭīkaraṇārthaṁ darśanāśrayaḥ prayujyate sma | kevalaṁ bharata-sūtra-vyākhyāne utpatty-anumiti-bhukty-abhivyakti-prabhṛtayo vibhinnā vādā dārśanika-pṛṣṭha-bhūmau nirūpitāḥ | tathā hi—

* rasa-sūtrasya prathama-vyākhyātrā bhaṭṭa-lollaṭena pūrva-mīmāṁsā-darśanam āśritya saṁyoga-śabde janya-janaka-gamya-gamaka-pauṣya-poṣaka-bhāva-sambandhāḥ, tathā niṣpatti-śabde cotpattiḥ pratīti puṣṭir iti vyākhyā kṛtā |
* śaṅkuka-nāmnā dvitīyenāpi nyāya-śāstram avalambya bharata-sūtraṁ vyākhyātam | nyāya-śāstre hi pramāṇaṁ pratipādyate | pramāṇa-bhedeṣv anumāna-pramāṇaṁ tatra liṅga-jñānena liṅgi-jñānaṁ bhavatīti sādhyate | anumāpakaḥ (sādhakaḥ) anumeyaḥ (sādhyaḥ) anumitiḥ (hetuḥ) pakṣa-sapakṣa-vipakṣānvaya-vyatireka-hetvābhāsādayas tasya pāribhāṣikā avayavāḥ | tenānumāna-praṇālyaivānumāpyānumāpaka-sambandhārthakaḥ saṁyogo’numity-arthakā niṣpattir iti prakṛtitam |
* bhaṭṭa-nāyakena sāṅkhya-śāstrīye bhoga-bhāvane sūtre’smin vyāpāratvena prakalpite, tathā tadīya-saraṇyā kāvya-rasānando rajas-tamas-tirodhāne caitanya-darśanena bhujyate ity ātma-sambandhena yojitaḥ |
* abhinava-guptena tu sarveṣāṁ mataṁ nirasya śivādvaita-(pratyabhijñā-)darśanena rasasyopary abhivyakti-siddhāntaḥ sthāpitaḥ | bharata-muner nāṭya-raso yad astu tad astu, parantu paravarti-paramparāyāṁ rasa ātmābhivyaktir evāstīti kāvya-śāstre niścita-siddhāntaḥ svīkṛtaḥ | darśana-siddhāntenātmaika eva sa copādhi-bhedena jīvātmā paramātmā ceti | māyāyāḥ (avidyāyāḥ) upādhitvāj jīva-saṁjñaka ātmā tirodhīyate, arthā tasyātmanaḥ prakāśo’vidyā-janita-rajas-tamobhyām āvriyate | paramātmā sadā sva-prakāśyaḥ sarva-prakāśakaś ceti |

sāṅkhya-mate abhivyakti-vāde ca prati-śarīra-sthasya jīvātmanas tamo-rajo-rūpāvaraṇa-bhaṅge jāte ātma-prakāśa ānando vopalabhyate, sa eva rasa iti | paraṁ tu kāvya-rase vibhāvādy-avadhi rajas-tamasos tirodhānād ātmanaḥ prakāśas tūpalabhyate | paraṁ tu sattva-guṇas tadāpy āvaraṇatvena tiṣṭhati, tasminn uparate śuddhātmānandopalabdhir jāyate | tasmāt sarvair api kāvya-kovidaiḥ pratipāditaḥ kāvya-rasa ātmānanda iva brahmāsvāda-sahodarādi-śabdair brahmāsvādād avara eveti kāvya-paramparā darśana-praṇālyā dṛḍha-mūlatāṁ prāptā |

ekataḥ kāvya-śāstribhir dārśanika-saraṇyā raso vyākhyāyate sma | anyato dhārmika-kṣetre bhakti-siddhāntato’pi dārśanika-viṣayo jātaḥ | ācārya-śaṅkareṇa sva-dārśanika-pratibhayā vaidika-dharmasya punaḥ pratiṣṭhā kṛtā, tasya dārśanika-viṣaye brahma-sūtram upaniṣado gītā ceti granthānāṁ bhāṣyāṇi viracitāni | te granthāḥ prasthāna-trayī-nāmnā prasiddhiṁ prāptāḥ | veda-dharma-kṣetre sva-siddhānta-sthāpanārthaṁ prasthāna-trayy upari bhāṣya-racanāvaśyakīyā jātā | vaiṣṇavācāryaiḥ prasthāna-trayy-ādhāre bhakter vyākhyā vihitā | ekādaśa-śatābdyāṁ dakṣiṇa-bhārate rāmānujācāryeṇa prapatti-(bhakti)-prasthāpanārthaṁ prasthāna-trayy-ādhāre viśiṣṭādvaita-nāmā dārśanika-siddhāntaḥ sthāpitaḥ | vastuto bhaktiḥ kāpi nūtanodbhāvanā nāsīt, vaidika-saṁhitāsv api prapatter bhakteś ca bahuśa udāharaṇāni prāpyante | pāñcarātrādi-saṁhitāsu bhakteḥ prapatteś caiva sumahattvaṁ vyākhyānaṁ dṛśyate | āhirbudhnya-saṁhitāyāṁ ṣaḍ-vidhā-śaraṇāgatir ullikhitā | vālmīki-rāmāyaṇe ca—

sakṛd eva prapanno yas tavāsmīti ca yācate |

abhayaṁ satataṁ tasmai dadāmy etad vrataṁ mama || iti |

prasthāna-trayyām api—“yam evaiṣa vṛṇute tena labhyaḥ” ity-ādi-vacanebhyo bhagavad-anugraha upalabhyate śrīmad-bhagavad-gītā tu prapatti-paro bhakti-grantha eva | purāṇeṣv api bahuśo bhakter ākhyānāni santi, tathā nārada-śāṇḍilya-sūtrābhyāṁ śrīmad-bhāgavatena caika-mātraṁ bhaktir eva pratipāditā | etebhyo granthebhyo’py adhikaṁ rāmānujācāryasya bhaktau preraṇā-pradā ālavāra-santā āsan, yaiḥ svīya-sādhanācaraṇa-pracāraṇaiś ca dakṣiṇa-bhārate bhakti-mandākinī pravāhitā | rāmānujasya parama-guruṇā yāmunācāryeṇa alambandāra-stotre śaraṇāgatiḥ sundara-prakāreṇa pradarśitā | astu |

rāmānujācāryād bhakter vyākhyānaṁ darśana-paddhatyā pracalitam | rāmānujānantaraṁ śatābdi-madhye eva madhvācāryeṇa prasthāna-trayīm ālambya dvaita-nāmnā bhakter dārśanikaḥ siddhāntaḥ sthāpitaḥ | tadaiva nimbārkācāryeṇa bhakter dvaitādvaita-sampradāyas tathaivāvirbhāvitaḥ | yasya ṣoḍaśa-śatābdyāṁ ballavācāryeṇa punar uddhāraḥ kṛtaḥ, sa viṣṇu-svāminaḥ śuddhādvaita-sampradāyas tat-kāla eva pravartitaḥ | iti viṣṇu-bhaktyā vedānta-matānusāreṇa catvāraḥ sampradāyā vibhinna-dārśanika-pṛṣṭha-bhūmau saṁsthāpitā |

pañcadaśa-śatābdīnāṁ bhāratasya pratyekaṁ bhū-bhāge bhaktānām āvirbhāvo jātaḥ | taiḥ svīyaiḥ sādhanācaraṇopadeśair bhakteḥ sandeśaḥ pratinagara-grāma-gṛha-vyakti-pracāritaḥ | bhakta-kavibhiḥ pratyekaṁ bhāṣāyāṁ bhakti-kāvyāni tadā viracitāni | vidvad-bhaktaiś ca bhakti-granthe śrī-bhāgavate gītāyāṁ ca vyākhyā api vihitāḥ | evaṁ bhakteḥ sarva-sādhāraṇyaṁ sañjātam |

bhagavad-bhaktir eva śāśvata-sukhasya jananīti siddhāntaḥ prāyaḥ sarveṣāṁ hṛdayaṅgamo jātaḥ | paramātmaiva sac-cid-ānanda-rasa-svarūpaḥ, tat-prāptiṁ vinānanda-prāptir nāsti iti bhakti-vādināṁ rasa-vādināṁ ca sarva-sammataḥ siddhāntaḥ | rasa-vādināṁ matenāpy ātmopalabdhir eva parānandaḥ | tathātmaiva rasaḥ, sa ca vibhāvādibhiḥ kāvya-mārge sadyaḥ upalabhyate | bhaktānāṁ mate’pi paramātma-prāptiḥ parānanda-prāptiḥ sā ca bhaktyaiva sulabhā |

evaṁ bhakti-vādināṁ rasa-vādināṁ cānanda-svarūpa ātmaiva lakṣyam āsīt, parantūbhayor na kevalaṁ mārge pratyuta sādhane’py antaraṁ vartate | kāvya-mārge yaḥ (rasaḥ) ānandaḥ sa, arthāt sadyaḥ para-nirvṛti-rūpaḥ | kāvye hi kāvya-śāstriṇo laukika-vibhāvādibhir yāvat śarīra-sthātmanaḥ prakāśaṁ labhante tāvad eva citta-vṛttiṣu rasānubhūtiṁ svīkurvanti | arthād ātma-prakāśita-raty-ādayo mano-bhāvā rasāḥ | yadyapi kāvya-śāstriṇaḥ sarvathātmani rasatvam ānandatvaṁ vā svīkurvanti, paraṁ tu sāmānya-mano-vṛttiṣu laukika-vibhāvādi-sādhanair jīvātmanaḥ svalpānandam upalabhya lokottaro’yam ānando’yam eva rasa iti khyāpayanti | so’yaṁ rasaḥ svalpa-kālikaḥ brahmānandād avara iti tu te’pi svīkurvanti | paraṁ tu sadyaḥ para-nirvṛtir-prāptiḥ kāvye viśiṣyata eva | yadyapi sarveṣāṁ darśanānām api paryavasānaṁ śāśvatānanda-prāptau bhavati | āstika-darśanaiḥ sātmany eva pratipāditā sā prāptiḥ karmaṇopāsanayā jñānena vā syāt | bhaktācāryair vedānta-darśaneṣv api sva-vyākhyābhiḥsā śāśvatānanda-prāptir bhaktyaiva sulabhety udghoṣitam | arthād anyāni karma-jñāna-yogādi-sādhanāni kaṭhināni teṣāṁ madhye bahavaḥ pratyūhā bhavanti | paraṁ tu bhakti-sādhanaṁ tu saralaṁ nirvighnaṁ ceti | ātma-prāptaye saralā upāyā bhagavataiva nirdiṣṭāḥ | tair upāyaiḥ kvacid api patanāśaṅkā nāsti—

ye vai bhagavatā proktā upāyā hy ātma-labdhaye |

añjaḥ puṁsām aviduṣāṁ viddhi bhāgavatān hi tān ||

yān āsthāya naro rājan na pramādyeta karhicit |

dhāvan nimīlya vā netre na skhalen na pated iha || [bhāpuruṣārthu. 11.2.35] iti |

teṣu bhāgavatopāyeṣu śrī-bhagavato manoharāṇāṁ janma-karmādi-līlānāṁ śravaṇaṁ paṭhanaṁ nisaṅkocatayā gānaṁ ca viśiṣyate | tair bhagavad-guṇa-śravaṇādibhir bhagavaty anurāgo jāyate, tena cittaṁ dravībhavati | tadā bhakty-ānandātireke loka-bāhyaḥ san, kadācid dhasati, roditi, rauti tathonmattavan nṛtyādikaṁ karoti | tad yathā—

śṛṇvan su-bhadrāṇi rathāṅga-pāṇer

janmāni karmāṇi ca yāni loke |

gītāni nāmāni tad-arthakāni

gāyan vilajjo vicared asaṅgaḥ ||

evaṁ-vrataḥ sva-priya-nāma-kīrtyā

jātānurāgo druta-citta uccaiḥ |

hasaty atho roditi rauti gāyaty

unmāda-van nṛtyati loka-bāhyaḥ || [bhāpuruṣārthu. 11.2.39-40] iti |

evaṁ sañjātā bhaktir arthāt sādhana-bhaktijā sādhya-bhaktir nārada-mate’mṛta-svarūpā parama-prema-svarūpā vā kathitā | śāṇḍilyena “sā parānuraktir īśvare” iti tasyā svarūpa-lakṣaṇaṁ vihitam | evaṁ nārada-śāṇḍilyādi-pratipāditena bhakti-lakṣaṇena tasyā rasa-svarūpaṁ spaṣṭaṁ lakṣyate | bhāgavate’pi “pibata bhāgavataṁ rasam” iti vacanena bhakte rasatvam avagamyate | na kevalam uparyukta-kathanena, api tu bhāgavate tu ye’pi kāvya-śāstre rasa-bhedā nirūpitāḥ, ye ca paravarti-bhakti-rasācāryaiḥ svīkṛtāste sarve’pi bhagavat-sambandhatayā lakṣya-rūpeṇa nihitā āsan | evaṁ kāvya-śāstra-kāle’pi bhakte rasatva-sāmagrī dhvanyālokasya dhvanir iva lakṣya-grantheṣu vartamānāsīt | kevalaṁ vaiṣṇava-śāstre’pi tu śaiveṣv api bhakti-rasa-bījam āsīt | abhinava-guptasya guror guruṇotpala-devācāryeṇa śiva-stotreṣu bahu-bāraṁ bhakti-śabdena saha rasa-śabdasya sāmānādhikaraṇyena prayogo vihitaḥ | paraṁ tu tasmin samaye dharma-kṣetre eva bhakte rasatvam abhimanyate sma, na kāvya-kṣetre |

pañcadaśa-śatābdīto yadā bhāratasya sampūrṇa-bhū-bhāge bhaktaiḥ kavibhir bhaktācāryaiś ca sarvatra bhakty-āndolanaṁ prasāritam, tadā navadvīpe śrī-kṛṣṇa-caitanya-nāmnā mahā-puruṣāvirbhāvo jātaḥ, yo vidyā-pratibhādiṣu mukhyatama āsīt | tat-prabrahmā baṅga-pradeśe tu gṛhe gṛhe jane jane kṛṣṇa-bhaktiḥ prasaritā | tat-samaye baṅga-pradeśo viśeṣataḥ śrī-caitanyasya janma-bhūmir nyāya-darśanasya kendram āsīt | yadyapi śrī-caitanyaḥ parama-vidvān āsīt, paraṁ tu tasya ko’pi bṛhad-bhakti-grantho nopalabhyate | tena pramukhā aṣṭau sva-śiṣyāḥ kṛṣṇa-bhakti-siddhānta-pracāraṇārthaṁ vṛndāvane preṣitāḥ | tān prati bhakte rasatva-siddhānto’pi saṅkṣepaṇopadiṣṭa iti paravarti-grantheṣūpalabhyate | teṣv anyatamena rūpa-gosvāmināṁ caitanya-mano’bhīṣṭa-bhakti-rasa-sthāpanārthaṁ bhakti-rasāmṛta-sindhu-ujjvala-nīlamaṇī iti grantha-dvayaṁ kāvya-śāstra-rītyā bhakte rasatva-pratipādakaṁ viracitam | vastutas tat-kāle na kevalaṁ saṁskṛte, api tu pratyekaṁ prādeśika-bhāṣāyāṁ bhakti-mayyaḥ kāvya-racanāḥ sañjāyante sma | svayaṁ caitanya-sampradāye saṁskṛte baṅga-bhāṣāyāṁ ca bahuśo bhakti-kāvyāni viracitāni | lakṣyānusāreṇaiva lakṣaṇāni kalpyante | athavā’vaśya-kartavyā’’viṣkārasya jananīti nyāyena yāvad bhakteḥ .sarvasya bahulyaṁ nāsīt, tāvat mā bhūt bhavate rasatvena svīkṛtiḥ | paraṁ tu lakṣya-bāhulye sati, tasya lakṣaṇam apy āvaśyakaṁ bhavati | bhakte rasatvaṁ tu bhāgavatādi-purāṇeṣu bhaktācārya-vākyeṣu ca pūrvam apy upalabhyate sma iti tāvad darśitam atra sandarbhe |

#### vaiṣṇava-bhakti-śāstrasyodayaḥ

bhaktir mānava-hṛdayasya sā bhāvanā yā kasminn api sampradāya-viśeṣe rodhayituṁ na śakyate | kasmiṁścid api svarūpe svasmād guṇa-prabhāvādīnām ādhikyaṁ dṛṣṭvā śraddhā-mayī prītiḥ svata utpadyate, sā bhakti-nāmnā kathyate | āstikānāṁ kṛte sampūrṇa-sṛṣṭeḥ kartā pālakaḥ parama-kāruṇikaḥ sakala-kalyāṇa-guṇa-gaṇa-nilaya īśvara evāsti | taṁ prati kṛtajñatā-mayaṁ prema teṣāṁ svābhāvikam | bhavatu nāma ko’pi deśaḥ sampradāyo vā | sa keṣāṁcana mata-bhedena nirākāro, narākāro, nīrākāro vā syāt | bhārate ca sa īśvaro vibhinna-rūpa-guṇa-nāmabhiḥ stūyate ārādhyate ca | tad-ādhāreṇa vividhopāsanā-paddhati-hetor aneke sampradāyā api samudbhūtāḥ, paraṁ tu tattvato na ko’pi bhedaḥ, kevalaṁ ruci-bheda eva sampradāya-bhede hetuḥ | uktaṁ hi śrī-puṣpadantācāryeṇa—

trayī sāṅkhyaṁ yogaḥ paśupati-mataṁ vaiṣṇavam iti

prabhinne prasthāne param idam adaḥ pathyam iti ca |

rucīnāṁ vaicitryād ṛju-kuṭila-nānā-patha-juṣāṁ

nṛṇām eko gamyas tvam asi payasām arṇava iva ||[[57]](#footnote-58) iti |

yāskācāryeṇa nirukta-granthasya daivata-kāṇḍe’nekatāyām ekatā spaṣṭam udghoṣitā | tad yathā—

māhābhāgyād devatāyā eka evātmā bahudhā stūyate |

ekasyātmanaḥ anye devāḥ pratyaṅgāni bhavanti ||[[58]](#footnote-59)

idaṁ satyaṁ vedasya saṁhitā-bhāge’pi nodghāṭitam iti na, api tu—

indraṁ mitraṁ varuṇam agnim āhur

atho divyaḥ sa suparṇo garutmān |

ekaṁ sad viprā bahudhā vadanty

agniṁ yamaṁ mātariśvānam āhuḥ || [ṛ.ve. 1.164.46]

ity anenaikeśvara-vādas tatrāpi pūrvatayā pratipāditaḥ | so’yam īśvaro deśa-kālāparicchinnaḥ sarva-kāraṇa-kāraṇaṁ kārya-bhūtaś cāstīti śrut-smṛti-śāstraiḥ nirdhāritaṁ—“puruṣa evedaṁ sarvaṁ yad bhūtaṁ yac ca bhāvyaṁ” [ṛ.ve. 10.90.2] iti śrutyā,

yasminn idaṁ yataś cedaṁ yenedaṁ ya idaṁ svayam |

yo’smāt parasmāc ca paras taṁ prapadye svayambhuvam || [bhāpuruṣārthu. 8.3.3]

iti smṛtyā ca pratipādita-svarūpa īśvaro bhavater viṣayaḥ |

yadyapi sarveṣv api āstika-sampradāyeṣu sveṣṭaṁ prati bhaktir bhāvitā, tathāpi bhaktau vaiṣṇava-sampradāyo viśiṣyate | saṁskṛta-bhakti-.sarvaṁ vaiṣṇavaiḥ parivardhitam eva, paraṁ tu tato’py adhikaṁ paravarti-pradeśa-bhāṣāsu bhakti-.sarva-jagati prāyaḥ vaiṣṇavā eva pravilokyante | athavā vaiṣṇavā bhāgavatā bhaktāś ceti śabdāḥ paryāya-vācaka-rūpeṇāpi vyavahriyante | bhāva-sthāne parigaṇitāḥ devādi-viṣayā ratir vaiṣṇavair bhagavad-bhakti-daśāyāṁ sarvotkṛṣṭa-rasa-rūpatvena pratipāditā | tasmāt sandarbhe’smin vaiṣṇavānāṁ paricaya-dānam avaśyakaṁ jātam |

upari pratipādita-rūpasya viṣṇor upāsakā bhaktā vā vaiṣṇavāḥ | ko’yaṁ viṣṇuḥ, kīdṛśī tasya bhaktiḥ ? kutas tasyā udbhavaḥ ? kathaṁ vikasitā cety ādayaḥ praśnā jāyante | atra prādhānyena śrī-brahma-rudra-sanakādi-pravartitāś catvāraḥ sampradāyā viśrūyante | viṣṇor hi śrīḥ patnī, brahmā putraḥ, rudra-sanakādayaś ca pautrāḥ | ime sva-śiṣyebhyo viṣṇos tattvaṁ tad-ārādhana-prakriyāś ca samācakhyuḥ | paramparayā taj jñānaṁ sā’’rādhana-prakriyā (bhaktiḥ) kramaśaḥ rāmānujam, madhvam, viṣṇu-svāminam, nimbādityam anugamya sāmprataṁ sampradāya-rūpeṇāsmābhir upalabhyate iti vaiṣṇavācāryā āmananti | tad yathā—

rāmānujaṁ śrīḥ svīcakre madhvācāryaṁ caturmukhaḥ |

śrī-viṣṇu-svāminaṁ rudro nimbādityaṁ catuḥsanaḥ ||[[59]](#footnote-60) iti |

ebhiḥ sarvair mantra-brāhmaṇātmakaḥ śabda-rāśir vedatvena pramāṇatvena cābhypagataḥ | vede cāpi viṣṇur bahudhā stūyate | sa veda-sthito viṣṇur evaiṣāṁ sarva-samarthaḥ sakala-kalyāṇa-nilayaḥ śuddha-sattva-cinmaya-svarūpo bhaktyā samārādhyaḥ | ṛg-vede viṣṇor devatāyāḥ sūktāni svātantryeṇāpy anuśrūyante | tatra tasya śreṣṭhatā copalabhyate | evaṁ tadīya-nāma-guṇādīnāṁ smaraṇasya māhātmyam apy upavarṇitam | tad-diṅ-mātram udāhriyate—“viṣṇor nu kaṁ vīryāṇi pra vocaṁ yaḥ pārthivāni vimame rajāṁsi” [ṛ.ve. 1.154.24] ity ādiṣu—

tam u stotāraḥ pūrvyaṁ yathā vida

ṛtasya garbhaṁ januṣāpipartana |

āsya jānanto nāma cid vivaktana

mahas te viṣṇo sumatiṁ bhajāmahe || [ṛ.ve. 1.156.3] ity ādiṣu,

yaḥ pūrvyāya vedhase navīyase

sumajjānaye viṣṇave dadāśati |

yo jātam asya mahato mahi bravat

sedu śravobhir yujyaṁ cid abhyasat || [1.156.2]

ity ādiṣu ca mantreṣu pūrvatra guṇa-kīrtanam, paratra nāma-kīrtanam, aparatra ca janmādi-līlā-kīrtanaṁ varṇitam asti | vedeṣu viṣṇor vāmanādy-avatārāṇāṁ tripāda-kramādayaḥ parākramā apy abhiśrūyante | “idaṁ viṣṇur vicakrame tredhā ni dadhe padam” [ṛ.ve. 1.22.77] iti | viṣṇor nivāsa-sthānaṁ paraṁ padam iti nāmnā pratipāditaṁ tat padam anyair adṛśyaṁ sūribhir eva dṛṣṭi-gocarī-karaṇīyam ity api pratipādyate—“tad viṣṇoḥ paramaṁ padaṁ sadā paśyanti sūrayaḥ” [ṛ.ve. 1.22.72] iti |

vaiṣṇava-grantheṣu śrī-rādhā-kṛṣṇayor līlā-dhāma goloka-nāmnākhyāyate, tasyāpi mūlam ṛg-vede prāpyate tad dhāma parama-kamanīyam asti | tad yathā—“ tā vaṁ vāstūny uśmasi gamadhyai yatra gāvo bhūri-śṛṅgā ayāsaḥ” [ṛ.ve. 1.154.6] ity ādi | “viṣṇur gopā adābhyaḥ” [ṛ.ve. 1.22.78] iti ṛcā viṣṇor gopatvam api sādhyate |

tathā viṣṇor avatārāntarāṇāṁ saṅketaḥ saṁhitāsu parilakṣyate | saṁhitānām apekṣayā brāhmaṇa-bhāgeṣu viṣṇu-bhaktir ādhikyena paridṛśyate | aitareya-brāhmaṇasyārambhe eva—“agnir vai devānām avamo viṣṇuḥ paramam, tad-antareṇa sarvā anyā devatāḥ” [ai.brā. 1.1] iti vacanena viṣṇor agner uttamatā sādhitā | arthāt ṛg-vedo, “agnim īḍe purohitam” ity ādinādau smaraṇa-vandanādi-hetor agneḥ prādhānyaṁ saṅketayati, paraṁ tu brāhmaṇas tato’py ādhikyaṁ viṣṇoḥ pratipādayati |

purāṇeṣu viṣṇor nānāvatāra-kathā vistareṇa dṛśyante | gaveṣaṇayā teṣām avatārāṇām api mūlaṁ mantra-brāhmaṇātmakā vedā upalabhyante | taittirīya-saṁhitāyāṁ viṣṇor vāmana-rūpeṇa triloka-vijayaḥ kathitaḥ |[[60]](#footnote-61)

indraś ca viṣṇuś cāsurair yayudhāte | tā ha jitvocatuḥ kalyāmahā iti | te ha tathety asurā ūcuḥ | so’bravīd indro yāvad evāyaṁ viṣṇus tri vikramate tāvad asmākaṁ yuṣmākam itarad iti | sa imān lokān vicakrame’tho vedān atho vācam |[[61]](#footnote-62)

ity atra aitareya-brāhmaṇe viṣṇos trivikramatvena purāṇāntargato vāmanāvatāraḥ sūcyate | śatapatha-brāhmaṇe viṣṇor varāha-matsya-kūrmāvatārāṇām api saṅketāny upalabhyante |[[62]](#footnote-63) jaiminīya-brāhmaṇe’pi prajāpater jale’vataraṇaṁ tena prajā-sarjanaṁ collikhitam | “nārāyaṇāya vidmahe, vāsudevāya dhīmahi, tan no viṣṇuḥ pracodayāt” iti viṣṇu-gāyatrī taittirīyāraṇyakasya daśama-pāṭhake vidyate | evaṁ viṣṇor bhakter mūlaṁ mantra-brāhmaṇātmaka-vedād eva svīkāryam | nātra kāpi vicikitsā, svarūpa-bhedas tu deśa-kāla-pātra-vaiśiṣṭyena sañjāyate eva | tan nāpalapyate śāstrakāraiḥ |

bhāgavate’pi kapila-devena—

bhakti-yogo bahu-vidho mārgair bhāmini bhāvyate |

svabhāva-guṇa-mārgeṇa puṁsāṁ bhāvo vibhidyate || [bhāpuruṣārthu. 3.29.7]

ity-ādi-vacanair manuṣya-prakṛti-bhedād bhaktes tāmasa-rājasa-sāttvika-nirguṇa-bhedā upabhedāḥ sādhana-bhedāś ca darśitāḥ |[[63]](#footnote-64) taṭ-ṭīkā-kārair api | parantu svarūpato bhaktir ekā nirguṇā ca vartate | tad yathā viśvanātha-cakravartinā—

bhakti-yoga eka eva bhāmini bhāvo’bhiprāyas tadvati puruṣe mārgaiḥ prakāra-viśeṣair bahu-vidho bhāvyate cintyate jñāyate ity arthaḥ | sa ca bhāvaḥ svabhāva-bhūtā ye guṇās tama-ādayas teṣāṁ mārgeṇa vṛtti-bhedena vibhidyate nānā vibhedavān bhavati | bhaktiḥ svarūpato nirguṇo’pi puṁsāṁ svābhāvika-tama-ādi-guṇoparaktā satī tāmasyādi-nāmabhiḥ sa-guṇā bhavatīti bhāvaḥ ||[[64]](#footnote-65)

vedeṣu karmopāsana-jñāneti kāṇḍa-traye madhyamam upāsanaiva bhaktiḥ | tatrāgnir indro, varuṇaḥ, sūryo, viṣṇuś cety ādayo devā upāsyatvena varṇitāḥ | paraṁ tu tatrānyebhyo devebhyo viṣṇu-sambandhinīnām ṛcāṁ saṅkhyā nyūnatvena vidyate | punar viṣṇu-nāmnā sūryo’pi stūyate nirukta-kāra-yāska-mate viṣṇuḥ sūrya eva | dvādaśādityeṣu viṣṇor gaṇanā kriyate bhaviṣyat-purāṇe—“āditya-hṛdaye pauṣe viṣṇuḥ sanātanaḥ” iti-vākyena dhana-rāśi-sthitaḥ sūryo viṣṇutvena kathyate | evaṁ keṣāṁcana mate vaiṣṇava-paramparātiprācīnā nāsti |

tad atra vicāryate—prathamaṁ tu mantra-bāhulyena śreṣṭhatvam ayuktam anyathā jñāna-sambandhināṁ mantrāṇām apekṣayā karma-pratipādakā mantrā bāhulyena vidyante, tathāpi jñāna-vadasyaiva śreṣṭhatā svīkriyate | yāskas tu tisra eva devatā svīkaroti pṛthvī-sthānīyāgnir madhya-sthānīyā vidyud, ākāśa-sthānīyā sūrya iti | sa sarvān varuṇendrādīn devān eṣu triṣv evāntarbhāvayitum īhate | evaṁ dvādaśādityeṣu viṣṇor gaṇanayā viṣṇor gauṇatā na sambhāvyate | “eka eva devatā bahudhā stūyate” iti yāska-vākyenāpi yadi viṣṇuḥ sūryatvena stūyate tarhi tasya gauṇatā na pratipādyate | vastutas tu vaiṣṇava-sampradāyo viśuddha-vaidika evāsti, tathā sampradāyasyāsya viṣṇuḥ kadāpy avaidikatvena na sambhāvanīyaḥ | vede yan mahattvaṁ viṣṇor varṇyate, tad-anusāreṇaiva vaiṣṇava-sampradāyasya pravartanaṁ jātam | na kevalaṁ mahattvam api tu viṣṇor avatāratva-bījāny api vedeṣūpalabhyante | paravarti-kāle tasya vikāso jātaḥ |

viśva-pālaka-svarūpam eva sādhakānāṁ manasi viṣṇuṁ prati śraddhāyāḥ kṛtajñatāyāḥ prema-bhāvanāyā vā viśeṣotpādakaṁ jātam | evaṁ vaiṣṇava-bhakter mūlaṁ veda eva varvarti | brāhmaṇopaniṣat-kāle’pi tasyā vikāsa upalabhyate, paraṁ tu vyavasthitaṁ suniścitaṁ rūpaṁ tu prārambhe rāmāyaṇe prāpyate | tad-anantaraṁ mahābhārate śrī-kṛṣṇasyopāsanā-rūpe varṇito nārāyaṇaṇīyaḥ sātvato bhāgavato vā dharmo vaiṣṇava-sampradāya-rūpeṇa dṛg-gocaro jāyate | sa vai saṁhitā-granthānāṁ racanā-kālo manyate | viśva-vikhyātā śrīmad-bhagavad-gītāpi mahābhāratasyāṅgatvam upayāti | tatra karma-jñānayor madhye bhaktiḥ suṣṭhu-rūpeṇa varṇitā | bhagavad-gītāyāḥ pravaktā śrī-kṛṣṇo viṣṇutvena pratipadyate | evaṁ mahābhāratasya racayitā kṛṣṇa-dvaipāyana-vyāso’pi viṣṇor aṁśāvatāra iti varṇitam | vaiṣṇavāḥ paramparayā bhagavad-gītāṁ śaraṇāgati-pradhāna-bhakti-granthatvena pratipādayanti | anye punas tatra karma-prādhānyaṁ jñāna-prādhānyaṁ vā svīkurvanti | mahābhāratāntargate śānti-parvaṇi nārāyaṇīya-dharmepi tathaiva bhagavad-gītānurūpāṁ bhaktiṁ pratipādayanti |

evaṁ rāmāyaṇaṁ mahābhārataṁ ca vaiṣṇava-dharmasyādi-kāvyatvena svīkartavye | idaṁ kāvya-dvayam itihāsa-dvayaṁ vā saṁskṛta-vāṅmayasyāpi prāthamikatayā kāvyetihāsatvam upalabhate | ataḥ saṁskṛta-.sarvasya prārambha eva vaiṣṇava-dharmāt sañjātaḥ iti nirvivādam | yato rāmāyaṇasya pradhāna-nāyako loka-rañjanaḥ śrī-rāmacandro viṣṇor evāvatāra tii vālmīkināpi tatra rāmāyaṇe’nekadhā pratipāditam | rāvaṇa-vadhānte sītāgni-praveśa-kāle devaiḥ saha brahmaṇāgatya śrī-rāmasya viṣṇutvaṁ taṁ praty eva prakāśitam—

bhavān nārāyaṇo devaḥ śrīmāṁś cakrāyudho vibhuḥ |

eka-śṛṅgo varāhas tvaṁ bhūta-bhavya-sapatnajit || [rā. 6.117.12]

śārṅgadhanvā hṛṣīkeśaḥ puruṣaḥ puruṣottamaḥ |

ajitaḥ khaḍga-dhṛg viṣṇuḥ kṛṣṇaś caiva bṛhad-balaḥ || [rā. 6.117.14]

sītā lakṣmīr bhavān viṣṇur devaḥ kṛṣṇaḥ prajāpatiḥ |

vadhārthaṁ rāvaṇasyeha praviṣṭo mānuṣīṁ tanum || [rā. 6.117.25] iti |

mahā-nirvāṇa-kāle’pi brahmaṇā śrī-rāmo viṣṇu-nāmnā sambodhitaḥ | tathā śrī-rāmo viṣṇu-tejasi praviṣṭas tadā viṣṇu-svarūpeṇa sarvair devaiḥ pūjitaḥ |

tataḥ pitāmaho vāṇīm antarikṣād abhāṣata |

āgaccha viṣṇo bhadraṁ te diṣṭyā prāpto'si rāghava || [rā. 7.100.6]

viveśa vaiṣṇavaṁ tejaḥ saśarīraḥ sahānujaḥ |

tato viṣṇu-gataṁ devaṁ pūjayanti sma devatāḥ || [rā. 7.100.10] iti |

mahābhārate tu sātvatāṁ (vaiṣṇavānāṁ) grantha iti vartamānair ālocakair api svīkriyate | tatra hi—

bhagavān vāsudevaś ca kīrtyate’tra sanātanaḥ |

sa hi satyāmṛtaṁ caiva pavitraṁ puṇyam eva ca |

śāśvataṁ brahma paramaṁ dhruvaṁ jyotiḥ sanātanam |

yasya divyāni karmāṇi kathayanti manīṣiṇaḥ || [ma.bhā. 1.1.93-94]

ity ādinā tasya vāsudeva-(viṣṇu)-paratvaṁ siddham eva | tatra—

aṣṭādaśa-purāṇānāṁ śravaṇād yat phalaṁ bhavet |

tat phalaṁ samavāpnoti vaiṣṇavo nātra saṁśayaḥ || [ma.bhā. 18.6.17][[65]](#footnote-66)

iti vaiṣṇava-śabdo’pi spaṣṭam upalabhyate | saṁhitā-kāle pāñcarātrās tu vaiṣṇava-dharma-pratipādikā eva | tatra vaiṣṇavānāṁ sad-ācāro, dīkṣā, mandira-mūrti-nirmāṇādayaś caiva varṇyante ||

iti saṁskṛta-kāvya-śāstre bhakti-rasa-vivecane

saṁskṛta-kāvya-śāstribhir bhakti-rasa-vivecanaṁ nāma

tṛtīyo’dhyāyaḥ

||3||

1. kā.mī., 1. [↑](#footnote-ref-2)
2. bhāva-prakāśa, pṛ. 47. [↑](#footnote-ref-3)
3. 6.63.8, 8.3.20, 8.53.3, 9.6.3, 9.14.3, 9.65.15, 9.67.8, 9.67.15, 9.76.1, 9.77.5, 9.86.10, 9.96.21, 9.85.1, 9.97.1, 9.97.12, 9.97.57, 9.113.3, 10.76.7. [↑](#footnote-ref-4)
4. śa.brā. 4.3.2.5. [↑](#footnote-ref-5)
5. śa.brā. 4.6.9.16. [↑](#footnote-ref-6)
6. śa.brā. 7.2.3.4. [↑](#footnote-ref-7)
7. śa.brā. 7.3.1.3. [↑](#footnote-ref-8)
8. śa.brā. 7.3.1.20. [↑](#footnote-ref-9)
9. śa.brā. 8.5.4.1. [↑](#footnote-ref-10)
10. śa.brā. 10.1.1.1. [↑](#footnote-ref-11)
11. śa.brā. 8.2.1.7. [↑](#footnote-ref-12)
12. śa.brā. 10.1.1.4. [↑](#footnote-ref-13)
13. śa.brā. 12.8.3.22. [↑](#footnote-ref-14)
14. tāṇḍya-mahā-brāhmaṇaḥ 5.7.1-3. [↑](#footnote-ref-15)
15. ibid. 6.8.8 [↑](#footnote-ref-16)
16. ibid. 15.5.21. [↑](#footnote-ref-17)
17. jaiminīya-brāhmaṇaḥ 3.41, pṛ. 371. [↑](#footnote-ref-18)
18. aitaryāraṇyake 2.3.2.14. [↑](#footnote-ref-19)
19. … mṛgayākṣādayo rasāḥ | harṣotsāhādiṣu spaṣṭam antarbhāvān na kīrtitāḥ [4.83] [↑](#footnote-ref-20)
20. Rasa-taraṅgiṇī, 5, p. 125. [↑](#footnote-ref-21)
21. Rasa-gaṅgādhara, p. 189 [↑](#footnote-ref-22)
22. bhakti-rasāyaṇam 2.77: paripūrṇa-rasā kṣudra-rasebhyo bhagavad-ratiḥ | khadyotebhya ivāditya-prabheva balavattarā ||77|| [↑](#footnote-ref-23)
23. bhakti-rasāyaṇaṁ 1.1 vṛttiḥ. [↑](#footnote-ref-24)
24. ratir devādi-viṣayā vyabhicārī tathorjitaḥ |

    bhāvaḥ prokto raso neti yad uktaṁ rasa-kovidaiḥ ||

    devāntareṣu jīvatvāt parānanda-prakāśanāt |

    tad yojyaṁ paramānanda-rūpe na paramātmani || (bhakti-rasāyaṇa 2.74-75) [↑](#footnote-ref-25)
25. abhinava-bhāratī. pṛ, 635. [↑](#footnote-ref-26)
26. abhinava-bhāratī. pṛ, 637. [↑](#footnote-ref-27)
27. akṣaraṁ paramaṁ brahma sanātanam ajaṁ vibhum |

    vedānteṣu vadanty ekaṁ caitanyaṁ jyotir īśvaram ||1||

    ānandaḥ sahajas tasya vyajyate sa kadācana |

    vyaktiḥ sā tasya caitanya-camatkāra-rasāhvayā ||2||

    ādyas tasya vikāro yaḥ so’haṅkāra iti smṛtaḥ |

    tato’bhimānas tatredaṁ samāptaṁ bhuvana-trayam ||3||

    abhimānād ratiḥ sā ca paripoṣam upeyuṣī |

    vyabhicāry-ādi-sāmānyāc chṛṅgāra iti gīyate ||4||

    tad-bhedāḥ kāmam itare hāsyādyā apy anekaśaḥ |

    sva-sva-sthāyi-viśeṣo’tha paripoṣa-sva-lakṣaṇāḥ |

    sattvādi-guṇa-santānāj jāyante paramātmanaḥ ||5|| (3.1-5) [↑](#footnote-ref-28)
28. ra.ta. pṛ.28. [↑](#footnote-ref-29)
29. bhakti-rasāyaṇam—2.73-75. [↑](#footnote-ref-30)
30. bhakti-rasāyaṇam—2.76-77. [↑](#footnote-ref-31)
31. abhinava-bhāratī, 640. [↑](#footnote-ref-32)
32. abhinava-bhāratī. pṛ, 637. [↑](#footnote-ref-33)
33. abhinava-bhāratī, pṛ. 636. [↑](#footnote-ref-34)
34. abhinava-bhāratī, pṛ. 636. [↑](#footnote-ref-35)
35. abhinava-bhāratī, pṛ. 641. [↑](#footnote-ref-36)
36. kāvyānuśāsanam, pṛ. 68. [↑](#footnote-ref-37)
37. saṅgīta-ratnākaraḥ, pṛ. 839. [↑](#footnote-ref-38)
38. rasa-taraṅgiṇī, pṛ. 125. [↑](#footnote-ref-39)
39. rasa-gaṅgādharaḥ, pṛ. 189. [↑](#footnote-ref-40)
40. rasa-gaṅgādharaḥ, pṛ. 190. [↑](#footnote-ref-41)
41. rasa-gaṅgādharaḥ, pṛ. 191. [↑](#footnote-ref-42)
42. bhakti-rasāyanaṁ, 2.76-79. [↑](#footnote-ref-43)
43. alaṅkāra-kaustubhaḥ kārikā 72, vṛttiḥ. [↑](#footnote-ref-44)
44. ibid. [↑](#footnote-ref-45)
45. atra lokanātha itīṣṭaṁ. [↑](#footnote-ref-46)
46. bhakti-rasāmṛta-sindhu 2.5.56. [↑](#footnote-ref-47)
47. bhakti-rasāmṛta-sindhu 2.4.75-76 [↑](#footnote-ref-48)
48. abhinava-bhāratī pṛ. 623-624. [↑](#footnote-ref-49)
49. abhinava-bhāratī pṛ. 625. [↑](#footnote-ref-50)
50. rasa-gaṅgādharaḥ, pṛ. 87. [↑](#footnote-ref-51)
51. rasa-gaṅgādharaḥ, pṛ. 86. [↑](#footnote-ref-52)
52. rasa-gaṅgādharaḥ, pṛ. 97. [↑](#footnote-ref-53)
53. dhvanyāloka, 4.5 vṛttiḥ. [↑](#footnote-ref-54)
54. rasa-gaṅgādharaḥ, pṛ. 215. [↑](#footnote-ref-55)
55. bhakti-rasāyanam 2.74-75. [↑](#footnote-ref-56)
56. dhvanyāloka, pṛ. 327. [↑](#footnote-ref-57)
57. śiva-mahima-stotra 7 [↑](#footnote-ref-58)
58. nirukta 7.4.8-9. [↑](#footnote-ref-59)
59. prameya-ratnāvalī 1.6 [↑](#footnote-ref-60)
60. taittirīya-saṁhitā 2.1.3.1. [↑](#footnote-ref-61)
61. tatraiva 6.3.15. [↑](#footnote-ref-62)
62. śatapatha-brāhmaṇaḥ 14,1,2,11, 2.8.1.1, 7.5.1.5. [↑](#footnote-ref-63)
63. bhāgavata 3.29.7mād agre | [↑](#footnote-ref-64)
64. bhāgavata 3.29.7sya sārārtha-darśinī ṭīkā | [↑](#footnote-ref-65)
65. Not in critical edition. [↑](#footnote-ref-66)